
ÇËSHTJET 


A. VEPRAT PËRMBLEDHËSE TË HADITHIT 

B. HADITHET E PËRGJITHËSUARA (MUTEVATIR), 
KUSHTET DHE LLOJET E TYRE 


PUNË PËRGATITORE 


1. Përkufizoni hadithin e vërtetë dhe tregoni veçoritë e tij. 

2. Shkruani veçoritë e hadithit të vërtetë bashkë me 
përkatësinë (autorësinë) e tij dhe tregojini duke marrë si 
shembull një tekst hadithi. 

3. Një veçori e hadithit është që s’duhet të jetë i vetmuar. 
Shpjegoni pse një hadith i vetmuar nuk mund të quhet 
hadith i vërtetë. 

4. Tregoni titujt e gjashtë librave të hadithit të quajtur Kutubi 
Sitte. 




































A. VEPRAT PËRMBLEDHËSE TË HADITHIT 


1. Veprat burimore që përmbledhin vetëm hadithet e vërteta 

Vepra e madhe e shkruar për herë të parë në historinë e hadithit me qëllim 
për të mbledhur në të vetëm hadithet e vërteta, është el-Xhamiu’s-Sahih e 
Muhammed b. Ismail el-Buhariut (194-256/810-870). Në lidhje me këtë çështje, 
nga Buhariu është përcjellë ky kujtim: 

"Ndodhesha te Is’hak b. Rahujei. Ai më tha: "Sa mirë do të ishte sikur të 
përgatisje për ne një libër që të përmblidhte sunnetin e vërtetë të Profetit!" Kjo 
dëshirë e tij më zuri vend në zemër. Dhe, pastaj, nisa të mblidhja el-Xhamiu’s- 
Sahihin!" 

Pas Buhariut, me veprën që përmban vetëm hadithe të vërteta, vjen Muslim 
ibnu’l-Haxhxhaxh el-Kushejriu (vd. 261/875). Dijetarët Islamë janë bashkuar 
njëzëri në pikëpamjen se librat më të saktë pas Kur’anit janë librat e Buhariut 
dhe Muslimit. Edhe pse nga imam Shafiiu është përcjellë të ketë thënë se "nuk 
ka mbi tokë libër më të vërtetë se Muvatta e Malikut", ky vlerësim është bërë 
para se të dilnin në shesh librat e Buhariut dhe Muslimit. Veç kësaj, Muvatta 
nuk është një libër që përmban vetëm hadithe të vërteta. Aty ka edhe hadithe 
mursel dhe munkati si dhe u është dhënë vend edhe thënieve dhe vendimeve 
juridiko-fetare (fetva) të sahabeve. Prandaj, librat e parë që kanë mbledhur dhe 
përmbajnë vetëm hadithet e vërteta, janë librat e Buhariut dhe Muslimit dhe që 
të dy menjëherë kanë fituar mes specialistëve të hadithit emër si sahihan. 

2 . Kutubi Sitte 

Pas veprave Sahih të Buhariut dhe Muslimit, librat e pranuar si të vërtetë në 
nivel të dytë, janë veprat e quajtura Sunen të specialistëve të njohur të hadithit të 
periudhës pas etbau’t-tabiinëve, për jetën dhe veprat e të cilëve kemi folur, 
Nesai, Ebu Davud, Tirmidhi dhe Ibni Maxhe. Në historinë e hadithit, këto katër 
libra kanë fituar popullaritet me titullin Suneni Erbea (katër Sunen). Kurse 
koleksioni prej gjashtë librash i përbërë nga këto katër libra së bashku me librat 
Sahih të Buhariut dhe Muslimit, është quajtur Kutubi Sitte dhe, në historinë e 
hadithit, këto gjashtë libra kanë qenë burimet më të sakta e të vërteta që janë 
konsultuar. 

3. Nivelet e epërsisë së veprave burimore që përmbledhin hadithet e vërteta 

Siç shënuam edhe më sipër, dijetarët e hadithit kanë dalluar mes Kutubi 
Sittes, librat e Buhariut dhe Muslimit si më të mirë se katër librat e tjerë, mes 
Buhariut dhe Muslimit, librin e Buhariut dhe, si më të mirë nga Sunen-et e tjerë, 
librin e Nesaiut. 









B. HADITHET E PERGJITHESUARA (MUTEVATIR), 
KUSHTET DHE LLOJET E TYRE 

1. Përkufizimi i hadithit të përgjithësuar (mutevatir) 

Fjala mutevatir është ismi fail i rrjedhur nga fjala tevatur, kuptimi leksikor i 
së cilës është përhapje e vazhdueshme dhe e pandërprerë (e një lajmi). Hadithi 
mutevatir është lajmi i përcjellë nga një numër shumë i madh njerëzish që e 
kanë pasur të pamundur të merren vesh mes tyre me qëllim ose pa qëllim për të 
gënjyer. Kështu, pranimi i këtij hadithi është përgjithësuar. 

2. Llojet e hadithit të përgjithësuar 

Hadithi i përgjithësuar (mutevatir) ndahet në verbal (lafz’) dhe kuptimor 
(manev’). 

a. Hadithi i përgjithësuar verbal (lafz’) 

Hadithi i rrëfyer me të njëjtat fjalë e me të njëjtin kuptim, pa bërë asnjë 
ndryshim, prej një shumice njerëzish që nuk ka mundësi të jenë marrë vesh për 
të gënjyer, quhet hadith verbal i përgjithësuar. Kur’ani përbën modelin më të 
bukur të një hadithi të tillë. 

Kurse si shembull të hadithit verbal të përgjithësuar mes haditheve, mund 
të përmendim hadithin "men kezebe alejje muteammiden 
feljetebevve’mak’adehu minen-nari" (kush gënjen në emrin tim me qëllim, të 
përgatitet për vendin e vet në zjarr). Këtë hadith e kanë rrëfyer prej Profetit, 
sipas disave, 40 sahabe, sipas disa të tjerëve, 62 sahabe dhe numri i rrëfyesve të 
tij në brezat e tjerë ka ardhur duke u shtuar. Ka edhe hadithe të tjerë të 
përgjithësuar të rrëfyer si ky me tekst autentik. 

b. Hadithi i përgjithësuar kuptimor (manev’) 

Hadithet e rrëfyera gjithashtu prej një shumice njerëzish që s’ka mundësi të 
jenë marrë vesh për të gënjyer, me përmbajtje afërsisht të njëjtë por me 
ndryshime në tekst, quhen hadithe tëpërgjithësuara kuptimore. 

Disa vetë, për të sjellë prova për bujarinë dhe dorëlirshmërinë e një personi, 
rrëfejnë se u ka shpërndarë si sadaka të varfërve njëqind deve në ditë. Disa të 
tjerë rrëfejnë për njëqind dhen, disa për njëqind që, disa për njëqind florinj. 
Edhe pse lajmet e rrëfyera kanë arritur nivelin e përgjithësimit (mutevatir) si 
rrjedhojë e numrit të madh të rrëfyesve të tyre, mes lajmeve nuk ka përputhje 
teksti. Megjithëkëtë, në këto rrëfime ka një marrëveshje dhe përputhje kuptimore 
që është bujaria dhe dorëlirshmëria e personit. Prandaj, duke u mbështetur në 
këto rrëfime, mund të thuhet se bujaria dhe mirëbërësia e një personi të caktuar 
është vërtetuar në mënyrë të përgjithësuar. 










PËRMBLEDHJE 

1. Përkufizojeni hadithin e vërtetë dhe shpjegoni veçoritë e tij. 

2. Çfarë do të thotë "shadh"? Shpjegojeni. 

3. Cili është konkluzioni mbi veprimin duke u mbështetur në 
hadithet e vërteta? 

4. Cilat janë veprat që kanë grumbulluar vetëm hadithe të vërteta? 

5. Çfarë do të thotë "Kutubi Sitte" dhe me ç’vepra është krijuar? 

6. Çfarë do të thotë "mutevatir"? Shpjegoni kuptimin leksikor dhe 
terminologjik të kësaj fjale. 

Sipas rrëfimit të Muavijes (r.a.), i Dërguari i Allahut (a.s.) ka thënë kështu: 

"Atë për të cilin Allahu dëshiron të mirë, e pajis me një kuptim të lartë 
mbi fenë!" 1 

Shpjegime 

Në rrëfimin e Buhariut, vazhdimi i këtij hadithi është kështu: "Unë nukjam 
dhënës, por vetëm ndarës. Dhënësi është vetëm Allahu që është i shenjtë e i madh. 
Gjersa të vijë dita e kiametit, ky ummet do të vazhdojë të qëndrojë sipas urdhrit 
të Allahut. Ata, që i dalin kundër (këtij ummeti) nuk do të mund t’i bëjnë ndonjë 
dëm!" 

Për robtë e vet, Zoti dëshiron gjithmonë të mirën e tyre, kurrë nuk dëshiron 
të këqija, por vetëm krijon. Ai i jep robit arsyen dhe njohjen që të mund t’i 
dallojë dhe ndajë të mirën nga e keqja. Eshtë vetë robi me arsyen dhe vullnetin e 
vet që zgjedh të keqen dhe ngatërresën. 

Ata që zotërojnë kuptimin e të gjitha diturive e shkencave duke filluar që 
me fenë, janë gjithmonë njerëzit e suksesshëm e që paraprijnë në fushën e dijes. 
Allahu është që ia jep njeriut aftësinë njohëse e kuptuese. 

Jo të gjithë sahabet ishin të një niveli njohjeje e diturie. Ndërsa një pjesë e 
tyre kuptonin vetëm kuptimin e jashtëm të dukshëm të ajeteve dhe haditheve, 
një pjesë tjetër arrinin të zotëronin me kompetencë kuptimin e brendshëm dhe 
hollësitë e tyre. Kur gjendja e sahabeve ishte e tillë, për individët e tjerë të 
ummetit pranohet që më parë se nivelet e tyre do të jenë të ndryshme. 

Kështu, pra, dijetarët, të cilët u tregojnë njerëzve të vërtetën dhe drejtësinë, 
u japin arsim dhe edukatë atyre, janë, mes shoqërisë, njerëzit më të lartë dhe 
shembullorë për të cilët Allahu dëshiron të mirë, sepse ata janë "trashëgimtarë të 
profetëve", që vazhdojnë t’u mësojnë njerëzve të vërtetat hyjnore të dërguara nga 
Allahu me anë të profetëve që janë të dërguarit dhe përfaqësuesit e Allahut mbi 
tokë. 


1 


Buhari, Ilm, 10, Humus, 7,1’tisam, 10; Muslim, Imare, 175, Zekat, 98, 100. 






Çfarë mësojmë nga ky hadith? 



1. Allahu do vetëm të mirën e robve të Tij dhe i ndihmon ata në përpjekjet 
e tyre në këtë drejtim. 


2. Dituria është më e rëndësishmja dhe më e çmuara e të mirave. 


3. Dituria mbledh në vetvete të gjitha të mirat dhe Zoti është i kënaqur 
me njerëzit e dijes. 

Sipas rrëfimit të Abdullah ibni Mes’udit (r.a.), i Dërguari i Allahut (a.s.) ka 
thënë kështu: 


"Vetëm dy vetë kihen zili: 


Ai që e shpenzon në rrugën e Allahut pasurinë që ia ka falur Allahu, dhe 
ai që konkludon me vend me diturinë që ia ka dhënë Allahu dhe që ua mëson 
edhe të tjerëve!" 2 


Shpjegime 


Këtu bëhet fjalë për zilinë si një dëshirë e mirë për të pasur gjërat e mira që 
ka tjetri. 


Janë një sërë njohurish farz, të detyrueshme, që duhet t’i dijë çdo njeri. Këto 
janë kryesisht njohuri themelore fetare të nxjerra nga Kur’ani dhe Sunneti dhe 
që duhet të dihen patjetër. Por jo çdo mysliman ka mundësi që t’i zotërojë të 
gjitha njohuritë e këtyre dy burimeve themelore. Prandaj, dijetarët e ummetit i 
mësojnë vetë këto njohuri, i zbatojnë në jetën e vet dhe pastaj ua mësojnë edhe 
të tjerëve. Ata që s’i zbatojnë në veten e vet, nuk mund t’i bindin të tjerët në 
drejtësinë e tyre dhe fjala e tyre mbetet e zbehtë, pa ndikim. Kurse ai që e fsheh 
diturinë dhe s’ua mëson të tjerëve, bëhet përgjegjës para Allahut. 


Çfarë mësojmë nga ky hadith? 


1. Kihen zili ata njerëz, që u jepen të mira e që i përdorin ato ashtu siç 
duhet. 


m\ 



2 


Buhari, Ilm, 15, Zekat, 5, Ahkam, 3,1’tisam, 13, Tevhid, 45; Muslim, Musafirin, 268. 







2. Pasuria materiale që përdoret në rrugën e të vërtetës e të së mirës, është 
për t’u patur zili. 

3. Eshtë e lejueshme (xhaiz) të kihen zili edhe ata që janë të ditur, që e 
zbatojnë diturinë në jetë e që ua mësojnë edhe të tjerëve. 


4. Falënderimi për çdo të mirë kryhet duke bërë një të mirë nga vetë lloji i 
saj. 




Sipas rrëfimit të Sehl ibni Sa’d (r.a.), Profeti (a.s.) i tha Aliut (r.a.) kështu: 

"Betohem në Allahun se orientimi në rrugë të drejtë i një njeriu nga 
Allahu me ndërmjetësinë tënde është më e dobishme për ty se sa të bëhesh 
pronar i deveve të kuqe, që janë dhuntia më e çmuar e kësaj bote!" 3 

Shpjegime 

Të bëhesh pretekst për orientimin e një njeriu të vetëm, për ta gjetur ai 
rrugën e drejtë, është më me vlerë se të bëhesh pronar i më të çmuarës prej 
dhuntive të botës, madje i të tëra dhuntive të saj! Sepse çdo gjë mbi këtë botë si 
dhe vetë ajo janë të përkohshme, kalimtare. Kurse dituria dhe rruga e drejtë janë 
të përhershme dhe pagesa dhe shpërblimi i tyre do të na bëjnë të lumtur ne në 
botën e përjetshme. 

Synimi i luftës në Islam e mënjanon mundësinë që ajo t’u bëhet pengesë 
orientimit të njerëzve, pranimit nga ata të të drejtës e të vërtetës. Vetëm me anë 
të diturisë mund të mësohet të bëhet lufta në përputhje me rregullat, të dihet se 
xhihadi në Islam është ftesë dhe të veprohet sipas kësaj. 

Çfarë mësojmë nga ky hadith? 

1. Ftesa e njerëzve për në fenë e Allahut vjen në krye të veprimeve të 
çmuara e të virtytshme. 

2. Të bëhesh pretekst për orientimin e një njeriu të vetëm është më e 
dobishme se sa të bëhesh pronar i të mirave më të çmuara të botës. 

3. Ftesa për në fe mund të bëhet vetëm me dije. 




3 


Buhari, Fedailu’l-as’hab, 9, Megazi, 38; Muslim, Fedailu’s-sahabe, 34. 

Sipas rrëfimit të Ebu Hurejres (r.a.), i Dërguari i Allahut (a.s.) ka thënë 
kështu: 

"Atij që niset për një rrugë për të marrë dituri, Allahu ia lehtëson rrugën 
për në xhennet!" 4 


Shpjegime 

Feja Islame ka për synim mësimin, përvetësimin e dijeve dhe zhdukjen e 
injorancës. Fillimi i Kur’anit me urdhrin "lexo!" dhe nxitja me anë të shumë 
ajeteve dhe haditheve e marrjes së dijeve, në shekujt e parë veçanërisht u bë 
pretekst për formimin pothuaj të një ushtrie dijetarësh. Myslimanët e panë 
diturinë para çdo gjëje dhe dijetarët i bënë prijës të shoqërisë. Pati dashamirë të 
dijes që bënë udhëtime të gjata për të marrë dije e për ta dëgjuar qoftë edhe një 
hadith të vetëm nga njeriu që e kishte dëgjuar atë nga vetë Profeti. Me mijëra 
mund të shprehet numri i udhëtarëve që e patën shëtitur tërë hapësirën gjeografike 
të botës Islame, aq të gjerë sa edhe me mjetet e sotme të komunikacionit është e 
vështirë të shëtitet. Në shekujt e mëvonshëm, krahas fesë, myslimanët zgjeruan 
fushat e shumë shkencave duke u bërë, njëkohësisht, themeluesit dhe zhvilluesit e 
tyre. Në këtë veprimtari ata u nxitën kryesisht nga besimi i tyre dhe Kur’ani me 
Sunnetin si burime të këtij besimi. Por, me kohë, kjo vendosmëri dhe këto 
përpjekje u braktisën dhe myslimanët e humbën këtë epërsi. Megjithëkëtë, parimet 
që do t’i bëjnë ata sërish eprorë dhe burimet e pastra që përbëjnë themelin e kësaj, 
janë në duart tona me të gjithë kthjelltësinë e tyre. Ja, pra, Kur’ani dhe Sunneti 
janë e vetmja forcë që e mban gjallë kurdoherë këtë dinamizëm dhe Zoti i 
ndihmon ata që ecin në këtë drejtim dhe ua bën të lehtë rrugën e xhennetit. 


Çfarë mësojmë nga ky hadith? 

1. Mësimi i dijeve është një prej veprimeve më të çmuara e të virtytshme. 

2. Njëra prej rrugëve për të hyrë në xhennet është mësimi dhe përvetësimi 
i dijeve, sepse dituria e bën të aftë njeriun për t’i ndarë të drejtën me të 
shtrembrën nga njëra-tjetra. 


4 


Muslim, Dhikr, 39. 

Çfarë mësojmë nga ky hadith? 

1. Nuk është e lejueshme (xhaiz) që ai që di, t’ua fshehë të tjerëve diturinë 
e tij. 

2. Eshtë kusht që njerëzit e fesë ta kumtojnë diturinë e t’ua mësojnë të 
tjerëve. 

3. Meqë fshehja e diturisë është quajtur ndër gjynahet e mëdha, edhe 
ndëshkimi i saj është i rëndë. 


Sipas rrëfimit të Ebu Hurejres (r.a.), i Dërguari i Allahut (a.s.) ka thënë 
kështu: 

"Njeriut, i cili nuk jep përgjigje për çështjen që njeh kur e pyesin, ditën e 
kiametit i hidhet në gojë një urë zjarri e ndezur!" 5 

Thelbësore në dituri është jo të fshihet ajo që dihet, por të shpjegohet, të 
përhapet e t’u jepet edhe të tjerëve. Sepse detyra e dijetarit është të bëjë përpjekje 
që t’i mësojë ata që s’dinë, t’i ftojë njerëzit për tek e vërteta, t’u japë mundësi të 
tjerëve të përfitojnë nga dija dhe të orientohen në rrugën e drejtë e, kështu, të 
arrijnë lumturinë e kësaj bote e të ahiretit. Njohuritë e patreguara që bëhen 
shkak që personit t’i hidhet prush në gojë ditën e kiametit pse nuk është 
përgjigjur për çështjet që i ka ditur, pranohet se janë njohuri të domosdoshme 
që duhet t’i dinë të gjithë. T’i tregosh mohuesit (qafirit) se ç’është Islami, t’i 
mësosh myslimanit adhurimet, të dish se ç’gjëra janë hallall e ç’gjëra haram, të 
gjitha këto përbëjnë njohuri themelore që s’është e lejueshme (xhaiz) t’u 
kursehen atyre që pyesin për to. Atij që i di dhe i fsheh këto, ditën e kiametit i 
hidhet zjarr në gojë e kështu e vuan ai ndëshkimin e fajit të tij. Ky lloj ndëshkimi 
e ka shkakun te goja, që e pati mbyllur personi për të mos ua treguar dhe mësuar 
edhe të tjerëve ato që ka ditur vetë. 

Përsëri sipas rrëfimit të Ebu Hurejres (r.a.), i Dërguari i Allahut (a.s.) ka 
thënë kështu: 

"Kush e mëson një dituri në të cilën kërkohet pëlqimi i Allahut, vetëm 
për interesa të kësaj bote, në ditën e kiametit, edhe aromën nuk do të mund 
t’ia ndjejë xhennetit!" 6 


Shpjegime 

Kur’ani dhe Sunneti, të cilëve, në kuptim të përgjithshëm, u themi dituri 
fetare, janë dituri që mësohen për pëlqim të Allahut dhe mësimi i të cilave është 
pjesërisht farz i njëjtë dhe, pjesërisht, farz i mjaftueshëm ose me përjashtim. 
Këto dituri nuk mësohen për interesa materiale. Ndërkaq, njerëzit që i mësojnë 
këto, mund të arrijnë, me këtë pretekst, pasuri dhe pozita dhe këtu nuk ka asnjë 
të keqe, sepse qëllimi për të cilin janë mësuar nuk kanë qenë interesat materiale, 
por pëlqimi i Zotit. Edhe shpenzimi i pasurisë së fituar me rrugë të ndershme në 
rrugën e Zotit, edhe përdorimi i pozitës dhe postit të fituar për t’u shërbyer 
njerëzve është një rrugë për të fituar pëlqimin e Zotit. 

Edhe mësimi dhe përvetësimi i diturive të tjera ose i shkencave pranohet 
për myslimanët si farz i mjaftueshëm ose me përjashtim. Në fakt, mësimi i 
diturive të tjera veç diturive fetare si dhe mësimi i profesioneve të ndryshme 
mund të bëhen edhe me qëllim për të marrë një profesion, për të shtënë në dorë 
pasuri, poste e pozita. Në të njëjtën kohë, kur kjo bëhet me qëllim për të jetuar 
secili me punën e vet për të mos u bërë nevojtar ndaj të tjerëve, me qëllim që 
shoqëria të drejtohet nga njerëz besimtarë, që myslimanët të jenë në administratë 
dhe drejtim, merr vlerën e një veprimi apo aktiviteti të bërë me qëllim adhurimi. 
Shkurt, myslimani priret për të mësuar çdo gjë të dobishme dhe shmanget nga 
gjërat e këqija. Çështja më e rëndësishme që duhet pasur kujdes është të mos 
bëhet feja mjet për arritjen e interesave materiale. Duke parë një akrobat që po 
bënte ushtrime mbi litar, Hasan Basriu pati thënë kështu: "Puna që po bën ky 
njeri, është më e mirë se puna që bëjnë disa prej shokëve tanë dijetarë, sepse ky 
njeri e fiton këtë botë dhe jeton me anë të mjeteve të kësaj bote, kurse shokët 
tanë fitojnë e jetojnë me anë të fesë". 

Çfarë mësojmë nga ky hadith? 

1. Kur’ani dhe Sunneti mësohen vetëm për pëlqim të Allahut. 

2. Në mësimin e diturive, parimësia dhe sinqeriteti kanë rëndësi 
parësore. 

Fitimi i pasurisë ose postit në saje të një diturie të mësuar për pëlqim të 
Allahut, nuk është haram ose e ndaluar. Kjo situatë nuk e dëmton 
parimësia e personit. 

Myslimanët e kanë të domosdoshme të përgatisin njerëz në çdo degë të 
dijes. 

Abdullah ibni Amr ibni As ka thënë kështu: 

"E dëgjova të Dërguarin e Allahut (a.s.) të thoshte kështu: 

"Allahu i Lartë nuk e zhduk diturinë duke e fshirë nga kujtesa e njerëzve, 
por duke ua marrë jetën dijetarëve. Si rezultat, në mes nuk mbetet asnjë 
dijetar. Njerëzit vënë në krye disa injorantë. Atyre u bëhen pyetje për çështje 
të ndryshme dhe ata japin përgjigje (fetva) megjithëse s’dinë. Në përfundim, 
edhe vetë bien në rrugë të keqe, edhe njerëzit i shtyjnë në rrugë të keqe." 7 


Shpjegime 

Eshtë e qartë se dituria për të cilën bëhet fjalë në këtë hadith, janë Kur’ani 
dhe Sunneti. Dijetarët e hadithit thonë se asgjësimi i diturisë, zhdukja e 
dijetarëve, përhapja e injorancës dhe dalja e injorantëve në udhëheqje të popujve 
do të ndodhin në kohën e fundit, para kiametit. 

Pikëpamjet personale të pambështetura mbi një bazë juridike-fetare si 
Kur’ani, Sunneti dhe mendimi i përgjithshëm i njëzëshëm (ixhma), nuk mund 
të paraqiten si ideatim (ixhtihad) dhe konkluzion (fetva) në emër të fesë. 

Analogjia e marrë në konsideratë nga ana juridike-fetare, është, në 
vështrimin Islam, një rrugë me vlerë dhe efektive. Analogjia është e katërta ndër 
katër bazat e së drejtës Islame. Argument për këtë është ky ajet i Kur’anit: "O të 
zotët e mendjes, merrni shembull!" 8 Kurse opinionet e mbështetura në Kur’an, 
Sunnet dhe ixhma, domethënë pikëpamjet e qëlluara, quhen ixhtihad (ideatim); 
ky është dhe opinioni i pranuar e i lavdëruar në sytë e Islamit. Kurse analogjitë 




7 


Buhari, Ilm, 34; Muslim, Ilm, 13. Veçanërisht shih Buhari, I’tisam, 7; Tirmidhi, Ilm, 5; Ibni 
Maxhe, Mukaddime, 8. 




dhe ideatimet e pambështetura në asnjë kompetencë shkencore, priten keq dhe 
nuk quhen të pranueshme. Ata që veprojnë kështu, edhe vetë bien në rrugë të 
keqe, edhe të tjerët i shtyjnë në atë rrugë. Shembulli më aktual dhe i qartë i kësaj 
janë sot një sërë mendimesh e pikëpamjesh të atyre që, kryesisht në median e 
folur e të shkruar, japin konkluzione në emër të fesë pa qenë aspak specialistë 
dhe kompetentë të fushës së fesë! 


Çfarë mësojmë nga ky hadith? 

1. Dituria nuk do të zhduket duke u fshirë nga kujtesa, por duke u 
zhdukur dijetarët. 

2. Dijetarët janë njerëzit më të besueshëm në botë, janë shembuj të vlerës 
dhe dobisë. 

3. Dijetarët i bën të çmuar dituria që zotërojnë. 

4. Detyra e shoqërive myslimane është të përpiqen t’u japin vlerë diturisë 
dhe dijetarit dhe për ta shtuar numrin e dijetarëve. 

5. Duhet shmangur gjer në fund nga diskutimi dhe dhënia e deklaratave 
në emër të fesë pa ditur gjë për fenë. 

6. Dalja e njerëzve të paditur në udhëheqje të shoqërisë i hap rrugë 
degjenerimit. 

7. Analogjia dhe ideatimi janë dy elementë të rëndësishëm të fesë që nuk 
mund t’u lihen në dorë njerëzve jokompetentë. 

Sipas rrëfimit të Ebu Hurejres (r.a.), Profeti (a.s.) ka thënë kështu: 





"Nëse dikush ia lehtëson dikujt një shqetësim të kësaj bote, edhe Allahu 
ia lehtëson atij një shqetësim ditën e kiametit. Nëse dikush i sjell lehtësi 
dikujt që ndodhet në vështirësi, edhe Allahu i jep lehtësi atij në këtë botë e në 
ahiret. Nëse dikush ia mbulon një të metë një myslimani, edhe Allahu ia 
mbulon atij të metat në këtë botë dhe në ahiret. Për sa kohë që robi besimtar 
i shkon në ndihmë vëllait të fesë, edhe Allahu e ndihmon atë. Nëse dikush 
niset për rrugë për të marrë dituri, edhe Allahu ia lehtëson atij rrugën e 
xhennetit. Nëse një grup njerëzish (xhemaat) mblidhen në një shtëpi, lexojnë 
Librin e Allahut, diskutojnë mbi të mes tyre dhe përpiqen ta kuptojnë, mbi ta 
zbret qetësia dhe ata i mbështjell mëshira, i rrethojnë engjëjt dhe Allahu i 
Lartë i kujton ata mes atyre që ka përreth. Ai nuk e nxjerr në kye personin 
apo fisin që e lë pas puna e vet!" 9 


Shpjegime 

Në këtë hadith, njëra prej vetive që përmenden në lidhje me besimtarët, 
është mësimi dhe përvetësimi i diturive. Kjo është një ndër çështjet që Islami u 
jep shumë rëndësi. Lumturia e kësaj bote dhe e jetës së pasme (ahiret) arrihen 
duke marrë dituri. Të gjithë e dimë se ajetet e para të zbuluara të Kur’anit 
fillojnë me urdhrin "lexo!". Duke thënë, "a mund të jenë njëlloj të paditurit me 
të diturit?" 10 , Allahu i Lartë na nxit të mësojmë e të bëhemi të ditur. Në këtë 
konkluzion të përgjithshëm përfshihen të gjitha degët e dijeve e të shkencave si 
dhe të gjitha fushat e dijes të nevojshme për njerëzimin. Ndërkaq, çdo njeri ka 
nevojë të padiskutueshme në një nivel të caktuar për dijet fetare që të mësojë se 
çeshtë e vërtetë dhe çeshtë e gënjeshtërt, çeshtë e drejtë dhe çështë e shtrembër, 
çështë e dobishme e çështë e dëmshme, çështë e mirë e çështë e keqe. Prandaj, 
rrethi i domosdoshëm i dijeve Islame është farz (detyrim) për çdo mysliman. 
Por jo çdo njeri ka mundësi t’i njohë Kur’anin dhe Sunnetin me thellësi. Prandaj 
përgatiten njerëz kompetentë të fushave përkatëse. Ndryshe, të gjithë individët 
bëhen përgjegjës. Nga ana tjetër, shoqëritë myslimane nuk mund të ecin me 
hapin e kohës dhe e kanë të vështirë ta vazhdojnë veprimtarinë e tyre jetësore. 
Profeti ynë na nxit ne të mos mbetemi pas në këtë garë, përkundrazi, të dalim 
në krye. Kështu bëhet e mundur edhe fitimi i kënaqësisë së Zotit. Dhe 
besimtarëve që përpiqen në këtë rrugë, Allahu ua hap rrugët e xhennetit, sepse 
njeriu i dijes është njeriu që e kupton epërsinë e Islamit, që ua tregon dhe 
provon edhe të tjerëve. 

Të tërheq vëmendjen fakti që në këtë hadith, pas idesë së mësimit dhe 
përvetësimit të dijeve, flitet për një grup njerëzish që këndojnë Kur’an dhe 
përpiqen ta kuptojnë atë duke diskutuar mes tyre. Kështu, për besimtarin 




9 Muslim, Dhikr, 38. 

10 Kur’ani, Zumer: 9. 



mysliman, themeli i dijeve nis me Kur’anin. Kur’ani është libri që duhet lexuar 
vazhdimisht, që duhet diskutuar, që duhet kuptuar, konceptet e të cilit duhen 
rrokur e vënë në jetë. Opinioni se vetëm këndimi i fjalëve të Kur’anit është i 
mjaftueshëm për t’u bërë një besimtar i mirë, jo vetëm është i gabuar, por bie 
edhe në kundërshtim me vetë fjalët dhe përmbajtjen e Kur’anit! 


Çfarë mësojmë nga ky hadith? 

1. Myslimanët duhet ta ndihmojnë njëri-tjetrin në çdo çështje që përbën 
dobi dhe mirësi. 

2. Allahu e shpërblen në ditën e kiametit atë njeri që ia lehtëson 
shqetësimin një myslimani. 

3. Ndihma për atë që ndodhet ngushtë, që ka borxhe, është urdhër i fesë 
sonë. Personi që do të ndihmohet, mund të jetë mysliman ose 
jomysliman. 

4. Mbulimi i të metave të një myslimani, i të metave që s’janë faje ose 
shkelje e të drejtave të personit që meritojnë ndëshkim, është një virtyt. 
Edhe Allahu i mbulon pastaj të metat e atyre që sillen në këtë mënyrë. 

5. Mësimi i diturive ia lehtëson personit rrugën për në xhennet. 

6. Këndimi i Kur’anit, diskutimi mbi të, përpjekja për ta kuptuar atë janë 
adhurim. Mbi njerëz që veprojnë kështu, Allahu zbret qetësi, ata i 
mbështjell mëshira dhe i rrethojnë engjëjt. 

7. Personin nuk e çojnë në xhennet fisi e soji. 

J J»j Jli : Jli iill ^j^j »*yi j ji>s- aSjlç- J-JLo ^l jjp .9 

Sipas rrëfimit të Ebu Mes’ud Ukbe ibni Amr (r.a.) nga ensarët dhe 
pjesëmarrësit e luftës së Bedrit, i Dërguari i Allahut (a.s.) ka thënë kështu: 

"Për personin që i prin një të mire, ka të mirë (thevab) sa shpërblimi që 
merr ai që e bën atë të mirë!" 11 

Shpjegime 

Ky hadith i përcjellë nga Neveviu prej Muslimit, është një rivajet i shkurtër, 
i përbërë prej vetëm një fjalie të shkurtër. Çështja qëndron kështu: 


11 Muslim, Imare, 133. 








Një njeri shkoi te Profeti dhe i tha: 

- Kafsha më ngordhi. Më jep një kafshë për t’i hipur! 

Profeti iu përgjigj: 

- As unë s’kam! 

Një njeri që ndodhej aty, iu drejtua Profetit: 

- O i Dërguar i Allahut! Unë të tregoj një njeri, që mund t’i japë këtij një 
kafshë për t’i hipur. 

Atëherë Profeti tha hadithin e mësipërm. 

Ky hadith argumenton se iniciativa për të bërë mirë, përpjekja për t’u bërë 
shkak për kryerjen e një të mire është virtyt dhe një gjë me vlerë. Ashtu siç i 
jepet shpërblim atij që bën një të mirë, i jepet edhe atij që bëhet iniciator, që 
bëhet shtytës dhe shkak për atë të mirë. Sepse jo gjithkush mund të ketë mundësi 
për të bërë mirë. Iniciativa, nxitja për një të mirë mund të bëhen me fjalë, me 
punë, me shenjë ose me shkrim. Shpërblimi i iniciatorit dhe nxitësit të një të 
mire nuk e pakëson shpërblimin që i takon atij që e bën atë të mirë. 

Veçanërisht në ditët tona janë shumë persona ose institucione Islame e 
shoqërore mirëbërëse që kalojnë vështirësi materiale. Ndërkaq ka edhe njerëz që 
kërkojnë të japin ndihma e të bëjnë të mira. Eshtë detyrë e myslimanëve për t’i 
nxitur, orientuar e drejtuar këta atje ku duhet. Veçanërisht në vendbanimet e 
mëdha ndihet nevoja e pashmangshme e institucioneve dhe fondacioneve 
(vakfeve) që duhet t’i prijnë kësaj pune. Mbajtja në këmbë e këtyre instituconeve 
dhe sigurimi i veprimtarisë së tyre në shërbim të shoqërisë është në vetvete një e 
mirë që nuk mund të nënvleftësohet. 



Çfarë mësojmë nga ky hadith? 

1. Iniciativa dhe nxitja për një të mirë është mirësi si vetë kryerja e saj. 

2. Iniciativa dhe nxitja për të mirë mund të bëhet me fjalë, me punë, me 
shenja dhe me shkrim. 

3. Shpërblimi i iniciatorit dhe nxitësit të një të mire nuk e pakëson 
shpërblimin e atij që e bën atë të mirë. 

4. Organizimi dhe institucionalizimi i mirëbërësisë është një nga 
domosdoshmëritë e pashmangshme të kohës sonë. 

HADITHET HASEN (TË MIRË) 

ÇËSHTJET 


A. PËRKUFIZIMI DHE VEÇORITË E HADITHIT HASEN 

B. KONKLUZIONI MBI VEPRIMIN DUKE U 
MBËSHTETUR NË HADITHIN HASEN 


PUNË PËRGATITORE 


1. Shpjegojeni me shkrim përkufizimin e hadithit të mirë 
(hasen) nga Tirmidhiu. 

2. Kopjoni nga libri "Xhami" i Tirmidhiut një hadith hasen 
të cilësuar kështu nga vetë ai dhe përshkruani aty cilësitë 
e hadithit të mirë (hasen). 






































1. Përkufizimi i hadithit të mirë (hasen) 

Fjala hasen do të thotë i mirë, i bukur. Në shkencën e hadithit, fjala hasen 
përdoret për të cilësuar hadithin që s’plotëson kushtet për t’u quajtur "sahih", i 
vërtetë, por edhe që s’është i dobët, pra, që është i mirë, mesatar. 

Sipas Tirmidhiut, hadithi i mirë (hasen) nuk ka në dokumentimin e tij 
ndonjë rrëfyes që mund të akuzohet për gënjeshtar, nuk është hadith i vetmuar 
ose i përjashtuar dhe është rrëfyer në aspekte të ndryshme. 

Edhe specialistët e mëvonshëm të hadithit kështu e patën përkufizuar 
hadithin e mirë. Për shembull, sipas përkufizimit të Ibni Haxher el-Askalanit 
(vd. 852/1448) në librin e tij, "Nuhbe Shehri", hasen është hadithi, në kujtesën e 
rrëfyesit të të cilit ka pak dobësi, aq sa për të mos u hedhur poshtë. 


2. Veçoritë e hadithit të mirë (hasen) 

Siç kuptohet nga përkufizimi i bërë më sipër, hadithi hasen (mesatar, i mirë), 
për shkak të të metës në kujtesën e rrëfyesit të tij, nuk është sahih (i vërtetë, 
autentik); ndërkaq, kjo e metë është aq e vogël sa ky hadith nuk bie në nivelin e 

hadithit të dobët. Hadithi i mirë (hasen) ndodhet në nivel pranë hadithit të vërtetë 
(sahih). Ky përkufizim i hadithit hasen tregon se mes tij dhe hadithit sahih nuk ka 
ndonjë ndryshim të madh. Prandaj, duke mbajtur parasysh edhe veçoritë e 
hadithit sahih, veçoritë e hadithit hasen mund t’i radhisim kështu: 

a) Hadithi hasen, ashtu si edhe hadithi sahih, është rrëfyer prej rrëfyesish 
të drejtë. 

b) Dokumentimi i hadithit hasen, ashtu si edhe dokumentimi i hadithit 
sahih, është i vijueshëm (muttasil). 

c) Hadithi hasen, ashtu si edhe hadithi sahih, nuk është i vetmuar e i 
përjashtuar (shadh). 

d) Hadithi hasen, ashtu si edhe hadithi sahih, nuk është i metë (mual’lel). 

e) Por mes hadithit sahih dhe hadithit hasen ka ndryshim në cilësinë e 
kujtesës së rrëfyesit siç e shpjeguam më sipër. Ndërsa rrëfyesit e 
hadithit sahih janë që të gjithë të drejtë e me kujtesë të rregullt, për çka 
edhe vlerësohen si të besueshëm, të sigurtë (thika), njëri apo disa prej 
rrëfyesve të hadithit hasen janë me kujtesë të dobët. 

Ja një shembull i hadithit të mirë (hasen). 

Ky hadith është rrëfyer nga Tirmidhiu në librin e tij, "Xhami". Tirmidhiu e 
ka marrë nga Ebu Kurejbi, Ebu Kurejbi e ka marrë nga Abde b. Sulejmani, Abde 
b. Sulejmani e ka marrë nga Muhammed b. Amri, Muhammed b. Amri e ka 
marrë nga Ebu Seleme, Ebu Seleme e ka marrë nga Ebu Hurejre, Ebu Hurejre e 
ka marrë nga Profeti. Profeti (a.s.) ka thënë kështu: "Po ta dija se ummeti im 
nuk do ta kishte të vështirë, do t’i kisha urdhëruar ata që, para çdo namazi, ta 
pastronin gojën me misvak!" 12 

Me këtë dokumentim, ky hadith është hasen, i mirë ose mesatar, sepse, nga 
ana e drejtësisë, rrëfyesit i ka njerëz të besueshëm. Përveç Muhammed b. Amrit, 
rrëfyesit e tjerë e kanë kujtesën të rregullt e të plotë. Dokumentimin e ka të 
vijueshëm. Ky hadith nuk është i përjashtuar dhe i metë. Vetëm rrëfyesi 




12 Tirmidhi, Xhami, I, 34. 



Muhammed b. Amr është me kujtesë të dobët; kujtesa e tij nuk është në nivelin 
e kujtesës së rrëfyesve të hadithit të vërtetë (sahih). 


B. KONKLUZIONI MBI VEPRIMIN DUKE 
U MBËSHTETUR NË HADITHIN E MIRË (HASEN) 

Ashtu siç e bëmë të ditur duke përkufizuar hadithin e mirë (hasen), edhe 
pse ky lloj hadithi nuk është emërtuar si i vërtetë (sahih), është hadith që, 
përgjithësisht, plotëson kushtet e hadithit të vërtetë (sahih), pranohet nga 
specialistët e hadithit dhe futet në librat e hadithit të vërtetë (sahih). Edhe pse e 
meta në kujtesën e njërit prej rrëfyesve të tij e ka penguar të quhet si hadith i 
vërtetë (sahih), nuk e ka rrëzuar atë në nivelin e hadithit të dobët i cili është i 
papranueshëm (merdud), i cili nuk është pranuar kurrë nga specialistët e 
hadithit, por që mund të shkruhet me qëllim për ta bërë çështje kërkimi e 
studimi. Për këto arsye, ashtu siç e kanë përcaktuar imamët e hadithit, hadithi i 
mirë (hasen), megjithëqë është në fuqi poshtë hadithit të vërtetë (sahih), në 
përdorimin si argument dhe në veprimin sipas tij, është i njëvlefshëm me 
hadithin e vërtetë (sahih). Kështu, klasifikues të tillë, si: Hakim Ebu Abdillah, 
Ibn Hibban dhe Ibn Hudhejme, megjithëse thonë se hadithi i mirë (hasen) është 
nën hadithin e vërtetë (sahih), e kanë studiuar dhe trajtuar atë si lloj të hadithit 
të vërtetë. 

PERMBLEDHJE 


1. Shpjegoni kuptimet leksikore dhe terminologjike të fjalës 
"hasen". 

2. Cilat janë veçoritë e hadithit të mirë (hasen)? 

3. Cili është konkluzioni mbi veprimin sipas hadithit të mirë? 









HADITHE MBI PENDESEN 

Sipas rrëfimit të Ebu Hurejres (r.a.), i Dërguari i Allahut (a.s.) ka thënë 
kështu: 


"Betohem në Allahun që ka jetën time në dorë, që, nëse ju nuk do të 
bënit fare gjynah, Allahu do t’ju asgjësonte dhe në vend tuaj do të sillte një 
popull që do të bënte gjynah dhe do t’i lutej Allahut për falje!" 13 


2. Ebu Ejjub Halid ibni Zejd (r.a.) ka thënë se e ka dëgjuar të Dërguarin e 
Allahut (a.s.) të thotë kështu: 


"Nëse ju nuk do të bënit gjynah fare, Allahu do të krijonte një popull që 
të pendohej e të kërkonte falje për gjynahet që do të bënte, dhe do t’i falte 


ata!" 


Shpjegime 


Ky hadith bën të ditur se ata që bëjnë gjynah, mëkat, sepse e tillë është 
natyra njerëzore, zotërojnë mundësinë e madhe për t’u penduar, për të bërë 
pendesë dhe për t’u pastruar nga mëkati. Prandaj, në jetën e besimtarëve duhet 
të zërë vend më shumë shpresa se sa frika, sepse Allahu i Lartë, ashtu siç ka 
kënaqësi t’i shpërblejë ata që bëjnë mirë e që sillen mirë, ka edhe kënaqësi t’i falë 
mëkatarët. Këtë e tregojnë emrat e bukur të Allahut, si Gaffar (Falës), Halim 
(Sjelljebutë), Tevvab (Pranues i pendesës) dhe Afuv (Amnistues). Sepse Zoti ynë 
i lartë kërkon mëkatarë për t’i justifikuar këta emra. 

Sipërfaqja e tokës është vatani i mëkatarëve. Nuk është meritë që njeriu të 
jetojë e të vdesë siç lind nëne, krejt i pafajshëm, pa bërë asnjë mëkat! Dhe as që 
kërkohet një gjë e tillë prej tij! Ajo që kërkohet prej njeriut është t’i kuptojë 
mëkatet e veta, të pendohet sinqerisht për to dhe ta lërë këtë botë me mëkatet të 

13 Muslim, Tevbe, 11. 

14 Muslim, Tevbe, 10. 





falura. Këtë të vërtetë e parashtron ajeti kur’anor, "Allahu i do ata që pendohen 
dhe pastrohen!" 15 

Nuk duhet harruar se, aftësinë për t’u korrigjuar, Zoti ynë i lartë ia ka 
dhënë vetëm njeriut. Atëherë, t’i lëmë përtacinë dhe indiferentizmin mënjanë e 
ta përdorim këtë aftësi! 

Në të vërtetë, përsa i përket drejtimit te Zoti, mes pendimit dhe lutjes nuk 
ka asnjë ndryshim. Duke i drejtuar Zotit lutje, më shumë i lutemi që të na i 
pranojë ato që kemi bërë dhe, duke i drejtuar pendesë, i lutemi që të na i falë 
gabimet e mëkatet. Në të dy rastet bëjmë të njëjtën gjë: i drejtohemi Zotit. Zoti i 
pranon lutjet, Zoti i pranon edhe pendimet. Atëherë themi se thelbësore është 
që, për çdo veprim të mirë apo të keq tonin, t’i drejtohemi Zotit. 

Profeti ynë e ka nxitur me këmbëngulje pendesën. Ai na ka thënë se 
Allahu mbetet shumë i kënaqur kur njeriu që është robi apo krijesa e Tij, e 
kupton gabimin, i drejtohet mëshirës dhe faljes së Tij të pafundme dhe i 
kërkon falje, se porta e faljes është e hapur për këdo gjer në frymën e fundit 
dhe se vetë ai është penduar më se shtatëdhjetë herë në ditë. Këto dy hadithe 
profetike janë dy këshilla të çmuara të Profetit tonë që nxisin pendesën. 


Çfarë mësojmë nga këto dy hadithe? 

1. Sado mëkatarë që të jenë, besimtarëve u ka hije të kenë shpresë në 
mëshirën e Allahut. 

2. Allahu mbetet tejet i kënaqur, kur robi i Tij e kupton gabimin dhe 
kërkon falje. 

3. Allahu është pranues i pendesës dhe falës i robve të Tij. 

4. Mëkatarët nuk duhet t’i mposhtë frika; përkundrazi, duhet të përpiqen 
që t’u falen mëkatet dhe kurrë të mos e humbasin shpresën për këtë. 

5. Të flasësh për mëshirën dhe faljen nuk do të thotë të nxisësh për 
mëkat. 

Sipas rrëfimit të Egar ibni Jesar el-Muzeniut (r.a.), i Dërguari i Allahut (a.s.) 
ka thënë kështu: 


- 


15 Kur’ani, Bakara: 222. 





"O njerëz! Pendohuni para Allahut dhe kërkoni prej Tij falje, sepse unë 
pendohem para Tij njëqind herë në ditë!" 16 

Shpjegime 

Meqë duke këshilluar pendesën, Profeti thotë, "o njerëz", të gjithë 
besimtarët, pavarësisht nga gjendja subjektive e moralo-shpirtërore ku ndodhen, 
janë të detyruar të kërkojnë falje nga Zoti. Sepse asnjë qenie nuk mundet t’i 
kryejë para Zotit detyrën dhe detyrimet e veta si rob i Tij, për pasojë, duhet të 
lutet e të kërkojë falje prej Tij. 

Pendimi dhe pendesa nënkuptojnë që njeriu ta njohë veten dhe të metat 
e tij, ta njohë Zotin dhe lartësinë e Tij, të pohojë se është nevojtar ndaj Zotit 
dhe, kështu, të dëshirojë të lartësohet subjektivisht e shpirtërisht. 

Abdullah ibni Omeri (r.a.) thotë se Profeti ka thënë në një kuvend njëqind 
herë si më poshtë dhe se këtë e ka numëruar vetë: 

"Rabbigfirli ve tub alejje, inneke ente’t-tevva bu’r-rahim!" O Zot!, falmë mua, 
ma prano pendesën! Pa dyshim, Ti je ai që, me mëshirën tënde, e pranon 
pendesën!" 

Me shembullin konkret dhe të pakundërshtueshëm të Profetit (a.s.), ky 
hadith tregon se ummeti muhammedian pendesën e ka për detyrë. Po të kemi 
parasysh se askush nuk mund të ndodhet në një pozitë më të lartë se Profeti 
(a.s.), e kuptojmë se çdo njeri ka nevojë për pendesë. 

Çfarë mësojmë nga ky hadith? 

1. Njeriu çdo ditë duhet të bëjë vetëllogari e të përpiqet të gjejë se ku ka 
bërë gabime e mëkate. Pastaj, duke i menduar këto, t’i drejtohet 
Allahut e t’i lutet që ta falë. 

2. Bie në sy se ç’respekt të madh ka ushqyer Profeti ndaj Allahut të Lartë 
dhe se në këtë gjë ai është shembull për ummetin, bashkësinë e tij. 

3. Nëse Profeti ynë i mbrojtur nga mëkati dhe i falur për të gjitha të metat 
e kaluara e të ardhme, ka bërë pendesë më se shtatëdhjetë herë në ditë, 
ne duhet të bëjmë çdo ditë pendesë të paktën sa ai! 

4. Pendimi dhe pendesa janë mundësia e myslimanit për t’u pastruar dhe 
përtërirë, janë një dhunti e madhe për robtë. Porta e pendesës është e 
hapur për njeriun gjer në frymën e fundit dhe gjersa të shpërthejë 
kiameti! 



16 Muslim, Dhikr, 42. Veçanërisht shih Ebu Davud, Vitr, 26; Ibni Maxhe, ] 







Sipas rrëfimit të shërbëtorit të Profetit, Ebu Hamza Enes ibni Malik (r.a.), 
Profeti (a.s.) ka thënë kështu: 

"Kënaqësia që ndjen Allahu i Lartë nga pendesa e robit të vet, është më e 
madhe se gëzimi i ndonjërit prej jush kur gjen devenë e humbur në 
shkretëtirën e pafund!" 17 

Shpjegime 

Ky hadith profetik e parashtron në mënyrë tejet konkrete e të prekshme 
mëshirën e pafundme të Allahut të Lartë dhe u jep freski e lehtësi shprese 
zemrave të ndotura me mëkat. 

Në të vërtetë, është pak e çuditshme që një qenie transhendentale, zotëruese 
e gjithësisë, të ndjejë kënaqësi në këtë shkallë nga lutja e një njeriu. Kjo do të 
thotë se, pranë Zotit, njeriu nuk është një qenie e zakonshme. Krejt e kundërta, 
për sa kohë që e njeh Zotin e vet, njeriu është një personalitet me rëndësi. 

Në disa rrëfime të këtij hadithi të përcjella për tek ne nga sahabe të 
ndryshëm, mungesa e shpresës ku ka rënë njeriu që ka humbur devenë në 
shkretëtirën e pamatë, përshkruhet në një mënyrë shumë më të detajuar e 
prekëse. Njeriu vrapon nga një kodër në tjetrën por askund nuk ia zë syri devenë 
e, më në fund, duke menduar se kurrë s’ka për ta gjetur dot, se ka për të vdekur 
nga etja dhe uria në atë shkretëtirë pa njeri, tërhiqet nën një hije, mbulon kokën 
me rrobën dhe vihet të presë vdekjen! 

Rikthimi në jetë pas pritjes së vdekjes është ngjarja më e gëzueshme për 
njeriun. Sipas këtij hadithi, kur njeriu hap duart për lutje e kërkon falje, Allahu i 
Lartë mbetet tejet i kënaqur. 

Pohimet e këtij hadithi për gëzimin dhe kënaqësinë e Zotit janë të 
figurshme. Me fjalë të tilla kërkohet të tregohet pëlqimi i Zotit dhe se lutja e 
njeriut ka për t’u plotësuar menjëherë. 

Nga shembulli i hadithit kuptojmë edhe këtë që njeriu, kur bën një mëkat, 
bie në dorë të djallit. Njeriu i rënë në dorë të djallit, si njeriu që ka humbur 

të duke u shkatërruar dhe asgjësuar. Por ai mund të 




17 Buhari, Daavat, 4; Muslim, Tevbe, 1, 7, 8. 






shpëtojë nga kjo gjendje, nga duart e djallit, nëse pendohet dhe i drejtohet Zotit. 
Ai fiton mëshirën dhe faljen e Zotit! 


Çfarë mësojmë nga ky hadith? 

1. Allahu i Lartë është shumë i mëshirshëm ndaj robve të vet. Po t’i 
kërkojnë falje, është gati t’i falë menjëherë. 

2. Pas çdo vështirësie vjen një lehtësi, pas çdo shqetësimi vjen një qetësi. 
Prandaj njeriu kurrë s’duhet ta presë shpresën nga mëshira dhe falja e 
Zotit të vet! 

3. Njeriu duhet të bëjë vazhdimisht vetëllogari dhe të pendohet për 
mëkatet. 

4. Ky hadith i shpëton njerëzit nga dyshimi për faljen e mëkateve. Duke 
shpjeguar se sa i kënaqur mbetet Allahu nga pendesa e robve të vet, u 
jep atyre një garanci të madhe. Nuk mund të mendohet një nxitje më e 
madhe se kjo për të bërë pendesë. 

Sipas rrëfimit të Ebu Musa Abdullah ibni Kajs el-Esh’ariut (r.a.), Profeti 
(a.s.) ka thënë kështu: 


"Për të pranuar pendesën e atij që ka bërë mëkat ditën, Allahu i Lartë 
hap dorën e natës dhe, për të pranuar pendesën e atij që bën mëkat natën, 
hap dorën e ditës. Dhe kjo ka për të vazhduar kështu gjersa dielli të lindë prej 
aty ku ka perënduar!" 18 


Shpjegime 

Sapo të gjejë rast për pendesë, pa humbur kohë, njeriu duhet t’i drejtohet 
Zotit e t’i lutet për t’ia falur mëkatet. Nata dhe dita përmenden veç e veç edhe 
për të treguar njëvlefshmërinë e tyre lidhur me bërjen e pendesës, edhe për të 
theksuar se pendesa mund të bëhet në çdo kohë të ditës e të natës, se porta e 
pendesës është e hapur për njëzet e katër orë rresht. 

Ndërkaq, duhet ta bëjmë të qartë edhe një herë se pendimi dhe pendesa 
duhen bërë me sinqeritet dhe duhet ndjerë me të vërtetë pendesë për mëkatin e 


18 Muslim, Tevbe, 31. 





bërë. Ndryshe, të vazhdosh të bësh mëkate ndërkohë që pendohesh, do të thotë 
ta nënvleftësosh pendesën. Në raste të tilla duhet bërë pendesë e veçantë. 
Pendimi dhe pendesa duhet të reflektohen në ndryshimin dhe përmirësimin e 
sjelljeve dhe qëndrimeve. 

Për sa kohë që të vazhdojë jeta, njeriu do të vazhdojë të gabojë e të 
mëkatojë. Kthimi kah Zoti pas çdo gabimi e mëkati dhe lutja për falje janë 
detyrë e robit ndaj Zotit. Nuk duhet pandehur se pendesa e shpeshtë është 
mungesë respekti ndaj Zotit. Kur njeriu hap duart dhe i lutet Zotit t’ia falë 
mëkatin, Zoti nuk e prapëson, nuk ia hedh poshtë lutjen, përkundrazi, e fal 
duke thënë: "Robi im bëri një mëkat dhe e diti se për të ka një Zot që ia fal 
mëkatin e që ka për t’i kërkuar llogari për mëkatin!" 


Çfarë mësojmë nga ky hadith? 

1. Allahu i Lartë është tejet i mëshirshëm ndaj robve të vet. Ai pret prej 
tyre të pendohen për mëkatet. 

2. Nuk ka një kohë të caktuar për pendesë, gjithashtu, nuk ka një kohë të 
caktuar e të kufizuar për Zotin për pranimin e pendesave. 

3. Pas bërjes së mëkatit duhet bërë pendesë menjëherë, pa humbur kohë. 

Ebu Hurejre (r.a.) ka thënë kështu: 

"Po rrinim bashkë me të Dërguarin e Allahut dhe mes nesh ndodheshin 
edhe Ebu Bekri, Omeri e disa të tjerë. Një çast dhe i Dërguari i Allahut u ngrit e 
doli. Meqë vonoi për t’u kthyer, u shqetësuam se mos i kish ndodhur gjë. I pari 
u shqetësova unë. U ngrita dhe dola ta kërkoj. Më në fund, arrita në një kopësht 
të medinasve..." 




Në fund të tregimit të vet, Ebu Hurejre thotë se, aty në atë kopësht, i 
Dërguari i Allahut i tha kështu: 

"Shko dhe kë të takosh jashtë këtij bostani që dëshmon me gjithë zemër 
se nuk ka zot tjetër veç Allahut, lajmëroje se ka fituar xhennetin!" 19 

Shpjegime 

Ky hadith ka të bëjë me çështjen e shpresës (rexha). Më drejt, këtu 
përmbahet një sihariq i madh. Sihariqi se "ai që dëshmon me gjithë zemër se 
nuk ka zot tjetër veç Allahut, ka fituar xhennetin", ka të bëjë me shpresën 
(rexha). 

Në pamje të parë, për shkak të kufizimit të njerëzve që u drejtohet 
përgëzimi, me shprehjen, "kë të takosh jashtë këtij bostani", duket sikur fjala e 
Profetit shënon njerëzit e gjallë të asaj dite, madje jo të gjithë, por vetëm ata që 
do të mund të takojë Ebu Hurejre. Por, po të mbajmë parasysh se Ebu Hurejre 
s’ka pasur mundësi ta dijë se kush beson dhe dëshmon me gjithë zemër, 
kuptojmë qartë se lajmi i gëzuar u drejtohet gjithë njerëzve që e kanë atë besim, 
pa bërë ndonjë kufizim në kohë dhe hapësirë. Çdo njeri që i beson me sinqeritet 
e me gjithë zemër njësisë së Allahut dhe e dëshmon këtë me gojë, është 
bashkëbiseduesi i këtij hadithi, objekti i këtij përgëzimi. Eshtë krejt e natyrshme 
që nga ky sihariq të përjashtohen hipokritët, ata që, megjithëse e pohojnë me 
gojë, me zemër nuk besojnë! 




19 Muslim, Iman, 52. 

ÇËSHTJET 


A. NXITJA E PROFETIT PËR MËSIMIN E HADITHIT 

B. RRUGËT E MËSIMIT TË HADITHIT NË KOHËN E 
PROFETIT 

C. PËRCJELLJA E HADITHIT NË POPULL 

D. RËNDËSIA E HADITHIT NË JETËN E SHOQËRISË 


PUNË PËRGATITORE 


1. Gjeni në Kur’an ajete që nxisin dijen dhe bëjnë fjalë për 
rëndësinë e dijes dhe i kopjoni në fletore. 

2. Duke i kaluar nëpër sy rrugët e mësimit të hadithit në 
kohën e Profetit, shihni nëse ka mes tyre, që ju i zbatoni 
në jetën tuaj. 

3. Duke mbajtur parasysh edhe faktorët e ndryshëm që 
ndikojnë sot mbi jetesën e individit dhe shoqërisë, 
përpiquni të shpjegoni shkaqet e ndikimit të 
jashtëzakonshëm të haditheve mbi shoqërinë në periudhat 
e para të Islamit. 

4. Mendoni se cili do të ishte roli i Hadithit dhe i Sunnetit në 
zgjidhjen e problemeve me të cilat përballen sot myshmanët. 



































A. NXITJA E PROFETIT PËR MËSIMIN E HADITHIT 


Ashtu si në çdo gjë tjetër, Profeti u ka shërbyer sahabeve si prijës dhe 
udhëzues edhe në çështjen e dijes. Ai nuk qe mjaftuar vetëm me këshillën mbi 
domosdoshmërinë e mësimit dhe dijes, por, me zbatimet e tij praktike, qe bërë 
shembull për të gjithë mjedisin e vet. Prandaj, në Islam, mësuesi i parë është 
vetë Profeti. Le t’i shohim disa prej haditheve të tij që nxisin mësimin dhe dijen: 

"Kujt t’ia dojë të mirën, atë e bën Allahu dijetar nëfe! Ose bëhu dijietar, ose 
nxënës, ose dëgjues ose ndër ata që kanë dashuri për dijen. Mos u bëj ndër ata të 
grupit tëpestë, se, shkatërrohesh!" 

"Më afër me nivelin e profetësisë mes njerëzve janë dijetarët dhe luftëtarët!" 

"Mësimi i diturive ështëfarz (detyrim) për çdo mysliman mashkull efemër!" 

Kur’ani si burimi kryesor i myslimanëve, iu zbrit Profetit pjesë-pjesë brenda 
23 vjetësh, kurse ai ua shpjegoi ato sahabeve, shokëve të tij duke ua treguar edhe 
zbatimin e tyre praktik. Kështu, Hadithi i formuar prej shpjegimeve të ajeteve të 
Kur’anit dhe Sunneti i formuar prej zbatimeve praktike të tyre përbëjnë 
veprimtaritë intelektuale e shkencore (21) kryesore të asaj periudhe. Më drejt, në 
atë periudhë, Kur’ani, Sunneti dhe Hadithi paraqisnin një të tërë dhe në këtë 
kuadër i kryenin myslimanët përpjekjet e tyre për të mësuar vetë, për t’i mësuar 
të tjerët dhe për ta përhapur dijen. 

Profeti, i cili në fillim e pati ndaluar shkrimin e haditheve duke mbajtur 
parasysh rrezikun e përzjerjes së tyre me ajetet e Kur’anit, pati dhënë leje për 
shkrimin e tyre pas kalimit të këtij rreziku duke i thënë sahabit që po e pyeste 
nëse mund t’i shkruanin gjërat e shumta që dëgjonin prej tij, kështu: "Shkruajini, 
nuk ka ndonjë të keqe!" Kështu, hadithet që ishin ruajtur në kujtesë me anë të 
mësimit përmendsh në kohët e para, u shkruan, mësimi u bë më i lehtë e më i 
shpejtë dhe, me këtë rrugë, Islami fitoi mundësinë për t’u përhapur në çdo anë. 

B. RRUGËT E MËSIMIT TË HADITHIT 
NE KOHËN E PROFETIT 

Në kohën e Profetit, hadithet u mësuan me këto rrugë: 

1. Diskutimi 

Për shkak të detyrave dhe punëve të ndryshme, një pjesë e sahabeve nuk 
mund të ndodheshin çdo kohë pranë Profetit, prandaj dhe nuk kishin mundësi 
gjithmonë t’i dëgjonin fjalët ose t’i shihnin veprimet e tij. Sahabi Bera thotë: "Ne 



nuk i kemi dëgjuar të gjitha hadithet nga vetë Profeti. Shumë prej tyre na i kanë 
treguar shokët. Ne merreshim me kullotjen e deveve." 

Edhe fjalët e Enes b. Malikut flasin për këtë dhe për diskutimin e haditheve 
mes sahabeve: "Kur ndodheshim pranë Profetit, ne i ngulisnim mirë në mendje 
ato që dëgjonim dhe pastaj i diskutonim mes nesh." Diskutimet bëheshin më 
shumë në faltoren e Profetit dhe në të ndarën e quajtur suffe ku strehoheshin 
sahabet e varfër e pa njeri. 

2. Mësimi përmendsh 

Njëra prej rrugëve më të rëndësishme të mësimit dhe përcjelljes së 
haditheve në kohën e Profetit qe edhe mësimi përmendsh. Veprimtarinë e 
mësimit përmendsh e pati dendësuar edhe hadithi profetik në formë urimi: 
"Allahu ia zbardhtë faqen atij që dëgjon një hadith prej nesh, e mëson përmendsh 
dhe ua njofton edhe të tjerëve pastaj!" Shumë hadithe qenë mësuar përmendsh e 
u qenë përcjellë të tjerëve. 

3. Shkrimi 

Siç e thamë edhe më lart, pasi Profeti u dha leje sahabeve për t’i shkruar 
hadithet aty e tutje si dhe për t’i hedhur në shkrim ato të mëparshmet, filloi 
shkrimi i haditheve. Në burimet bibliografike bëhet e ditur se qe përgatitur një 
broshurë me disa prej sunneteve të Profetit dhe qe dërguar në Jemen. 

4. Kuvendet intelektuale 

Herë-herë sahabet mblidheshin rreth Profetit, e dëgjonin dhe mësonin ato që 
u thoshte ai. Në këto mbledhje që bëheshin në përgjithësi pas namazeve, sahabet 
dëgjonin urdhrat, këshillat dhe porositë e Profetit. Këto mbledhje qenë kthyer në 
kuvende intelektuale, ku sahabet merrnin njohuri të gjera dhe mësonin hadithet. 

5. Pyetje-përgjigje 

Për shkak të jetës së shkretëtirës, niveli i dijeve i popullatës së kohës së 
Profetit qe shumë i ulët. Prandaj ata e pyesnin shpesh Profetin për gjërat që s’i 
dinin e s’i kuptonin. Ndërkaq, duke iu përgjigjur pyetjeve të tyre, Profeti e 
mbante parasysh nivelin e tyre. Që të njëjtat pyetje të mos përsëriteshin 
vazhdimisht, Profeti u jepte atyre një përgjigje të gjerë e përgjithësuese. Për 
shembull, pyetjes nëse mund të hahej apo jo mishi i një kafshe të egër të caktuar, 
Profeti i jepte një përgjigje të gjerë, ku i sqaronte dëgjuesit për të gjitha kafshët. 

6. Shoqërimi i Profetit 

Disa prej sahabeve qëndronin vazhdimisht pranë Profetit dhe mësonin prej 
tij hadithet. Më i njohuri prej këtyre, Ebu Hurejre, thotë: "Vëllezërit tanë 




muhaxhirë punonin në treg e në tregti dhe vëllezërit ensarë, në kopshte e vreshta. 
Kurse Ebu Hurejre i shërbente Profetit duke u mjaftuar vetëm me ushqim. Ai 
dëgjonte gjërat që s’i dëgjonin ata dhe bëhej dëshmitar për gjëra që s’i shihnin 
ata!" 



C. PËRCJELLJA E HADITHIT NË POPULL 

Islami është feja që vë mbi çdo gjë lumturinë e individëve e të shoqërisë së 
formuar prej individëve. Kur’ani dhe hadithet profetike janë plot me parime që 
e sigurojnë këtë lumturi. Dhe Hz. Muhammedi (a.s.), profeti i një feje që u jep 
kaq rëndësi njeriut dhe shoqërisë, pa dyshim, pati vënë si qëllim që çdo fjalë dhe 
veprim i tij t’i përcillet shoqërisë e të përvetësohet prej saj. 

Meqë fjalët dhe zbatimet praktike të Profetit kishin të bënin me 
marrëdhëniet ndërnjerëzore, regjimin shoqëror dhe të gjitha çështjet materiale- 
shpirtërore të ngjashme me këto, përcjellja e Hadithit dhe Sunnetit në shoqëri 
bëhej e pamënjanueshme. Ndërkaq, ishin disa faktorë që e përshpejtonin dhe 
disa rrugë që e siguronin këtë përcjellje. Kryesoret prej këtyre mund t’i radhisim 
kështu: 


1. Nxitja e Profetit 

Profeti (a.s.) donte që fjalët që thoshte dhe veprimet që bënte, të diheshin 
nga gjithkush, prandaj atyre që kishte pranë, u thoshte që t’ua tregonin edhe të 
tjerëve, sepse misioni kumtues i tij ishte për të gjithë. Kumtesa e tij merrte 
vlerën e saj të plotë kur të arrinte tek të gjithë. Le të përcjellim këtu disa prej 
haditheve të Profetit që tregojnë për nxitjen e tij në këtë drejtim. 

"Ua përcillni të tjerëve qoftë edhe njëfjalinë time!" 

"Ju e dëgjoni njëfjalë prej meje dhe prej jush e dëgjon një tjetër. Pastaj prej 
atij e dëgjon një i tretë..." 

"Ata që ndodhen këtu, t’ua përcjellin këto që dëgjojnë prej meje, atyre që 
s’ndodhen këtu, sepse mund të ngjasë që ai që ndodhet këtu, t’ia përcjellë dikujt që 
e kupton më mirë!" 

2. Pasioni i sahabeve për dije dhe zelli i tyre për të mësuar hadith 

Sahabet përpiqeshin me të gjitha forcat të mësonin e t’i shtonin njohuritë 
me qëllim që ta kuptonin sa më mirë Kur’anin e për t’i mësuar shumë mirë 
parimet e fesë së tyre të re që i kishte shpëtuar nga llumi i injorancës dhe, për 
këtë, nuk druheshin të bënin çfarëdolloj sakrifice. Se sa të ndjeshëm qenë ata në 
këtë çështje, e mësojmë nga ky lajm: 



Sipas informacionit të Ebu Abdurrahman es-Sulemiut (vd. 72 / 691), kur 
sahabet mësonin dhjetë ajete nga i Dërguari i Allahut (a.s.), nuk ua përcillnin të 
tjerëve pa i ngulitur mirë në mendje e pa i praktikuar vetë. Ata e patën mësuar 
Kur’anin si dije e si zbatim bashkë. 

Kjo vendosmëri e kjo përpjekje e sahabeve për ta mësuar hadithin e për ta 
përhapur te të tjerët, ka luajtur një rol shumë të madh në përcjelljen e hadithit 
në shoqëri. 

3. Familja e Profetit 

Njohuritë mbi familjen dhe jetesën familjare, mbi gjendjet e posaçme të 
femrës përhapeshin në shoqëri nga gratë e Profetit. Veçanërisht Hz. Aisheja ka 
bërë shërbime shumë të rëndësishme në këtë drejtim. Ajo u pati dhënë mësim 
shumë sahabeve dhe tabiinëve dhe pati përcjellë shumë hadithe nga Profeti. Ajo 
është njëra prej shtatë sahabeve, që kanë rrëfyer më shumë hadithe. 

4. Përfaqësuesit e Profetit 

Profeti u dërgonte fiseve të sapokthyer në myslimanë persona të zgjedhur 
ndër sahabet për t’u mësuar atyre Kur’anin dhe bazat e fesë Islame. Gjatë 
kryerjes së detyrës në vendet ku shkonin, këta u tregonin njerëzve fjalët, 
zbatimet praktike dhe konkluzionet e Profetit. Profeti u jepte disa porosi këtyre 
mësuesve. Për shembull, duke i dërguar Ebu Musa el-Esh’ariun me Muadh b. 
Xhebelin në Jemen dhe rrethinat e tij, ua pati tërhequr vëmendjen kështu: 
"Lehtësoni, mos vështirësoni; përgëzoni, mos nxisni urrejtje; shkoni mirë me njëri- 
tjetrin, mos kundërshtoni!" Kështu, hadithet e Profetit i qenë përcjellë shoqërisë 
edhe me anë të këtyre mësuesve. 

5. Përfaqësuesit e ardhur prej jashtë 

Në Medine vinin shumë delegacione të ndryshme për t’u bërë myslimanë, 
për të njoftuar se ishin bërë myslimanë, për të mësuar bazat e fesë Islame ose 
për t’iu përgjigjur thirrjes së Profetit. Ata takoheshin me Profetin, me sahabet 
dhe mësonin shumë gjëra prej tyre. Veçanërisht ato që mësonin prej Profetit, ua 
përcillnin edhe të tjerëve kur ktheheshin në vendin e vet. Edhe Profeti i 
urdhëronte ata t’u kumtonin të tjerëve ç’kishin mësuar vetë nga ajetet e Kur’anit 
dhe urdhrat e fesë Islame. 

D. RËNDËSIA E HADITHIT NË JETËN E SHOQËRISË 

Ndikimi i Hadithit dhe Sunnetit mbi shoqërinë qoftë në kohën e Profetit, 
qoftë më vonë, është i lidhur ngushtë me detyrën profetike të Hz. Muhammedit 
(a.s.), me personalitetin dhe moralin e tij të lartë. Para së gjithash, Hz. 
Muhammedi qe një personalitet i veçantë i zgjedhur dhe i ngarkuar nga Allahu 



për t’u kumtuar njerëzve një fe të re. Prandaj në Kur’an është bërë e qartë se 
bindja ndaj Profetit do të ishte bindje ndaj Allahut dhe kundërshtimi ndaj 
Profetit, kundërshtim ndaj Allahut, është thënë se ai është një shembull i bukur 
për njerëzit dhe se duheshin zbatuar urdhrat e tij dhe duheshin respektuar 
ndalimet e tij. 

Hz. Muhammedi (a.s.), profeti i fesë Islame që siguroi kalimin nga një 
periudhë e errët në një qytetërim njerëzor morali, drejtësie dhe delikatese që 
nuk do ta arrinte njerëzimi as sot, ishte për besimtarët që e rrethonin, shembulli 
i një njeriu të përsosur. Ata do ta merrnin si model atë me natyrën e tij e do t’i 
imitonin sjelljet e tij. Ata ishin gati të bënin çdo lloj sakrifice për këtë njeri që i 
kishte shpëtuar nga llumi. Prandaj, në atë periudhë, Sunneti dhe Hadithi i 
Profetit arritën një ndikim të padiskutueshëm mbi shoqërinë. 

Në radhë të parë me adhurimet që bëjnë sot myslimanët si dhe me mënyrën 
e jetesës, e ruajnë dhe e zbatojnë Sunnetin me formën e tij origjinale. Në 
shumicën e zakoneve dhe traditave të tyre mund të gjesh gjurmët e Sunnetit. 

Nëse besnikëria ndaj Profetit është jetesa në përputhje me tipin e njeriut që 
pati kërkuar ai dhe shembullin e të cilit e pati dhënë vetë, të gjitha veprimtaritë e 
myslimanëve të kryera sipas kësaj mendësie janë provë e hapur e faktit që 
Sunneti i tij jeton ende në mënyrë vitale dhe vazhdon ta ushtrojë ndikimin e vet. 
Kështu, siç pati ndodhur në të kaluarën, edhe sot, fjalët dhe zbatimet praktike të 
Profetit janë për myslimanët një burim i pamënjanueshëm për t’iu drejtuar. 

PERMBLEDHJE 


1. Nën dritën e ajeteve kur’anore e të haditheve të Profetit, 
shpjegojeni rëndësinë që i jep dijes feja Islame. 

2. Cilat kanë qenë rrugët e mësimit të hadithit në kohën e 
Profetit? Shpjegojeni shkurt secilën prej tyre. 

3. Si është bërë përcjellja e haditheve në shoqëri? 

4. Cila është rëndësia e haditheve për shoqërinë? 

Sipas rrëfimit të Ibni Omerit (r.a.), i Dërguari i Allahut (a.s.), ndërsa po 
kalonte pranë një medinasi që po e porosiste të vëllanë e turpshëm të hiqte dorë 
nga kjo shprehi, e dëgjoi, u ndal dhe i tha kështu: 

"Lëre atë në hall të vet se ndjenja e turpit është besim!" 20 

Sipas rrëfimit të Imran ibn Husajn (r.a.), i Dërguari i Allahut ka thënë kështu: 

"Ndjenja e turpit të sjell vetëm të mira!" 21 
Kurse sipas rrëfimit të Muslimit, ka thënë: 

"Ndjenja e turpit është plot të mira!" 22 


Shpjegime 

Dy vëllezër nga ensarët medinas që, për fat të keq, nuk ua dimë emrat, 
ndoshta dy vëllezër feje, po bisedonin mbi ndjenjën e turpit. Njëri po i fliste 
tjetrit që i dukej se ishte i turpshëm më tepër se ç’duhej, që të çlirohej nga kjo 
shprehi e cila e pengonte njeriun t’u dilte për zot të drejtave të veta. Në atë mes 
kalon Profeti, i dëgjon këto fjalë dhe i thotë atij që po jepte këshilla: 

"Lëre në hall të vet se ndjenja e turpit është besim!" 

Profeti ynë, i cili e sheh të dobishme që disa çështje të rëndësishme t’i 
përshkruajë me shprehje të figurshme, kështu ka vepruar edhe këtu. Me pohimin 
"ndjenja e turpit është besim", ai ka dashur të thotë këtë: Ashtu siç e pengon dhe 


HADITHE MBI MORALIN 


20 Buhari, Iman, 16, Edeb, 77; Muslim, Iman, 57-59. 

21 Buhari, Edeb, 77; Muslim, Iman, 60. 

22 Muslim, Iman, 61. 

largon besimi njeriun nga sjelljet e këqija, edhe drojtja dhe qëndrimi i tërhequr 
të shkaktuara nga ndjenja e turpit nuk i japin rast njeriut të bëjë keq, e pririn për 
t’u larguar nga të këqijat, ia kujtojnë njeriut se është njeri. Ja, pra, me të tilla 
thirrje drejtuar vetëdijes dhe ndërgjegjes së njeriut, ndjenja e turpit e ushqen 
besimin, prandaj ajo i sjell njeriut vetëm të mira dhe nxjerr në shesh se është 
tërësisht një gjë e mirë. 


Ashtu siç shmangen njerëzit që nuk e kanë humbur krejtësisht ndjenjën e 
turpit, nga sjelljet e paturpshme, ashtu dhe besimtarët rrinë larg mëkateve që 
feja i ka quajtur haram, të pabekuara, të palejuara, të ndaluara. Si përfundim, në 
saje të ndjenjës së turpit, nga njëra anë, e të ndjenjës së frikës nga Allahu, nga 
ana tjetër, njerëzit ruhen nga sjelljet e pahijshme. 


Nuk është ndjenja e turpit që e pengon njeriun ta fitojë atë që i takon, por 
mungesa e iniciativës, frika dhe paaftësia. Këto cilësi që përbëjnë mungesa dhe 
dobësi karakteri nuk kanë të bëjnë fare me ndjenjën e turpit e cila, në fund të 
fundit, është rrjedhojë dhe tregues i dinjitetit personal, i respektit të njeriut për 
vetveten dhe të tjerët. 


Në ditët tona, për fat të keq, kjo ndjenjë po dobësohet për shkak të disa 
ngacmimeve. Ata që veshjen e çlirët, zbulimin e skajshëm dhe hedhjen tutje të 
ndjenjës së turpit i tregojnë si shenja përparimi bashkëkohor, ata që e quajnë 
besnikërinë gjer në fund ndaj detyrës si një lloj marrëzie dhe ata që e quajnë 
mençuri praktike jetesën sot për sot, pa menduar për të nesërmen, domethënë 
për pasojat, i bëjnë njeriut të keqen më të madhe, duke rrënuar ndjenjën e turpit 




dhe dashurinë për detyrën te njeriu, i bëhen pengesë vetes dhe të tjerëve në 
procesin e përsosjes si njeri. 


Çfarë mësojmë nga këto hadithe? 

1. Ndjenja e turpit e pengon njeriun nga sjelljet e këqija që nuk i përshtaten 
personalitetit të besimtarit. 

2. Besimi e largon njeriun nga veprimet e shëmtuara dhe mëkatet. 

3. Ndjenja e turpit ndihmon në lartësimin dhe përsosjen e besimit. 

Sipas rrëfimit të Ebu Hurejres (r.a.), i Dërguari i Allahut (a.s.) ka thënë 
kështu: 


"Më i përsosuri nga besimtarët në besim është ai me shprehitë më të mira. 
Më të dobishmit ndër ju janë ata që sillen mirë me gratë!" 23 


Shpjegime 

Synimi i urdhrave dhe ndalimeve hyjnore është ta bëjë njeriun zotërues të 
një morali të përsosur. Nuk ka dyshim se njeriu që mbështetet më shumë pas 
urdhrave të Allahut, është besimtari më i mirë e më i përsosur. Besimi 
reflektohet në jetë në formën e moralit të bukur. Duke u nisur nga kjo pikë, 
Profeti ynë ka thënë se myslimani me besimin më të shëndoshë është njeriu me 
moralin më të lartë, se te besimi i njeriut me shprehi jo të mira do të gjenden 
patjetër mangësi. Personi që shkon mirë me të tjerët e me të cilin shkohet mirë, 
që sillet fytyrëqeshur me të gjithë, që dëshiron të mirën e të gjithëve, që përpiqet 
të mos ia thyejë zemrën askujt, është, pa dyshim, njeri me shprehi të mira. 

Siç është shprehia e mirë kriteri i besimit të përsosur, edhe sjellja e mirë me 
gratë është kriteri i të qenit njeri i mirë e i dobishëm. Njeriu i mirë e i dobishëm 
sillet mirë me pjesëtarët e familjes, i do ata, interesohet për ta, s’ua vë re gabimet 
dhe përpiqet t’ua plotësojë nevojat sa më mirë. Si rrjedhojë e qëllimit të mirë që 
ushqen për pjesëtarët e familjes dhe e sjelljes së sinqertë, lë një mbresë të atillë 
mbi ta, saqë pjesëtarët e famljes e quajnë atë njeriun më të mirë të botës. 

Shembull i kryetarit të familjes që sillet më mirë me gruan, është, pa 
dyshim, Profeti ynë, njeriu më i mirë e i dobishëm i botës. Njeriu i mirë e i 


23 Tirmidhi, Rada, 11. 



dobishëm, në çështjen e trajtimit të familjes merr si shembull Profetin dhe, 
ashtu si ai, 


- herë pas here ia pohon gruas dashurinë që ndjen për të dhe i flet për gjërat 
e bukura që ka planifikuar në të ardhmen për të; 

- gjen pretekste të ndryshme për një bisedë të ëmbël me gruan dhe i flet asaj 
për gjërat e dobishme që ka parë e ka dëgjuar; 

- herë herë bën shaka, qesh, i bën të tjetër të qeshin dhe krijon në shtëpi një 
atmosferë të sinqertë. 

Në kohë të ndryshme të jetës, Profeti pati bërë me Hz. Aishenë gara 
vrapimi. Në kohët e para, fituese pati dalë Hz. Aisheja, por, më pas, meqë pati 
shtuar shumë në peshë, garat pati nisur t’i fitonte Profeti i cili, me këtë rast pati 
bërë shaka me të duke i thënë se po ia kthente humbjen me të njëjtën masë. 24 

Çfarë mësojmë nga ky hadith? 

1. Myslimani sillet mirë me të gjithë njerëzit, veçanërisht me pjesëtarët e 
familjes. Dëshiron të mirën e tyre dhe s’ua vë re gabimet. 

2. Kriteri i të qenit i mirë e i dobishëm është sjellja mirë me gruan. Nuk 
vjen dobi prej njeriut që nuk sillet mirë me gruan. 

*ual) I u j^*»j L^J-p ai)! ^-j?j ^lJLpLp j^p .4 

Aisheja (r.a.) ka thënë se e ka dëgjuar të Dërguarin e Allahut të thotë kështu: 

"Në saje të moralit të bukur, besimtari arrin nivelin e atyre që ditën e 
kalojnë me agjërim, kurse natën me namaz!" 25 

Shpjegime 

Përgjithësisht, adhurimet ndahen në dy lloje: farz (detyrim) dhe nafile 
(suplementare). Adhurimet farze si adhurime të urdhëruara nga Allahu në 
Kur’an, çdo mysliman duhet t’i kryejë personalisht. Nuk ka ndonjë adhurim ose 
mirësi që do t’i zëvendësonte adhurimet farz. Nëse një njeri do të zotëronte 
gjithë pasuritë e botës dhe do t’i jepte këto për një namaz farz dy reqatesh të 
pafalur, nuk do të quhej se e kishte larë borxhin nëse Zoti nuk do ta falte. Ja, 
pra, agjërimi dhe namazi për të cilat bëhet fjalë në këtë hadith, nuk janë agjërim 


24 Ebu Davud, Xhihad, 61. 

25 Ebu Davud, Edeb, 7. 



dhe namaz farz, por agjërime dhe namaze suplementare që i kryejmë pa qenë të 
detyruar për këtë, por vetëm për të fituar pëlqimin e Zotit. Për të treguar vlerën 
e madhe të shprehive të mira para Allahut, Profeti i ka barazvlerësuar ato me 
agjërimet nafile ditën dhe namazet nafile natën. 

Më i pranueshmi dhe i pëlqyeshmi i adhurimeve natën është zgjimi në 
kohën e gjumit më të ëmbël për të falur namaz nate (tehexhxhud) për hir të 
Allahut. Kurse adhurimi më i pranueshëm e i pëlqyeshëm i adhurimeve ditën 
është agjërimi në vapë pa pyetur për të e me gojën të tharë nga etja. Me të 
vërtetë, në veprën Muvatta të imam Malikut, në vend të shprehjes "atyre që e 
kalojnë ditën me agjërim", është shprehja "atyre që agjërojnë në vapën e mesditës 
kur gjuha të ngjitet në qiellzë nga etja". (Husnul huluk, 6) 

Nëse duhet bërë e qartë shkurt, duke shkuar mirë me njerëzit, domethënë, 
duke u bërë mirë atyre, duke u sjellë me mëshirë dhe dhembshuri me ta, pa u 
mbajtur me të madh, pa përdorur dhunën dhe forcën ndaj tyre, pa u zemëruar, 
duke u treguar i durueshëm ndaj shqetësimeve dhe të këqijave të shkaktuara 
prej tyre për të mos i dëmtuar ata si dhe, më në fund, duke u sjellë fytyrëqeshur 
me ta, njeriu, pra, fiton mirësi të mëdha. 



Çfarë mësojmë nga ky hadith? 

1. Shprehitë e mira janë veçoria më e shquar e besimtarit. 

2. Me këtë veçori, besimtari fiton mirësi (thevab) sikurse njeriu që, për hir 
të Allahut, ditën agjëron e natën falet. 

Sipas rrëfimit të Ebu Humame el-Bahili (r.a.), i Dërguari i Allahut ka thënë 
kështu: 

"Unë bëhem dorëzanës se njeriut që, edhe po të ketë të drejtë, nuk grindet e 
nuk përpiqet ta poshtërojë tjetrin, do t’i jepet një pallat në breg të xhennetit! 

Unë bëhem dorëzanës se njeriut që nuk përdor gënjeshtër qoftë dhe për 
shaka, do t’i jepet një pallat mu në mes të xhennetit! 





Unë bëhem dorëzanës që njeriut me shprehi të mira do t’i jepet një pallat 
mu në pjesën më të lartë të xhennetit!" 26 

Shpjegime 

Profeti ynë më parë kërkon të hiqet dorë prej atyre dy shprehive të këqija 
dhe flet për shpërblimin e atyre që heqin dorë prej tyre, pastaj tregon se njeriu i 
pastruar prej të gjitha shprehive të këqija do të arrijë nivelin më të lartë. 

Grindja me dikë dhe përpjekja për ta poshtëruar atë me qëllim për ta 
treguar veten me të drejtë e tjetrin pa të drejtë, është një ves i keq, padrejtësi, 
shkurt, mizori. 

Një nga veset e këqija është dhe gënjeshtra. Ta gënjesh një njeri që të beson 
e ka siguri tek ti, do të thotë ta tradhëtosh atë. Edhe thënia e një gënjeshtre për 
shaka, madje, është gjë e shëmtuar. Për të treguar se ç’punë të keqe bëjnë ata që 
gënjejnë për t’i dëfryer njerëzit, Profeti ka thënë: 

"Turp të ketë ai që gënjen për ta bërë popullin të qeshë, turp të ketë, turp të 
ketë!" 27 

Morali i bukur që i themi shprehi e mirë, është cilësia më e çmuar e njeriut. 
Duke përcaktuar anën më të lartë të Profetit, Allahu i Lartë thotë: "Ti je i pajisur 
me moralin më të lartë!" Myslimanët u afrohen Allahut dhe të Dërguarit të Tij 
dhe fitojnë të drejtën për të gëzuar dashurinë e tyre, me aq sa t’u zbukurohen 
shprehitë. 

Njeriu me shprehi të këqija ose, më saktë, me vese të këqija, para se t’u bëjë 
keq të tjerëve, i bën keq vetes. Sepse veset e këqija janë një sëmundje që nuk 
shërohet aq lehtë, madje as një jetë të tërë! 

Siç rrëfehet, gjatë një udhëtimi, Abdullah ibni Mubarek qe bërë shok me 
një njeri me vese të këqija. Gjatë gjithë udhëtimit u përpoq të mos i dilte kundër 
atij njeriu, të bënte ashtu siç donte ai, të mos e thyente atë. Dhe, kur mbaroi 
udhëtimi e do të ndahej prej shokut, nisi të qante sikur po ndahej nga një mik 
shumë i çmuar. Atyre që po e shihnin me shumë habi, Abdullah ibni Mubarek u 
tha kështu: 

- Unë qaj sepse më dhimbset shumë ky njeri, sepse udhëtimi mbaroi, unë 
po ndahem prej tij, kurse ai vazhdon të jetë së bashku me veset e tij të këqija! 

Çdo njeri me mend në kokë duhet të përpiqet ta njohë veten, t’i dallojë 
veset e veta të këqija e të përpiqet të shpëtojë prej tyre! 


26 Ebu Davud, Edeb, 7. 

27 Ebu Davud, Edeb, 80; Tirmidhi, Zuhd, 10. 









Çfarë mësojmë nga ky hadith? 

1. Edhe sikur të ketë të drejtë, njeriu duhet të qëndrojë larg debateve të 

padobishme. 

2. Nuk duhet gënjyer qoftë edhe për shaka. 

3. Njerëzit që do më shumë Allahu i Lartë, janë ata me shprehitë më të 



mira. 


4. Njerëzve me këto cilësi do t’u jepen si dhuratë pallate në vende të 
ndryshme të xhennetit. 

Sipas rrëfimit të Ebu Ja’la Sheddad ibni Evs (r.a.), i Dërguari i Allahut (a.s.) 
ka thënë kështu: 

"Allahu i Lartë ka urdhëruar që ndaj çdo qenieje të sillet mirë. Atëherë, kur 
ju duhet ta vrisni një gjallesë, bëjeni këtë gjë në mënyrë që të mos i shkaktoni 
dhimbje. Kur do të therni një kafshë, thereni pa e mundur. Njeriu që ka për ta 
bërë këtë punë, ta mprehë mirë thikën që të mos i shkaktojë dhimbje kafshës!" 28 


Shpjegime 

Allahu i Lartë i urdhëron robtë e vet të sillen mirë jo vetëm ndaj njëri- 
tjetrit, por ndaj të gjitha krijesave, t’i bëjnë mirë çdokujt e çdo gjëje. Si rrjedhojë 
e dashurisë dhe dhembshurisë së ushqyer ndaj robve të vet, Allahu i Lartë që 
është Mëshirues e Bamirës, ka thënë se e ka dërguar Profetin si mëshirë për 
botët. (Kur’ani, Enbija: 107) Dhe ajo që i ka hije ummetit, bashkësisë së një 
profeti të dërguar si mëshirë për botët, është ta përvetësojnë në shpirt këtë 
veçori më të shquar të profetit të tyre, ta shohin, si ai, çdo qenie me mëshirë e 
dhembshuri! 

Në fenë Islame jepen ndëshkime të ndryshme sipas fajit të kryer. Gjatë 
zbatimit të ndëshkimeve përdoren mënyra që shkaktojnë më pak dhimbje. 

Ndjenja e mirësisë që duhet të ushqejë njeriu ndaj çdo qenieje që jeton, 
shfaqet edhe duke therur një kafshë. Për shembull, kafsha që çohet për në vendin 
ku do të bëhet kurban, nuk do të shtyhet, para therjes do t’i jepet ujë, duke e 
shtrirë përdhe, nuk do të përplaset, kafsha e therur nuk do t’u tregohet kafshëve 



28 Muslim, Sajd, 57. 









të tjera, thika do të jetë shumë e mprehtë, nuk do të mprihet pranë kafshës dhe 
do t’i vihet në grykë me shpejtësi, pa e vënë re kafsha, rrjepja do të fillojë kur t’i 
jetë ftohur lëkura. Po të mos veprohet kështu, do të thotë se nuk janë zbatuar 
porositë e Profetit. 

Profeti pati parë një njeri duke therur një dele. Ai po përpiqej ta mprihte 
thikën pasi e kishte shtrirë delen përdhe. I nxehur para kësaj sjelljeje të trashë e 
pa ndjenja të njeriut, Profeti i pati bërtitur kështu: 

"A po kërkon ta vrasësh kafshën dy herë? A s’bënte ta mprihje thikën para 
se ta shtrije kafshën përdhe?" 29 

Kjo porosi e të Dërguarit të Allahut (a.s.) e bën të domosdoshme që të 
gjenden mënyrat më pak të dhimbshme edhe për vrasjen e brejtësve dhe kafshëve 
që e dëmtojnë njeriun. Kafsha duhet therur ose vrarë pa e munduar dhe torturuar. 


Çfarë mësojmë nga ky hadith? 

1. Çdo punë që bën, njeriu duhet ta bëjë në mënyrë të butë. 

2. Edhe duke therur kafshët, edhe duke vrarë brejtësit, duhet përpjekur të 
mos u shkaktojë dhimbje. 

Sipas rrëfimit të Xhabir ibni Abdullah (r.a.), i Dërguari i Allahut (a.s.) ka 
thënë kështu: 

"Ata me shprehitë më të mira ndër ju janë njerëzit që dua më shumë e që 
në ditën e kiametit do të jenë më afër meje. Ata që flasin gjatë për t’i bërë të 
tjerët të thonë se flasin bukur, ata që për ta bërë të pëlqyeshme bisedën e tyre, 
flasin duke i fryrë bulçinjtë dhe ata që për t’u shitur të ditur, i copëtojnë dhe 
bëjnë lëmsh fjalët, janë njerëzit që i dua më pak dhe që në ditën e kiametit do të 
jenë më larg meje!" 

Sahabet e pyetën Profetin: 


29 Hakim, el-Mustedrek, IV, 231, 233. 







- O i Dërguari i Allahut! I dimë ata që flasin gjatë për t’i bërë të tjerët të 
thonë se flasin bukur dhe ata që për ta bërë të pëlqyeshme bisedën e tyre, flasin 
duke i fryrë bulçinjtë. Po ata që për t’u shitur të ditur, i copëtojnë dhe bëjnë 
lëmsh fjalët, kush janë? 

"Ata që mbahen me të madh!" 30 



Shpjegime 

Në jetën e pasme (ahiret), njerëzit do të shpërblehen ose do të ndëshkohen 
sipas gjërave që kanë bërë ose nuk kanë bërë në botë. Si xhehennemi, edhe 
xhenneti përbëhet prej niveleve të ndryshme. Pozita më e çmuar e xhennetit 
është vendi pranë Profetit. Të jesh komshi me Kryeprofetin, është, pa dyshim, 
nderi më i madh. Afërsia për të cilën bëhet fjalë në hadith është afërsia në 
distancë ndaj Profetit ditën e kiametit për të fituar ndërmjetësimin e tij për falje 
(shefaat). Kjo do të thotë se për të fituar konsideratën e Profetit si në ditën e 
kiametit (mahsher), ashtu dhe në xhennet, është kusht të jesh njeri me shprehi 
të mira. Fundja synimi i vetëm i urdhrave dhe ndalimeve hyjnore është të pajiset 
njeriu me moral të bukur. 

Nga ky hadith mësojmë se njëri prej veseve më të papëlqyera për Profetin 
është të folurit me gjeste artificiale. Dihet se sjelljet e shtira i shqetësojnë njerëzit 
normalë. Profeti ynë i nderuar i pajisur me shijen më të saktë të kënaqësisë dhe 
që i njihte shumë mirë të mirën dhe të bukurën sepse ishte i pajisur nga Zoti me 
bukuri të jashtme e shpirtërore, i quante shumë të pahijshme sjelljet e shtira si 
bisedën e gjatë për t’u pëlqyer të tjerëve ose përdorimin e fjalëve me vend e pa 
vend për t’u dukur i ditur dhe ndjente neveri për ata që vepronin kështu. Kjo do 
të thotë se të sëmurëve për të folur bukur do t’u hiqet mundësia në jetën e 
pasme (ahiret) për t’u ndodhur pranë Profetit! 


Çfarë mësojmë nga ky hadith? 

1. Njerëzit me shprehi të mira do të jenë fqinj me Profetin në ahiret. 
Të folurit me gjeste për t’u dukur është ves i keq. 


2 . 

3. 

4. 


Profeti nuk i donte njerëzit që e mundonin veten për t’i bërë të tjerët të 
thoshin se flasin bukur. 

Ata që, për shkak të mendjemadhësisë së vet, përpiqen të flasin bukur 
me gjeste të shtira, ditën e kiametit do të ndodhen më larg Profetit. 

ÇËSHTJET 


A. PËRKUFIZIMII SAHABEVE 

B. FORMAT E NJOHJES SË SAHABEVE 

C. VLERA E SAHABEVE 

D. HADITHI NË PERIUDHËN E SAHABEVE 

E. SAHABET E NJOHUR NË RRËFIMIN E HADITHIT 

F. SAHABET QË KANË RRËFYER SHUMË DHE PAK HADITH 


PUNË PËRGATITORE 


1. Gjeni në fjalor rrënjët dhe kuptimet e fjalëve sahabe, sahabe, 
as’hab, sahib. 

2. Duke shqyrtuar ajetet dhe hadithet mbi vlerat e sahabeve, kërkoni 
të gjeni se në ç’anë u është njohur sahabeve epërsi. 

3. Si mund ta shpjegoni që nga arabët injorantë të shkretëtirës që i 
groposnin fëmijët të gjallë, pati dalë një shoqëri njerëzish të 
zgjedhur që merrnin parasysh çdo sakriflcë për dituri? 

4. Nën dritën e hadithit, "mësimi është farz për çdo mysliman 
mashkull dhe femër", vlerësoni përpjekjet e sahabeve pa dallim 
meshkuj e femra për të mësuar hadith. 

5. Çfarë kuptoni me shprehjen "në përvetësimin e dijeve nuk ka 
vend për turp"? 

6. Kërkoni shkaqet për të cilat Ebu Hurejre (r.a.) i bërë mysliman tre 
vjet para vdekjes së Profetit (a.s.), mori titullin "sahabi që ka 
rrëfyer më shumë hadithe". 


































A. PERKUFIZIMII SAHABEVE 



Fjala arabishte sahabe (ç^w>) që do të thotë shoqëri, shoqërim, ndenje 
bashkë, bisedim së bashku, është shumësi i fjalës sahabi që do të thotë shok, 
mik. Edhe fjala as’hab që përdoret me të njëjtin kuptim, është shumësi i fjalës 
sahib që do të thotë shok, mik. 

Si term, fjala sahabe emërton personin që e ka parë Profetin gjatë periudhës 
së profetësisë, që është takuar dhe ka biseduar me të dhe ka vdekur si mysliman. 

Kështu e kanë përkufizuar sahaben shumica e dijetarëve Islamë. Sipas këtij 
përkufizimi, për të qenë sahabe duhet ta kesh parë si mysliman Profetin në 
kohën e profetësisë, ta kesh takuar dhe të kesh biseduar me të dhe të kesh 
vdekur si mysliman. Por sahabe janë quajtur edhe personat e verbër që nuk e 
kanë parë dot Profetin, por janë takuar dhe kanë biseduar me të. Për shembull, 
Abdullah ibn Ummi Mektum ka qenë një sahabe i verbër. Kjo do të thotë se 
vetëm shikimi apo mosshikimi i Profetit nuk janë kusht apo pengesë për të qenë 
sahabe. Në përputhje me kuptimin e fjalës, edhe duhet të kesh qenë shok me të, 
të jesh ulur e të kesh biseduar me të, ta kesh shoqëruar atë. Për t’u kuptuar vlera 
e dhënë sahabeve, është tejet e rëndësishme të njihet afërsia e tyre ndaj Profetit 
dhe njohja e gjithanshme e Profetit nga ana e tyre. 

Duke pasur parasysh se kushti i parë dhe i domosdoshëm për të qenë sahabe, 
është të kesh qenë mysliman, personi që e ka parë atë duke qenë mysliman, por 
pastaj ka dalë nga feja (murted), nuk quhet sahabe. Po kështu, edhe personi që kur 
e ka parë Profetin ka qenë mohues (qafir) dhe është bërë mysliman pas vdekjes së 
tij, nuk quhet sahabe. Sahabeja femër quhet sahabejje (shumës sahabejjat). 


B. MENYRAT E IDENTIFIKIMIT TE SAHABEVE 

Sahabet identifikohen me këto mënyra: 

1. Mënyra tevatur. Eshtë mënyra e njohjes së gjerë e të përgjithësuar. 
Tevatur do të thotë që një numër shumë i madh njerëzish që e kanë pasur të 
pamundur të gënjejnë, të mblidhen bashkë e të merren vesh për të gënjyer, 
përcjellin një lajm në mënyrë të njëzëshme si dhe kanë të njëjtin mendim mbi 
një çështje të caktuar. Si sahabe të njohur me mënyrën tevatur mund të 
përmendim Hz. Ebu Bekr, Hz. Omer, Hz. Osman, Hz. Ali, Talha, Zubejr b. 
Avvam, Sa’d b. Ebi Vakkas, Ebu Musa el-Esh’ari, etj. 

2. Mënyra e njohjes së pjesshme. Për shembull, Dimam b. Salebe ishte nga 
fisi i Sa’d b. Bekres. Ai pati shkuar te Profeti si përfaqësues dhe i dërguar i fisit të 
vet, i pati bërë disa pyetje, pati biseduar me të dhe pastaj qe kthyer në fisin e vet 
si mysliman. Fakti që ai e pati parë Profetin vetëm për pak kohë, që ishte anëtar 





i një fisi që banonte jashtë Mekës dhe Medines, nuk e patën bërë të mundur që 
ai të njihej mirë nga sahabet e tjerë, për rrjedhojë, nuk qe njohur në nivelin 
tevatur. 

3. Mënyra e dëshmimit të një sahabeje dhe tabiini. Si shembull të kësaj 
mund të japim Humame b. Ebi Humamen. Humame pati vdekur nga një 
sëmundje barku gjatë triumfit të Isfahanit nga myslimanët. Atë kohë, Ebu Musa 
el-Esh’ariu që ishte një sahabe i njohur, pati deklaruar se Humame ka qenë 
takuar me Profetin, i cili ka thënë se Humame ka për të vdekur si dëshmor. 
Kështu, me dëshmimin e një sahabeje u kuptua se Humame ishte sahabe. 

4. Me deklarimin personal: "Unë jam sahabe". Nëse dikush bën këtë 
deklaratë, kërkohet që ai të plotësojë kushtet si njeri i drejtë, i ndershëm dhe i 
besueshëm si dhe të ketë jetuar para vitit 110 hixhri, sepse pranohet që sahabeja 
i fundit ka vdekur në vitin 110 hixhri. Atij që pas kësaj date deklaron se është 
sahabe, nuk i besohet. 

C. VLERA E SAHABEVE 

Vlera (virtytshmëria) e posaçme e sahabeve, epërsia e tyre ndaj besimtarëve 
pasardhës është një çështje e pranuar nga të gjithë dijetarët Islamë. Vlera dhe 
virtytshmëria e posaçme e sahabeve rrjedh nga fakti që ata kanë qenë shokët e 
Hz. Muhammedit (a.s.), njeriut më të çmuar e të virtytshëm, që e kanë pranuar 
ftesën e tij dhe që në kohët më të vështira nuk e kanë lënë vetëm. 

Në Kur’an ka ajete që u drejtohen sahabeve e që i lavdërojnë ata. Ja disa 
prej tyre: 

"Muhammedi është i Dërguari i Allahut. Ata që ndodhen bashkë me të, 
janë të ashpër ndaj qafirëve, por të mëshirshëm mes vedi. Ata i sheh 
vazhdimisht në ruku dhe sexhde duke iu lutur Allahut për mirësi dhe pëlqim. 
Në ballët e tyre ka shenja të sexhdes!" 31 

"Ata që besuan dhe emigruan, ata që u nisën për të luftuar në rrugën e 
Allahut dhe ata që i strehuan e ua zgjatën dorën e ndihmës muhaxhirëve, ata 
janë besimtarë të vërtetë. Për ta ka falje dhe dhunti të bollshme!" 32 

"Allahu është i kënaqur me muhaxhirët që janë shquar në mirësi, me 
ensarët dhe me ata që janë bashkë me ta. Edhe ata janë të kënaqur me 
Allahun. Allahu ka përgatitur për ta xhennete nën të cilët rrjedhin lumenj ku 
do të rrinë përgjithmonë. Ja, ky është shpëtimi më i madh!" 33 




31 

32 

33 


Kur’ani, Fetih: 29. 
Kur’ani, Al-i Imran: 10. 
Kur’ani, Tevbe: 100. 






"Dhe, kështu, ju bëmë juve një ummet të rrugës së mesme që të jeni 
dëshmitarët e të Vërtetës para njerëzve, kurse i Dërguari i Allahut, dëshmitar 
për ju!" 34 

Një pjesë e këtyre ajeteve i drejtohen, në përgjithësi, ummetit Islam, 
ndërkaq që sahabet, të cilët patën jetuar në periudhën kur u zbrit Kur’ani dhe 
patën përbërë bërthamën e ummetit Islam, janë bërë bashkëbiseduesit e parë të 
këtij lavdërimi. 

D. HADITHI NË PERIUDHËN E SAHABEVE 

Periudhën e sahabeve duhet ta shqyrtojmë të ndarë në dy pjesë: pjesa e 
parë, koha kur Profeti ishte gjallë dhe pjesa e dytë, koha pas vdekjes së Profetit 
gjer në vdekjen e sahabes së fundit që pranohet viti 110 hixhri. Siç është bërë e 
qartë edhe më parë, çështjet e shfaqura në të gjallë të Profetit zgjidheshin nën 
dritën e ajeteve kur’anore të zbritura gjer atë ditë ose sipas konsideratave dhe 
praktikave të Profetit duke dhënë për secilën konkluzionin përkatës. 

Në të gjallë të Profetit, çdo problem me të cilin përballeshin, sahabet 
përpiqeshin ta zgjidhnin duke e pyetur Profetin. Edhe për vlerën fetare të 
praktikave dhe shprehive me të cilat qenë mësuar që herët, atë pyesnin. Për 
rrjedhojë, Hadithi dhe Sunneti u zhvilluan si rezultat i kësaj dëshire të fortë dhe 
këtyre përpjekjeve të zellshme të sahabeve për të mësuar konkluzionet e reja 
fetare. Pse tërë fjalët dhe zbatimet praktike të Profetit u plotësuan në kohën gjer 
në vdekjen e tij, ne mundemi t’i shohim Hadithin dhe Sunnetin në formën e 
tyre të pastër e të vërtetë në këtë kohë. Sepse në këtë kohë nuk qenë shfaqur 
ende veprimtaritë e sajimit të haditheve, kurse disa keqkuptime qenë korrigjuar 
nga vetë Profeti. Kurse në pjesën e dytë të periudhës së sahabeve, pra, në kohën 
pas vdekjes së Profetit, së bashku me fillimin e lëvizjeve intriguese e përçarëse, u 
duk edhe një veprimtari intensive për sajimin e haditheve e, kështu, seria 
ekzistuese e hadithit u zgjerua disa herë në krahasim me kohën para vdekjes së 
Profetit. 

Edhe në pjesën e dytë të kësaj periudhe që fillon me vdekjen e Profetit, 
sahabet vazhduan të silleshin me kujdes dhe korrektësi ndaj çështjes së Hadithit 
dhe Sunnetit. Për shembull, Hz. Omeri nuk donte që hadithi të rrëfehej në 
mënyrë të improvizuar. Kështu ai do të parandalonte që fjalët dhe praktikat e 
Profetit të shpërdoroheshin nga njerëz jokompetentë. Kur e patën pyetur më 
vonë sahaben Ebu Hurejre që shquhet për numrin e madh të haditheve të 
rrëfyera prej tij, se a do të mund të kishte rrëfyer kaq shumë hadithe në kohën e 
Hz. Omerit, qe përgjigjur: "Çfarë thoni! Po të kisha rrëfyer hadith në kohën e 
Hz. Omerit siç rrëfej tani, Omeri do të më kishte rrahur me kamxhik!" Kështu, 



34 Kur’ani, Bakara: 143. 

veprimtaria e shkrimit të haditheve e filluar në të gjallë të Profetit me lejen dhe 
nxitjen e tij, u bë veprimtaria më e rëndësishme në fushën e hadithit në 
periudhën e sahabeve. Në fund të kësaj veprimtarie, filluan të dukeshin tekstet e 
para të hadithit të shkruar. Fletët e hadithit, disa prej të cilave kanë mundur të 
arrijnë gjer në ditët tona, zënë një vend të rëndësishëm mes tyre. Këto janë bërë 
të njohura me emrat e sahabeve që i kanë shkruar. 

Sahabet janë treguar shumë të kujdesshëm e kërkues edhe në çështjen e 
pranimit të rrëfimeve (rivajeteve) të atribuara Profetit. Veçanërisht zbatimet e 
katër kalifëve të parë mund të jepen si shembull për këtë. Për shembull, pasi e 
kanë pyetur Hz. Ebu Bekrin për diçka, ai i ka pyetur të pranishmit nëse di ndokush 
prej tyre ndonjë hadith të Profetit lidhur me atë çështje. Mugire b. Mesleme ka 
cituar një hadith që është pranuar vetëm pasi për vërtetësinë e tij ka dëshmuar një 
sahabe tjetër. 

Sahabe Ebu Musa el-Esh’ariu pati shkuar në shtëpinë e Hz. Omerit ku pati 
trokitur tri herë duke kërkuar leje për të hyrë dhe, meqë s’pati marrë përgjigje, 
qe larguar. Atëherë, Hz. Omeri e pati pyetur se pse qe larguar dhe Ebu Musa 
el-Esh’ariu i qe përgjigjur duke i thënë se Profeti i pati porositur që "nëse dikush 
prej tyre troket tri herë në portën e një shtëpie për të hyrë, por nuk merr 
përgjigje, të kthehet prapë". Atëherë Hz. Omeri i pati kërkuar t’ia provonte 
përkatësinë e hadithit ndaj Profetit dhe Ebu Musa el-Esh’ariu i pati çuar si 
dëshmitar Ubej b. Kabin. Pastaj Hz. Omeri i pati thënë Ebu Musa el-Esh’ariut: 
"Unë veprova kështu jo për të të vënë ty nën dyshim, por vetëm se kam frikë se 
mos njerëzit bëjnë thashetheme për Profetin!" 

Edhe Hz. Aliu, duke u shprehur si më poshtë, e shfaq hapur kërkesën e tij 
të lartë në këtë drejtim: "Kur dëgjoja një hadith nga goja e të Dërguarit të 
Allahut, përpiqesha, me sa e mundësonte Allahu, të përfitoja prej tij. Por, po të 
më rrëfente tjetërkush një hadith, e bëja të më betohej, pastaj e miratoja. 

Të gjithë këto shembuj tregojnë kujdesin e jashtëzakonshëm që patën 
treguar sahabet edhe pas vdekjes së Profetit për t’i mbrojtur hadithet dhe 
sunnetin e tij. 

Krahas kujdesit të treguar nga sahabet për pranimin dhe përcjelljen e 
haditheve, në këtë periudhë ka sahabe që kanë rrëfyer shumë hadithe. Disa prej 
sahabeve më të shquar, për të penguar rrëfimin në mënyrë të gabuar ose të 
gënjeshtërt të çdo hadithi të dëgjuar nga Profeti dhe për ta vënë rrëfimin e 
hadithit mbi parime të caktuara, nuk e shihnin me pëlqim rrëfimin e tepërt. 
Prandaj Ebu Hurejre është kritikuar shumë. Krahas sahabeve që tregonin shumë 
hadithe, të quajtur, për këtë arsye, muksirun, kishte edhe sahabe, të quajtur 
mukil’lun, që rrëfenin pak hadithe. 


Pas vdekjes së Profetit, veprimtaria e mësimit të hadithit mes sahabeve u 
zhvillua me të shpejtë. Të shpërndarë në zona të largëta të sapotriumfuara, u 
mësonin popullsive të atyre zonave që sapo qenë bërë myslimanë, fjalët dhe 
praktikën e Profetit. 

Mësimi i hadithit i filluar nëpër xhami përsëri nëpër xhami vazhdoi. 
Xhamitë apo faltoret e qyteteve kryesore Islame u mbushën plot njerëz që 
kërkonin të mësonin hadith. Veçanërisht mes këtyre njerëzve të etur për dije, 
ata që kërkonin t’i zgjeronin dijet, ndërmerrnin udhëtime të gjata e të vështira 
për të marrë mësime hadithi. Këto udhëtime të vështira të mbiquajtura rihle 
(shtegtime) në historinë e Islamit, tërheqin vëmendjen si sakrificat e para të 
myslimanëve për dije. 



E. SAHABET E NJOHUR NË RRËFIMIN E HADITHIT 

Të gjithë sahabet kanë dëgjuar shumë a pak nga hadithet e Profetit, kanë 
parë veprimet e tij praktike dhe i kanë zbatuar edhe vetë ato, por jo të gjithë janë 
marrë me rrëfimin e haditheve. Disa kanë rrëfyer shumë pak, kurse numri i 
sahabeve që kanë rrëfyer shumë hadithe duke u bërë të njohur në këtë fushë, 
nuk është i madh. Duke filluar me katër kalifët e parë, le të njihemi shkurt me 
historinë e jetës së sahabeve të njohur për rrëfimin e hadithit. 

Kalifet rashidinë 

a) Hz. Ebu Bekr. I pari që e pati mbledhur në formë libri Kur’anin e shkruar 
në copa guri, dërrase dhe eshtrash. Në çështjen e rrëfimit të hadithit nga Profeti 
është treguar shumë i kujdesshëm dhe kërkues. Eshtë i pari që në pranimin e 
këtyre rrëfimeve ka përdorur kriteret e marrjes me rezervë dhe shqyrtimit të 
kujdesshëm. Prandaj, numri i haditheve të rrëfyera prej tij nuk kalon shifrën 
142. Nga ai kanë përcjellë hadithe Hz. Omeri, Hz. Osmani, Hz. Aliu, 
Abdurrahman b. Afv, Abdullah b. Mes’ud, Abdullah b. Omer, Abdullah b. 
Abbas dhe Zejd b. Thabit. 

b) Hz. Omeri. Në rrëfimin dhe përcjelljen e hadithit, Hz. Omeri sillej shumë 
i ngurtë. Meqë druhej se mos sahabet gënjeheshin dhe rrëfenin si hadithe gjëra 
të gabuara, pati këshilluar të rrëfeheshin pak hadithe. Shuma e haditheve që ka 
rrëfyer nga Profeti, është 573. Në zbatimin e Hadithit dhe Sunnetit, Hz. Omeri 
ka dalë kundër formalitetit të thatë dhe imitimit dhe ka mbrojtur konceptimin 
thelbësor të fjalëve dhe praktikave të Profetit. Prandaj, me të parë se përreth 
pemës së mbiquajtur "Shexheretu’r-Ridvan" meqë para Paktit të Hudejbijes, nën 
hijen e saj, qe bërë betimi i besës ndaj Profetit, kishin filluar të falnin namaz 
duke i atribuar asaj peme shenjtëri, pati vënë njerëz për ta prerë. 

c) Hz. Osmani. Duke e mbledhur dhe shumëfishuar Kur’anin si dhe duke e 
dërguar në të gjitha anët e botës Islame, ka parandaluar këndimet e ndryshme të 




për rrjedhim, u ka dhënë fund kontradiktave mes myslimanëve. Pas gjashtë 
viteve të para, periudha e kalifatit të Hz. Osmanit ka kaluar me lëkundje politike 
dhe trazira të brendshme, të cilat kanë ushtruar negativisht mbi Hadithin dhe 
Sunnetin dhe i kanë hapur rrugë daljes në shesh të haditheve të dobëta dhe të 
sajuara krahas atyre të vërteta. Hz. Osmani e ka kaluar më të shumtën e kohës me 
adhurim dhe këndim Kur’ani, prandaj ka rrëfyer jo më shumë se 146 hadithe. 

d) Hz. Aliu. Edhe Hz. Aliu tregohej shumë i vëmendshëm dhe kërkues në 
pranimin dhe rrëfimin e haditheve. Hadithet i pranonte pasi i vinte rrëfyesit të 
betoheshin. Nuk ka rrëfyer shumë hadithe sepse koha i ka kaluar më shumë me 
përplasje politike. Ai ka rrëfyer deri në 586 hadithe. 

F. SAHABET QE KANE RREFYER 
SHUMË DHE PAK HADITH 

Dijetarët e hadithit u kanë dhënë rëndësi të madhe sahabeve, të cilët 
përbëjnë shkallaren e parë të përcjelljes së fjalëve dhe praktikave të Profetit gjer 
tek ne dhe i kanë shqyrtuar ata sipas sasisë së haditheve të rrëfyera, në dy grupe: 

1. el-Muksirun (sahabet që kanë rrëfyer shumë hadithe) 

2. el-Mukil’lun (sahabet që kanë rrëfyer pak hadithe) 

Si kriter për këtë ndarje është caktuar me marrëveshje numri 1000. Ata që 
kanë rrëfyer më shumë se 1000 hadithe, janë quajtur el-Muksirun, kurse ata që 
kanë rrëfyer më pak se 1000 hadithe, janë quajtur el-Mukil’lun. 

1. el-Muksirun 

a) Ebu Hurejre. Emrin e vërtetë e ka Abdurrahman b. Sahr. Meqë mbante 
me vete gjithmonë një mace të vogël, Profeti e pati mbiquajtur ebu hurejre, i ati 
i mackës. Kështu, ai u bë i njohur me këtë nofkë. U bë mysliman në vitin 7 
hixhri (629 e.r.). Pati banuar në Medine, në Suffe pranë Profetit pa u ndarë 
asnjëherë prej tij dhe qe marrë vazhdimisht me mësimin e hadithit. 

Ebu Hurejre është në krye të sahabeve që kanë rrëfyer shumë hadithe. Më 
se 800 persona kanë rrëfyer hadithe prej Ebu Hurejres. Hz. Omeri që ishte 
shumë kërkues ndaj rrëfimit të hadithit, e pati kërcënuar kështu: "Ose hiq dorë 
nga rrëfimi i shumë haditheve, ose të degdisa në Devth!" Ebu Hurejre e 
justifikonte rrëfimin e tij të shumtë me qëndrimin e vazhdueshëm pranë Profetit. 
Ebu Hurejre ka rrëfyer 5374 hadithe. 

b) Abdullah b. Omer. Në rrëfimin e shumë haditheve vjen pas Ebu Hurejres. 
Ka rrëfyer 2630 hadithe. Eshtë i biri i Hz. Omerit dhe një prej katër sahabeve të 
njohur, të quajtur Abdullah. Eshtë bërë mysliman në moshën 10 vjeç, së bashku 
me të atin, dhe ka emigruar në Medine para të atit. Abdullah ibn Omer ka jetuar 




i kufizuar dhe i tërhequr në adhurim dhe devocion pa u marrë me veprimtari 
politike. Gjatë gjithë jetës është përpjekur t’i mbetet besnik një për një sunnetit 
të Profetit. 



Në botëkuptimin mbi sunnetin ka disa aspekte të ndryshme nga i ati. Ka 
vdekur në vitin 73 hixhri në moshën 86 vjeçare. 


c) Enes b. Malik. Me 2286 hadithet që ka rrëfyer, zë vendin e tretë mes 
sahabeve el-muksirun. Pas hixhretit, kur ishte ende në moshë shumë të vogël, ka 
filluar t’i kushtohet shërbimit të Profetit dhe është rritur e formuar nën 
edukimin e tij. Qëndrimi pranë Profetit i ka dhënë mundësinë ta mësojë fjalën 
dhe veprimin e tij në mënyrën më të drejtë. Në lidhje me trajtimin shumë të 
mirë që i pati bërë Profeti, Enes b. Maliku është shprehur kështu: "I Dërguari i 
Allahut, kur bëja një gjë, nuk më thoshte "pse e bëre" dhe kur nuk e bëja një gjë, 
nuk më thoshte "pse s’e bëre"; vetëm thoshte, "bëhet ajo që dëshiron Allahu, po 
s’deshi Allahu, s’bëhet!" 


d) Hz. Aishe. Eshtë bija e Hz. Ebu Bekrit dhe gruaja e dashur e Profetit. Ka 
fituar popullaritet me atributin "nëna e besimtarëve". Me Profetin është martuar 
në vitin e dytë të hixhretit (624 e.r.). 

Si rrjedhojë e afërsisë ndaj Profetit, ka pasur mundësinë t’i paralajmërojë 
dhe korrigjojë shumë sahabe që i kanë kuptuar gabim fjalët dhe veprimet e 
Profetit. Prej saj kanë marrë hadithe shumë sahabe dhe tabiinë. Meqë pati jetuar 
shumë gjatë pas vdekjes së Profetit, prej saj është kërkuar shpesh mendim për 
zgjidhjen e vështirësive të ndryshme. Ka rrëfyer 2210 hadithe. Ka vdekur në 
vitin 57 hixhri (676 e.r.). 


Këtyre emrave mund t’u shtohen edhe Abdullah b. Abbas, Xhabir b. 
Abdullah dhe Ebu Said el-Hudri. 




2. el-Mukil’lun 

a) Abdullah b. Mes’ud. Eshtë i gjashti ndër myslimanët e parë. Abdullah b. 
Mes’ud zotëronte njohuri të gjera në Kur’an dhe Hadith. Kur flitet për 
specialistët e hadithit dhe përmendet emri Abdullah, kuptohet se është fjala për 
Abdullah b. Mes’ud. Ka rrëfyer 848 hadithe. Ka vdekur në Medine në vitin 32 
hixhri (652 e.r.). 

b) Abdullah b. Amr b. el-As. Eshtë i biri i Amr b. As-it. Eshtë bërë mysliman 
para të atit. Ka qenë një njeri asket, i përkushtuar thellësisht adhurimit dhe 
devocionit. Ia pati kushtuar veten plotësisht mësimit të hadithit. Pasi Profeti dha 
leje që hadithet të shkruheshin, nisi të shkruante ato që kishte dëgjuar prej tij. 
Ebu Hurejre është shprehur kështu: "Me përjashtim të Abdullah b. Amr b. el-As, 
nuk ka njeri që t’i ketë ruajtur hadithet e të Dërguarit të Allahut më mirë se unë, 




sepse ai i shkruante, kurse unë nuk i shkruaja!" Ka rrëfyer 900 hadithe. Ka 
vdekur në Egjipt në vitin 63 hixhri (682 e.r.). 

c) Ebu Zerri el-Gifari. Eshtë i pesti ndër myslimanët e parë. Ishte njeri që 
nuk u jepte rëndësi gjërave materiale. Mbante për vete vetëm aq sa i duheshin, 
tjetrën e shpërndante. I kritikonte pa u druajtur fare ata që tregoheshin shumë 
të dhënë pas mallit dhe pasurisë. Për këtë shkak, në kohën e Hz. Osmanit u 
internua në Rebeze. Sa qe gjallë, kurrë nuk u shmang nga rruga që e quante të 
drejtë. Ka rrëfyer 281 hadithe. Ka ndërruar jetë në Rebeze në vitin 32 hixhri (652 
e.r.). 

Veç këtyre, edhe Sa’d b. Ebi Vakkas, Ebu’d-Derda, Muadh b. Xhebel janë 
sahabe, që kanë rrëfyer pak hadithe. 



PËRMBLEDHJE 


1. Flisni mbi format e përkufizimit dhe njohjes së sahabeve. 

2. Nga buron vlera e sahabeve? Shpjegojeni. 

3. Pse sahabet kanë luajtur rolin e parë e më të rëndësishëm në 
rrëfimin e hadithit? 

4. Tregoni me shembuj zellin e sahabeve në mësimin dhe përhapjen 
e hadithit. 

5. Jepni të dhëna mbi katër kalifët e parë dhe tregoni për veprimtarinë 
e tyre në rrëfimin e hadithit. 

6. Kush quhen el-Muksirun dhe el-Mukil’lun? 

7. Pse mes afro dhjetë mijë sahabeve, numri i atyre që janë bërë të 
njohur me rrëfimin e hadithit numërohet me gishta? Shpjegoni 
shkaqet e kësaj duke e trajtuar çështjen në aspekte të ndryshme. 









HADITHE MBI PRINDËRIT DHE TË AFËRMIT 

Sipas rrëfimit të Ibni Omerit (r.a.), ky e ka dëgjuar të Dërguarin e Allahut 
(a.s.) të thotë kështu: 

"Të gjihë ju jeni çobanë dhe mbani përgjegjësi për tufën që kullotni. 
Edhe kryetari i shteti është çoban dhe mban përgjegjësi për tufen që kullot 
dhe ka nën kujdes. Burri është çobani i familjes së vet dhe përgjgjet për të. 
Gruaja është çobani i familjes së burrit dhe përgjgjet për të. Shërbëtori është 
çobani i mallit dhe pasurisë së të zot dhe përgjigjet për të. Si përfundim, që të 
gjithë ju jeni çobanë dhe përgjigjeni për ata që keni në ngarkim!" 35 


Shpjegime 

Profeti ynë na thotë se në botë nuk ka njeri pa përgjegjësi. Çdo njeri që 
është njeri, është përgjegjës. Duke folur për këtë të vërtetë, Profeti e ka nisur me 
kryetarin e shtetit që është njeriu më me përgjegjësi. 

Kryetari i shtetit që ka një përgjegjësi kaq të madhe, duhet të përpiqet me të 
gjitha forcat për ta kryer ashtu siç duhet detyrën e tij pa i lënë hapësirë 
padrejtësisë. 

Pjesa e hadithit që na intereson ne është ajo ku flitet për përgjegjësinë e 
burrit si çobani i familjes. Ai ka për detyrë të plotësojë nevojat dhe të sigurojë 
jetesën e gruas e të fëmijëve që ka në ngarkim. Nëse përveç këtyre, ka në 
ngarkim edhe prindërit, edhe për ta është përgjegjës në të njëjtën mënyrë. 

Veç nevojave materiale, pjesëtarët e familjes kanë edhe nevoja morale e 
shpirtërore. Kryetari i familjes e ka për detyrë t’u mësojë atyre parimet e fesë, 
adhurimet që duhet të kryejnë dhe parimet morale që duhen respektuar dhe t’u 
krijojë kushte për to. Nevojat morale-shpirtërore kanë përparësi ndaj nevojave 


35 Buhari, Xhuma, 11, Istikraz, 20, Itk, 17, 19, Vesaja, 9, Nikah, 81, 90, Ahkam, 1; Muslim, Imaret, 
20 . 





materiale. Përgjegjësia materiale e kryetarit të familjes të varfër është më e ulët 
se e kryetarit të pasur, sepse këtu kemi të bëjmë me mundësi materiale që nuk 
varen nga personi. Kurse përgjegjësia e plotësimit të nevojave morale-shpirtërore 
nuk ndryshon sepse nuk ka të bëjë me mundësi materiale e nuk mbështetet mbi 
to. Në Kur’an, duke e pasur fjalën për këtë përgjegjësi morale-shpirtërore, Allahu 
i Lartë ka urdhëruar: "O ju që keni besuar! Ruajeni veten dhe familjen nga 
zjarri!" 36 Kurse me ajetin tjetër, e urdhëron kryetarin e familjes t’u mësojë 
pjesëtarëve të familjes të falin namaz: "Urdhëroje familjen të falë namaz!" 37 

Ebu Hurejre rrëfen: 

Erdhi një burrë te i Dërguari i Allahut dhe e pyeti: 

- Kush është ai njeri ndaj të cilit duhet të sillem më mirë? 

I Dërguari i Allahut iu përgjigj: 

- Nëna jote! 

- Po pas saj? - Pyeti burri. 

- Nëna jote! - Iu përgjigj i Dërguari i Allahut. 

- Po pas saj? - Pyeti sërish burri. 

- Nëna jote! - Iu përgjigj i Dërguari i Allahut. 

- Po pas saj? - Pyeti edhe një herë tjetër burri. 

- Babai yt! 38 - Iu përgjigj i Dërguari i Allahut. 

Sipas një rrëfimi tjetër, burri e ka pyetur të Dërguarin e Allahut kështu: 

- Kush është njeriu ndaj të cilit duhet të sillemi më mirë? 




36 Kur’ani, Tahrim: 6) 

37 Kur’ani, Taha: 132. 

38 Buhari, Edeb, 2; Muslim, Birr, 1. 




Dhe Profeti i është përgjigjur: 

"Nëna, përsëri nëna, përsëri nëna, pastaj babai, pastaj farefisi më i 
afërt!" 39 


Shpjegime 

Profeti ynë thotë se nëna është njeriu ndaj të cilit duhet të sillemi më mirë, 
madje, me mënyrën e përgjigjes, jep të kuptohet se ndaj nënës duhet sjellë tri 
herë më shumë mirë se ndaj babait. Sepse, në krahasim me babain, nëna kryen 
ndaj fëmijës tri detyra të posaçme që s’mund t’i bëjë babai, e bart në bark, e sjell 
në botë dhe e mëkon me gji. Për më tej, nëna nuk mbetet aspak pas babait në 
rritjen dhe edukimin e fëmijës. 

Çfarë mësojmë nga ky hadith? 

1. Nëna është njeriu ndaj të cilit duhet të sillemi më mirë, e së cilës i 
duhen bërë më shumë të mira. Sepse është ajo që heq më shumë 
mundime për lindjen dhe rritjen e fëmijës. 

2. Pas nënës, babai është ai që duhet respektuar më shumë. 

3. Duke u bërë mirë e duke u kujdesur për të afërmit, duhet mbajtur 
parasysh radha e afërsisë. 

Sipas rrëfimit të Ebu Hurejres (r.a.), i Dërguari i Allahut (a.s.) ka thënë 
kështu: 

"Ai që nuk u shërben nënës dhe babait ose njërit prej tyre në ditët e 
pleqërisë e që nuk futet dot në xhennet, u shoftë, u shoftë, u shoftë!" 40 


Shpjegime 

Fëmija duhet t’u shërbejë prindërve pavarësisht se në ç’moshë janë ata. 

Prindërit mund të jenë të pasur, pra dhe mund të mos kenë nevojë për 
paratë e fëmijës. Madje ata mund të kenë shërbëtorë që u shërbejnë. Në këto 
kushte, detyra e fëmijës është t’ua fitojë zemrën atyre, sepse paraja s’ka fuqi për 


39 Muslim, Birr, 2. 

40 Muslim, Birr, 9, 10. 





çdo gjë. Një vështrim plot dashuri, një sjellje nga zemra, një përqafim me dashuri 
nuk janë gjëra që mund të blihen me para. 

Në këtë hadith bëhet fjalë për fundin e dhimbshëm të një fëmije të padobi, 
tregohet drama e një të mjeri që s’hyn dot në xhennet, sepse nuk e ka kryer 
detyrën si fëmijë, nuk u ka shërbyer prindërve në kohë të pleqërisë. Një fëmijë i 
tillë ka humbur mëshirën e Zotit, për pasojë, e ka bërë hak mjerimin e 
shkatërrimin. 

Sikur fëmija me nënën dhe babanë ose njërin prej tyre pleq në këtë gjendje, 
t’u tregonte atyre të paktën gjysmën e mirëkuptimit që patën treguar dikur ata 
për të, pa dyshim që edhe prindërit, edhe Allahu i Lartë do të mbeteshin të 
kënaqur. Por sa keq që për shkak se fëmija, duke mos treguar mirëkuptimin e 
duhur, nuk e kreu siç duhet detyrën ndaj prindërve, e humbi xhennetin që i 
kishte ardhur te këmbët! 

Nëse fëmija në fjalë do të ishte një bir i mirë dhe do t’ua paguante borxhin 
atyre që patën kaluar gjithë ato vështirësi për ta sjellë në jetë dhe rritur, do të 
kishte mundësi të hapte duart e të lutej siç thotë ajeti: 

"Zoti im! Siç më mbrojtën dhe rritën ata mua kur isha i vogël, ki mëshirë 
dhe Ti për ta tani!" 41 


Çfarë mësojmë nga ky hadith? 

1. Në çfarëdo moshe që të jenë, prindërve u duhet bërë mirë. 

2. Meqë në pleqëri kanë më shumë nevojë për ndihmë dhe kujdes, kujdesi 
ndaj prindërve duhet të jetë më i madh dhe i vazhdueshëm. 

3. Kundërshtimi i nënës dhe babait, sjellja e keqe ndaj tyre janë një prej 
mëkateve të mëdha që tërheqin ndëshkimin e Zotit. 

Sipas rrëfimit të Ebu Hurejres (r.a.), një burrë i tha kështu të Dërguarit të 


Allahut: 



41 Kur’ani, Isra: 24. 




"O i Dërguari i Allahut! Unë kam farefis. Unë u shkoj për vizitë, kurse ata 
s’dalin e s’hyjnë te unë. Unë u bëj mirë atyre, kurse ata më bëjnë keq! Unë sillem 
me ta me mirëkuptim, kurse ata sillen me mua ashpër!" 

Pas këtyre fjalëve, Profeti i tha kështu: 

"Nëse puna është siç thua, ti po i bën ata të gëlltisin hi të nxehtë. Po të 
sillesh ti kështu, ndihma e Allahut është me ty!" 42 

Shpjegime 

Në këtë hadith shohim se Profeti flet me metaforë. Njeriu që mund të 
gëlltiste hi të nxehtë, do të vuante nga dhimbje të mëdha. Stomaku do t’i digjte, 
zorrët do t’i përcëlloheshin, do të ndjente etje të madhe që s’do t’i shuhej sado 
ujë që të pinte. 

Me këtë figurë Profeti ka dashur t’i thotë njeriut se të mirat që u kishte bërë 
atyre të afërmve mosmirënjohës do t’u ktheheshin në dhimbje sikur të kishin 
gëlltitur hi të nxehtë. 

Feja jonë ka urdhëruar falënderimin për mirëbërësin gjë që do të ishte, 
njëkohësisht, falënderim për Zotin. Kurse njeriu, që jo vetëm nuk e falënderon 
të afërmin që po i bën një të mirë, por po ia shpërblen me të keqe, do të thotë se 
i del kundër Zotit. Prandaj, të mirat që ka ngrënë, janë haram për të dhe ky 
haram do t’i bëhet zjarr në bark e do ta shkatërrojë. 

Në rivajetin që ndodhet te Sahihi Muslim, është edhe një fjjali që s’ndodhet 
këtu. Personit që ankohej për mosmirënjohjen e të afërmve, Profeti i ka thënë 
edhe këto fjalë: 

"Nëse ti vazhdon të sillesh në këtë mënyrë, pranë teje do të ndodhet 
vazhdimisht një ndihmës i ngarkuar me detyrë nga Allahu i Lartë!" 

Çfarë mësojmë nga ky hadith? 

1. Vizita te të afërmit dhe mosndërprerja e interesimit dhe lidhjeve me ta 
është një detyrë fetare. 

2. Me të afërmit nuk duhet t’i presim lidhjet edhe sikur ata të mos na 
përgjigjen për të mirat që u bëjmë. 

3. Ata, që nuk u përgjigjen të mirave të të afërmve dhe i presin lidhjet me 
ta, meritojnë ndëshkimin hyjnor. 


42 Muslim, Birr, 22. 

Siç rrëfen Enesi (r.a.), i Dërguari i Allahut (a.s.) ka thënë kështu: 

"Ai që kërkon t’i shtohen të mirat e t’i zgjatet jeta, le t’i shohë të afërmit 
e të kujdeset për ta!" 43 


Shpjegime 

Siç na e bën të qartë Profeti në këtë hadith, kujdesi për të afërmit i sjell 
njeriut dy dobi, shtimin e të mirave 44 dhe zgjatjen e jetës. Mirëpo, siç e dimë, 
edhe të mirat (rizk), edhe jetëgjatësia (exhel) janë të paracaktuara. Ato as mund 
të shtohen, as mund të pakësohen. Allahu i Lartë thotë kështu në Kur’an: 

"Kur t’u vijë exheli, as marrin fund një çast më shpejt as shtyhen për një 
çast më vonë!" 45 

Në shikim të parë duket sikur hadithi që po shqyrtojmë, bie në kundërshtim 
me këtë ajet. Por këtë situatë që duket si kontradiktë, mund ta shpjegojmë në 
disa mënyra. 

Shpjegimi i parë. Shprehja e hadithit, zgjatje e jetës, mund të jetë një 
aluzion, një rrëfim i tërthortë. Në këtë rast, hadithi duhet kuptuar kështu: 

Allahu i Lartë, njeriut që e sheh dhe kujdeset për të varfërin, i jep mundësi 
të bëjë shumë adhurime e shumë punë të mira e të dobishme. Kështu njeriu 
edhe nuk e kalon jetën kot, edhe bën punë të mira që do t’i duhen për në jetën 
tjetër, ahiret. Pastaj, pas vdekjes, të gjallët do ta kujtojnë për të mirë dhe për të 
do të jetë sikur vazhdon të jetojë e të fitojë mirësi (thevab). Për shembull, njeriu 
mund të lërë pas kontribute në dituri e shkenca ose libra nga të cilat njerëzit do 
të vazhdojnë të përfitojnë, gjë për të cilën flitet në hadithin mbi sadakanë e 
vazhdueshme (sadakai xharije). Ose mund të bëjë ndërtime nga të cilat, 
gjithashtu, mund të përfitojnë njerëzit. Emri i një njeriu të tillë nuk harrohet 
lehtë. Duke i dhënë mundësi njeriut të bëjë gjëra të tilla që në kushte dhe me 
mundësi të zakonshme, do të kërkonin një jetë shumë të gjatë, Allahu ia ka 
zgjatur jetën. Ose ai njeri mund të rritë bij të dobishëm dhe, kështu, veprimtaria 
e dobishme e atij njeriu vazhdon të zhvillohet e të veprojë me anë të fëmijëve. 


43 Buhari, Edeb, 12, Buju, 13; Muslim, Birr, 20, 21. 

44 Në origjinal është fjala rizk, që do të thotë racion, pjesë të mirash, furnizim. Në parim, rizku 
është pjesa minimale e mjeteve të jetesës që Zoti ia siguron çdo gjallese përsa kohë që e mban 
gjallë. Kurse këtu është përdorur me kuptimin e gjerë, të mira. 

45 Kur’ani, A’raf: 34. 








Shpjegimi i dytë. Shtimi i të mirave dhe zgjatja e jetës mund të mos jenë 
shprehje analogjike por të vërteta. Atëherë, zgjatjen e jetës mund ta kuptojmë 
kështu: 

Shpejtimi ose vonimi i vdekjes (shuarjes, mbarimit) në raport me çastin 
(exhelin) e paracaktuar është një fakt relativ që ka të bëjë me dijen e Allahut e 
cila nuk ndryshon. Çasti i vdekjes (shuarjes, mbarimit) së paracaktuar realizohet 
ashtu siç e di dhe e ka paracaktuar Allahu. Ajo çka ndryshon është gjëja që di 
engjëlli. Allahu, i cili e drejton gjithësinë me anë të engjëjve, edhe punët e 
jetëgjatësisë ia ka lënë nën përgjegjësi një engjëlli. Mundet që Allahu ta ketë 
porositur engjëllin kështu: 

"Nëse aksh njeri kujdeset për të afërmit, të jetojë shtatëdhjetë vjet. Nëse 
s’kujdeset, të jetojëgjashtëdhjetë vjet." 

Sipas kësaj, jetëgjatësia që ndryshon, është jetëgjatësia që di engjëlli, i cili 
nuk e di se ç’ka për të bërë ky njeri në të ardhmen, do të kujdeset apo jo për të 
afërmit. Engjëlli di vetëm faktin e kryer. Këtë e tregon ky ajet: 

"Allahu, atë që dëshiron ta asgjësojë, e asgjëson dhe atë që dëshiron ta 
lërë ashtu siç është, e lë ashtu siç është. Thelbi i të gjithë librave është pranë 
Tij." 46 

Thelbi i të gjithë librave është Levhi Mahfudh. 

Shprehja e Profetit a është aluzion apo me kuptim të drejtpërdrejtë, pra, e 
vërtetë? 

Sipas shumë dijetarëve, kjo shprehje është aluzion. Në këto kushte, kuptimi 
i hadithit është që njeriun që kujdeset për të afërmit, Zoti e ndihmon për të bërë 
punë dhe shërbime të mira. 

Nuk duhet harruar edhe kjo: 

Shpenzimi që duhet bërë për familjen, është shpenzim absolut që duhet 
bërë patjetër. Kurse shpenzimi në gjëra jo të domosdoshme, ashtu si shpenzimet 
e tjera të numëruara në këtë hadith, i përftojnë njeriut mirësi (thevab) të 
adhurimit nafile. 

Çfarë mësojmë nga ky hadith? 

1. Vizita te të afërmit i jep begati jetëgjatësisë së njeriut. 

2. Vizita te të afërmit u jep begati edhe pjesës së të mirave (rizk), që ia 
cakton Zoti. 


46 Kur’ani, Rad: 39. 

Sipas rrëfimit të libertit të Profetit, Ebu Abdullah Sevban ibni Buxhdud, i 
Dërguari i Allahut (a.s.) ka thënë kështu: 

"Më e çmuara e parave të shpenzuara prej dikujt janë paratë e shpenzuara 
për plotësimin e nevojave të familjes, paratë e shpenzuara për kalin që e 
ushqen për luftë në rrugën e Allahut dhe paratë e dhëna shokëve, me të cilët 
luftojnë së bashku në rrugën e Allahut!" 47 


Shpjegime 


Na tërheq vëmendjen fakti që Profeti përmend në fillim shpenzimet për 
familjen, gjë që tregon se personi që shpenzon për të plotësuar nevojat e familjes 
së vet, që përpiqet për të rritur dhe edukuar siç duhet fëmijët e për të mos i lënë 
ata nevojtarë ndaj të tjerëve, do të fitojë mirësinë më të madhe. 



47 Muslim, Zekat, 38. Veçanërisht shih Tirmidhi, Birr, 42; Ibni Maxhe, Xhihad, 4. 

Shpenzimi në familje në mënyrë të veçantë për fëmijët e vegjël bëhet sepse 
ata janë më nevojtarë për ndihmë dhe kujdes. Kjo është në përgjithësi. Por ky 
shpenzim fiton vlerë më të madhe kur fëmijët e dikujt janë posaçërisht nevojtarë 
për ushqim, veshmbathje, trajtim, etj. 

Meqë çdo njeri është çoban dhe ka përgjegjësi për tufën që i është lënë 
amanet, personi që ka në ngarkim një familje, para së gjithash duhet të mendojë 
mirëqenien e pjesëtarëve të familjes, ushqimin dhe veshmbathjen e tyre dhe në 
çdo rast duhet të mendojë se si t’i bëjë të lumtur ata. 

Në kohën e Profetit dhe në periudhat e para të Islamit, çdo njeri merrte pjesë 
në luftë me mundësitë e veta, prandaj në këtë hadith bëhet fjalë për shpenzimet 
për kalin që ushqehet për luftë. Ndërkaq, ndihma e njerëzve të pasur për njerëzit 
me pak mundësi materiale që do të shkojnë në lufltë dhe mbështetja materiale e 
tyre gjatë kohës që janë në luftë është ndër mirësitë dhe punët më të dobishme. 

Çfarë mësojmë nga ky hadith? 

1. Lufta në rrugën e Allahut dhe ndihma për ata që luftojnë në këtë rrugë 
është një adhurim i çmuar. 

2. Kurse shpenzimi më i çmuar është paraja e shpenzuar për plotësimin e 
nevojave të pjesëtarëve të familjes. 

Ummu Seleme (r.anha) ka thënë kështu: 

E pyeta të Dërguarin e Allahut: "O i Dërguari i Allahut! A fitoj të mirë unë 
po të shpenzoj para për fëmijët e Ebu Selemes, burrit tim të parë? Unë nuk 
mund t’i lë ata të vuajnë. Fundja, ata janë fëmijët e mi!" 

I Dërguari i Allahut m’u përgjigj kështu: 

"Po, e mira (thevab) e shpenzimeve që bën për ta, të takon ty !" 48 


Shpjegime 

Para se të martohej me Profetin, Ummu Seleme ka qenë e martuar me Ebu 
Selemen (r.a.). Me të ajo pati katër fëmijë: Omerin, Muhammedin, Zejnebin dhe 


48 Buhari, Nefekat, 14: Muslim, Zekat, 47. 







Durren. Në vitin e katërt të hixhretit, Ebu Seleme vdiq. Pas kësaj, Ummu Seleme 
u martua me Profetin. 

Sipas fesë sonë, babai e ka për detyrë të shpenzojë dhe të kujdeset për 
fëmijët gjersa të rriten. Prandaj Ummu Seleme kërkon t’i thotë Profetit kështu: 

"Në të vërtetë, nuk e kam unë për detyrë të kujdesem për fëmijët me burrin 
e parë. Por ç’të bëj që ata janë fëmijët e mi! Unë nuk mund t’i lë ata nevojtarë 
ndaj të tjerëve, nuk mund të pranoj që ata t’u zgjasin dorën të tjerëve. Prandaj i 
ndihmoj dhe ua siguroj jetesën. A përfitoj unë të mirë nga kjo ndihmë që u jap 
jetimëve të mi?" 

Profeti i ka thënë asaj se për këtë sakrificë do të fitojë mirësi: 

"Po, e mira (thevab) e shpenzimeve që bënpër ta, të takon ty!" 

Feja jonë e bukur e ka quajtur të vlefshme çdo punë të bërë me qëllim të 
mirë dhe kundrejt çdo të mire ka caktuar shumëfish të mira duke filluar me 
dhjetëfishin e saj. 

Çfarë mësojmë nga ky hadith? 

1. Dhembshuria e nënës është një ndjenjë shumë e lartë, shumë fisnike. 

2. Nëna fiton të mira për ndihmën që u jep fëmijëve të vet edhe nëse 
s’është e detyruar për këtë gjë. 

Në hadithin e rrëfyer prej Sa’d ibni Ebi Vakkas (r.a.), i Dërguari i Allahut 
(a.s.) i ka thënë kështu: 

"Për shpenzimet që ke bërë duke menduar pëlqimin e Allahut, madje 
gjer për kafshatat që i jep në gojë gruas tënde duke ngrënë bukë, për të gjitha, 
do të marrësh shpërblim !" 49 


Shpjegime 

Ky hadith tregon se kreu i çdo pune është pëlqimi i Allahut, se çdo punë që 
bën njeriu, duhet ta bëjë për pëlqim të Allahut. 


49 Buhari, Iman, 41, Xhenaiz, 36, Vesaja, 2, Nefekat, 1, Merda, 16, Daavat, 43, Feraiz, 6; Muslim, 
Vasijjet, 5. 






Në këtë hadith na tregohen këto gjëra: 

Për të fituar pëlqimin e Allahut, nuk është kusht të shpenzohen para të 
mëdha, kapital i madh. Pëlqimi i Allahut mund të fitohet edhe me një punë që 
shumica mund të mos i japin rëndësi. Njeriu mund të fitojë mirësi edhe duke i 
gëzuar gruan dhe fëmijët, duke luajtur e qeshur me ta. E rëndësishme është që 
njeriu të mendojë kështu: "Zoti im, unë dua ta bëj të lumtur gruan time, t’i gëzoj 
fëmijët e mi. Ti m’i ke lënë ata mua si amanet. Dhe unë po e respektoj amanetin 
tënd, po e bëj detyrën time ndaj tyre!" Duke u blerë fëmijëve një gjë për të 
ngrënë a për të veshur, njeriu duhet ta mendojë Allahun e të dëshirojë pëlqimin 


e Tij. 


Sipas fesë sonë, përpjekja për të siguruar jetesën e pjesëtarëve të familjes, 
për të mos i lënë ata nevojtarë ndaj të tjerëve është një gjë me shumë rëndësi, 
është një çështje e madhe që ka si rrjedhim fitimin e dashurisë së Allahut, fitimin 
e xhennetit. Përftimi i kënaqësisë ndjesore gjatë çasteve të bisedave të 
gëzueshme, shakave, etj. me gruan nuk është pengesë për fitimin e të mirave. 
Kështu, Profeti ka thënë se edhe hyrja në marrëdhënie seksuale me gruan është 
sadaka dhe sahabeve që ia kanë pritur pa miratim këto fjalë, u ka thënë: "Po 
sikur gruaja t’i plotësonte nevojat e veta me rrugë tëpalejueshme (haram), ç’do të 
ndodhte?" 

Nëse quhet sadaka edhe një kafshatë e dhënë gruas në gojë, kush e di se 
ç’përfitime i sjellin njeriut paratë e shpenzuara për të plotësuar nevojat e familjes! 

Çfarë mësojmë nga ky hadith? 

1. Çdo e mirë e bërë për pëlqim të Allahut, i përfton njeriut të mirë 
(thevab). 

2. Kur punët e zakonshme (mubah) bëhen me qëllim të mirë, kthehen në 
mirësi. 

3. Çdo sjellje që bën myslimani për ta gëzuar të shoqen, e kënaq Allahun. 




Sipas rrëfimit të Abdullah ibni Amr ibni As-it (r.a.), i Dërguari i Allahut 
(a.s.) ka thënë kështu: 




"Nënvleftësimi i atyre që është i detyruar t’ua sigurojë jetesën, i mjafton 
njeriut si mëkat !" 50 

Kurse sipas hadithit me të njëjtin kuptim që përmbahet në veprën Sahih të 
Muslimit, Profeti ka thënë kështu: 

"Të mos u japësh skllevërve ushqim (të mos i ushqesh skllevërit) i 
mjafton njeriut si mëkat !" 51 


Shpjegime 

Edhe nëse njeriu i kryen me korrektesë të gjitha detyrat e veta ndaj Allahut, 
ndaj njerëzve dhe ndaj krijesave të tjera dhe gjatë gjithë jetës nuk bën asnjë 
mëkat, mjafton që të lërë pas dore detyrën për t’u siguruar jetesën njerëzve që ka 
në ngarkim, që të ngarkohet me një mëkat të madh. Dhe ky mëkat nuk i 
lehtësohet edhe sikur paratë e duhura për sigurimin e jetesës së njerëzve që ka 
në ngarkim, t’ua shpërndajë të varfërve! 

Rivajeti te Muslimi paraqet një kuptim më të ngushtë. Juristi tabiin dhe një 
ndër rrëfyesit e hadithit, Ibni Abdurrahman, thotë: 

"Një ditë po rrinim me Abdullah ibni Amr ibni As kur aty erdhi qehajai i 
tij. Abdullah ibni Amr ibni As e pyeti: 

- A u dhe të hanë skllevërve? 

- Jo, nuk u dhashë, - iu përgjigj qehajai. 

- Ashtu? Shko, pra, menjëherë dhe jepu të hanë, - e urdhëroi Abdullah ibni 
Amr ibni As, - sepse i Dërguari i Allahut ka thënë se të mos u japësh ushqim 
skllevërve, i mjafton njeriut si mëkat!" 

Ushqyerja e njerëzve në ngarkim është për njeriun farz, detyrim. E mira 
(thevab) e farzeve është aq e shumtë sa nuk mund të krahasohet me të mirën e 
adhurimeve nafile. Dhe po kaq i madh është edhe mëkati i nënvleftësimit dhe 
moskryerjes së një detyre të tillë. 


Çfarë mësojmë nga ky hadith? 

1. Njeriu është përgjegjës ndaj njerëzve që ka në ngarkim të kujdeset për 
ta. 

2. Mosplotësimi i nevojave të tyre të domosdoshme është mëkat. 


50 Ebu Davud, Zekat, 45. 

51 Muslim, Zekat, 40. 

Sipas rrëfimit të Amr ibni Shuajb i cili e ka dëgjuar nga i ati, Shuajb, i cili e 
ka dëgjuar nga i ati, Abdullah ibni Amr ibni As, i Dërguari i Allahut (a.s.) ka 
thënë kështu: 

"Thuajuni fëmijëve të falin namaz qysh kur të arrijnë moshën shtatë 
vjeç. Nëse kur të bëhen dhjetë vjeç, nuk falen, ndëshkojini dhe ua ndani 
shtratin !" 52 


Shpjegime 

Në këtë hadith trajtohen disa parime të mësimit dhe edukimit të fëmijëve 

E para, fëmijëve që mbushin moshën shtatë vjeç, duhet t’u mësohet namazi. 
Fëmija që rritet në një familje ku jetohet feja, njihet me namazin që nga dita kur 
fillon ta njohë mjedisin përreth. Ky lloj adhurimi që simbolizon më mirë e më 
bukur pozitën e njeriut si rob ndaj Zotit si dhe adhurimin ndaj Tij, tërheq 
interesimin e fëmijës, i cili përpiqet të falet duke i imituar më të mëdhenjtë. 

Forma më e bukur e edukimit është që mësuesi t’i jetojë vetë gjërat, që ia 
këshillon fëmijës, duke u bërë shembull i gjallë për të. Kur veprohet kështu, 
fëmija sheh se namazi është një veprim i zakonshëm e i natyrshëm si veprimet e 
tjera të zakonshme të ditës dhe, kur nuk falet, ndjen se i mungon diçka. 

Fëmija që rritet në një mjedis fetar, kur të ketë ardhur në moshën shtatë 
vjeçare, vetvetiu e ka mësuar namazin. Në këto kushte, detyra që u bie prindërve 
është të plotësojnë të metat dhe mangësitë në namazin e fëmijës. Kurse mësimi 
me fëmijët që nuk e kanë mësuar dot namazin gjer shtatë vjeç, fillon duke u 
treguar atyre se namazi është adhurimi më i rëndësishëm, pastaj u mësohen disa 
sure dhe lutje. Te fëmijët shtatëvjeçarë nuk bëhen trajtime të diferencuara djem- 
vajza. 

Po si do të bëhet edukimi i fëmijëve që kundërshtojnë të falin namaz në 
dhjetë vjeç? 

Profeti ynë i cili nuk ka rrahur ndonjëherë fëmijë dhe që nuk e ka dashur 
kurrë një gjë të tillë, ka dhënë leje që fëmijët dhjetëvjeçarë që nuk falin namaz të 
rrihen lehtë vetëm me qëllim edukimi. Duke mbajtur parasysh thënien e Profetit 


52 Ebu Davud, Salat, 26. 



se fëmija nuk është përgjegjës gjersa të arrijë moshën e pubertetit , 53 mund të 
kuptojmë se me rrahjen ai ka kuptuar një farë goditje të lehtë duke e tundur e 
shkundur fëmijën, ushtrimin e një farë dhune fizike të lehtë mbi të me qëllim 
për t’ia tërhequr vëmendjen. 



Edhe çështja e ndarjes së shtratit për fëmijët që arrijnë moshën dhjetë vjeç 
është e rëndësishme. Nuk duhen ndarë vetëm vajzat nga djemtë, por edhe vajzat 
nga vajzat dhe djemtë nga djemtë. Mosha dhjetë vjeç është pragu i pubertetit. 
Disa fëmijë me zhvillim të shpejtë mund të arrijnë pubertetin në dhjetë vjeç. 
Takimi i pjesëve të zhveshura të trupave të fëmijëve që ka filluar t’u zhvillohet 
ndjenja seksuale, mund të çojë në shfaqjen e disa perversiteteve seksuale tek ta. 
Për këtë shkak, Profeti ynë ka urdhëruar ndarjen e shtretërve me mendimin për 
ta parandaluar problemin para se të shfaqet. Nëse për mungesë mjetesh 
materiale, ndarja e shtretërve nuk është e mundur, të paktën duhen marrë masa 
që të mos takohen trupat. 


Çfarë mësojmë nga ky hadith? 


1. Fëmijët që hyjnë në moshën dhjetë vjeç, duhet të mësojnë të falin 
namaz e të fillojnë nga namazi. 


2. Kurse fëmijët që megjithëse kanë mbushur moshën dhjetë vjeç, nuk 
falen, duhen paralajmëruar me gjuhën që kuptojnë dhe duhen mësuar 
të falen. 


3. Duke filluar nga mosha dhjetë vjeç, pavarësisht nga seksi i njëjtë apo i 
ndryshëm, shtretërit e fëmijëve duhen ndarë. 

Ebu Bekre Nufej ibni Haris (r.a.) rrëfen kështu: 

"I Dërguari i Allahut (a.s.) na pyeti: 

- A t’ju tregoj se kush është më i rëndi i mëkateve të mëdha? 

- Po, o i Dërguari i Allahut, - i thamë ne. 

- T’i bësh shok Allahut, të mos u bindesh prindërve! - Tha i Dërguari i 
Allahut. Pastaj, duke u drejtuar prej aty ku ishte mbështetur, shtoi: - Dëgjoni 


mirë! Edhe të gënjesh dhe të bësh dëshmi të gënjeshtërt ! 54 

Fjalinë e fundit vazhdoi ta përsëriste aq shumë saqë dëshiruam të heshte 
për të mos e dëshpëruar më! 

Shpjegime 

Gjynahet, mëkatet, ndahen në të mëdha e të vogla. Fajet për të cilat në 
Kur’an ose në hadithe ka kërcënime të rënda, mallkim ose ndëshkim, pranohen 
si mëkate të mëdha. Në këtë hadith flitet për tre mëkate të mëdha: politeizmi, 
mosbindja ndaj prindërve, gënjeshtra dhe dëshmia e gënjeshtërt. 

Në hadithe të tjera këtyre u janë shtuar edhe vrasja pa të drejtë dhe betimi 
në gënjeshtër. 

Në disa hadithe të tjera, shihet se këtyre u shtohen edhe pesë të tjera që 
bëjnë të ashtuquajturit "shtatë fajet" që e shkatërrojnë njeriun: magjia, fajdeja, 
përvetësimi i mallit të jetimit, dezertimi nga lufta dhe shpifja për gratë e 
ndershme. Me të vërtetë, siç duket në një hadith të përmbledhur te Suneni i 
Nesaiut, Profeti, duke iu përgjigjur pyetjes së një sahabeje mbi numrin e 
mëkateve të mëdha, ka thënë se ato janë shtatë. 

Më i rëndi i mëkateve të rënda është, pa dyshim, politeizmi, pretendimi se 
ka edhe zota të tjerë veç Allahut. Abdullah ibni Mes’ud ka dashur ta dijë se cili 
është mëkati më i madh dhe Profeti i është përgjigjur kështu: 

"Të besosh në një zot tjetër veç Allahut megjithëse Ai të ka krijuar!" 55 

Kur’ani ka bërë të ditur se padrejtësia dhe e keqja më e madhe që mund të 
bëjë njeriu është të thotë se ka edhe zota të tjerë veç Allahut. 56 

I dyti për nga pesha është mëkati i kundërshtimit të nënës dhe babait ose 
njërit prej tyre. Në Kur’an, bindja ndaj prindërve është përmendur krah bindjes 
ndaj Allahut dhe është thënë kështu: "Zoti yt urdhëroi kështu: Vetëm Allahun 
ta adhuroni dhe me nënën dhe babanë të silleni mirë !" 57 

Feja jonë e lartë, e cila kërkon t’u merret leje prindërve edhe për të shkuar 
në xhihad që nuk është farz i njëjtë, urdhëron zbatimin e të gjitha urdhrave të 
prindërve që s’janë mëkat dhe largimin prej gjërave që nuk duan ata. 

54 Buhari, Shehadat, 10, Edeb, 6, Isti’zan, 35, Istitabe, 1; Muslim, Iman, 143. 

Mëkati i madh i tretë është gënjeshtra dhe dëshmia në gënjeshtër. Në 
Kur’an, gënjeshtra është vlerësuar njëlloj me adhurimin e idhujve, gjë që është 
simboli i mosbindjes ndaj Allahut dhe është urdhëruar: "Atëherë, ruhuni prej 
respektit ndaj idhujve dhe gënjeshtra !" 58 Dëshmia në gënjeshtër nuk ka të bëjë 
me madhësinë e të drejtës së një njeriu të shkelur me anë të dëshmisë së 
gënjeshtërt. Ajo çka e bën gënjeshtrën dhe dëshminë e gënjeshtërt faj të rëndë 
është t’i bësh dikujt padrejtësi me vetëdije. Sipas një përshkrimi tjetër, ta bësh 
hallallin haram dhe haramin, hallall. 


Kur ka ardhur radha të thotë mëkatin e tretë të madh pas dy mëkateve të 
mëdha të para, nga ndenja mbështetur, Profeti është drejtuar dhe e ka bërë këtë 
veprim për të treguar se ç’haram i madh janë gënjeshtra dhe dëshmia në 
gënjeshtër. 


Në jetën e përditshme, njerëzit e përdorin gënjeshtrën shpesh. Më e keqja 
është se gënjeshtrën e marrin lehtë. Disa njerëz bëjnë dëshmi të gënjeshtërt për 
hatër të dikujt pa u menduar fare se ç’padrejtësi të madhe bëjnë. Njëra nga 
veçoritë e gënjeshtrës dhe dëshmisë së gënjeshtërt është karakteri i tyre i 
përhapur. E keqja e politeizmit kufizohet, përgjithësisht, mes Zotit dhe njeriut, 
kurse e gënjeshtrës, përgjithësohet dhe prandaj madhësia e fajit të gënjeshtrës 
matet me madhësinë e dëmit të shkaktuar. 


Para se të fillonte të numëronte mëkatet e mëdha, Profeti e ka përsëritur tri 
herë pyetjen "A t’ju tregoj se kush është më i rëndi i mëkateve të mëdha" për të 
tërhequr vëmendjen e sahabeve për rëndësinë e fjalëve që do të thoshte, për 
rrjedhojë, për peshën e mëkateve përkatëse. 


Çfarë mësojmë nga ky hadith? 


1 . 

2 . 

3. 


Mëkatet janë të mëdha e të vogla. 

Madhësia e mëkatit matet me madhësinë e dëmit të shkaktuar. 


Më të rëndat e mëkateve të mëdha janë politeizmi, mosbindja ndaj 
prindërve, gënjeshtra dhe dhënia e dëshmisë së gënjeshtërt. 


Për shkak të dhembshurisë së madhe për ummetin e vet, Profeti është 
përpjekur gjer në mundim për t’i ruajtur myslimanët nga mëkatet. 



58 Kur’ani, Haxh: 30. 

PUNË PËRGATITORE 


1. Studioni ndërtimin e fjalës "tabiin" dhe shpjegojeni së 
bashku me kuptimin e saj leksikor. 

2. A ka hadithe të Profetit që lavdërojnë, bashkë me sahabet, 
edhe tabiinët? Po të ketë, kërkoni dhe, ato që mund të 
gjeni, i shkruani në fletore. 

3. Cilët janë sahabet e shquar që janë shpërndarë nëpër 
qytetet dhe lokalitetet e ndryshme të vendit Islam të 
zgjeruar me fushatat triumfuese dhe që kanë drejtuar atje 
ngritjen e qendrave shkencore? Shkruani emrat e disa 
nxënësve prej tabiinëve të përgatitur pranë tyre. 




































A. PERKUFIZIMII TABIINEVE 



1. Çfarë do të thotë tabiin? 


Çdo mysliman që ka lindur dhe është rritur në periudhën e sahabeve, 
shokëve të Profetit, që ka arritur apo takuar ndonjërin prej sahabeve dhe ka 
ndenjur e biseduar me të, quhet tabiin (shum. tabiun). 


Ndërsa disa specialistë të hadithit, duke bërë përkufizimin e tabiinëve, e 
kanë quajtur të mjaftueshme që ata të kenë arritur dhe të jenë takuar me një 
sahabe, disa të tjerë kanë vënë si kusht edhe ndenjen dhe bisedimin me të. 


2. Formimi, morali dhe virtytet e tabiinëve 


Tabiinët kanë kryer detyra shumë të mëdha dhe shumë të nderuara për t’ua 
mësuar Islamin brezave pasardhës, sepse tabiinët i patën hapur sytë në një botë 
Islame, kështu që s’patën shpenzuar gjysmën e jetës për të pastruar nga vetja 
ndotësitë e periudhës paralslamike të injorancës siç patën qenë detyruar të 
bënin sahabet. 


3. Rëndësia që i patën dhënë tabiinët mësimit të hadithit 


Shumica e shkencave Islame pati filluar të krijohet në periudhën e tabiinëve. 
Shkaku i kësaj është se tabiinët kanë treguar qysh në moshë të vogël dëshirë për 
të mësuar dhe se kanë qenë nxënës të një kuadri mësimdhënës besimtar, tejet të 
aftë, të virtytshëm të përgatitur pranë Profetit gjunjë më gjunjë me të siç ishin 
sahabet. Krahas kësaj, në kohën e tabiinëve, ndër myslimanët ishte kuptuar vlera 
e lartë e hadithit si burim i fesë Islame, gjë që i pati shtyrë tabiinët t’i futeshin 
me dëshirë të madhe mësimit të hadithit. 


4. Disa qendra shkencore ku u përgatitën tabiinët 


Kur vdiq Profeti, kufijtë e Islamit kishin arritur të përfshinin Gadishullin 
Arabik. Pastaj, në periudhën e kalifëve rashidinë, ky kufi u zgjerua me shpejtësi, 
duke u mbështetur në lindje me Kinën dhe, në perëndim, me Spanjën. Zgjerimi 
i kufijve të Islamit pati bërë, në mënyrë të natyrshme, që sahabet të 
shpërndaheshin nëpër qytetet dhe lokalitetet e zonave të triumfuara e të 
vendoseshin atje. Ndërkaq, fakti që të tërheq vëmendjen në këtë proces, është se 
brenda një kohe shumë të shkurtër pas vendosjes së sahabeve në formë grupesh 
atje, ato qytete dhe lokalitete qenë kthyer në qendra shkencore sepse përreth 
sahabeve të përgatitur pranë Profetit dhe zotërues të Kur’anit, Sunnetit dhe 
Fikhut, qe mbledhur menjëherë një rreth nxënësish që dëshironin të merrnin 
mësim prej tyre. Ja, pra, ky rreth nxënësish janë brezi që u quajt tabiinë, kurse 

vendet ku u organizua dhe vazhdoi të zhvillohej ajo veprimtari mësimore e 
dendur së bashku me kuadrin mësimor dhe nxënësit e vet, mund të quhet 
medrese (fjalë për fjalë: mësonjëtore) apo shkollë. Kur thuhet "tabiinët e njohur", 
duhen kujtuar pikërisht tabiinët e përgatitur dhe formuar në këto shkolla. Disa 
prej këtyre qendrave shkencore janë Medina, Meka, Kufeja, Basra, Damasku dhe 
Egjipti. 

B. DISA DIJETARË TË SHQUAR HADITHIMES TABIINËVE 

Mes tabiinëve të përgatitur në këto qendra shkencore u formuan 
shkencëtarët e parë të brezit të tyre. Ndërkaq, meqë dijetarët e formuar në 
periudhat e sahabeve dhe tabiinëve qenë, në përgjithësi, njohës të mirë të 
hadithit, edhe tabiinët e formuar në këto qendra shkencore u shquan si 
specialistë dhe shkencëtarë të hadithit. Ndër këta, disa u shquan dhe bënë emër 
më shumë. Le t’i përmendim këtu shkurt disa prej tyre. 

1. Said ibnul Musejjib 

Eshtë njëri prej specialistëve të hadithit të njohur të Medines dhe njëri prej 
Shtatë Juristëve (fukahau’s-seba). I lindur në vitin e dytë të kalifatit të Omer ibni 
Hattabit, Said ibnul Musejjib dëgjoi hadithe prej shumë sahabeve dhe, meqë u 
martua me të bijën e Ebu Hurejres, sahabes që ka përcjellë më shumë hadithe, 
konsiderohet si njohësi më i mirë i haditheve të tij. Said ibnul Musejjib thoshte 
kështu: "Për të mësuar një hadith të vetëm jam gati të udhëtoj me ditë e net të 
tëra!" 

Said ibnul Musejjib ka vdekur në vitin 93/712. 

2. Ibn Shihab ez-Zuhri 

Lindi dhe u rrit në Medine, kurse pjesën më të madhe të jetës e kaloi në 
Damask. Eshtë njëri prej specialistëve të mëdhenj të hadithit. Meqë arriti në 
kohën e fundit të periudhës së sahabeve, futet ndër të ashtuquajturit "tabiinë të 
vegjël". Kështu, megjithëqë u takua e bisedoi me disa sahabe dhe dëgjoi hadithe 
nga disa prej tyre, shumicën e haditheve e ka marrë nga "tabiinët e mëdhenj". 

Ibn Shihab ez-Zuhri ka vdekur në vitin 124/742 në Damask dhe aty është 
varrosur. 

3. Urva ibnu’z-Zubejr 

Eshtë biri i sahabes së njohur Zubejr ibnul Avvam dhe nipi i kalifit Ebu 
Bekr. Esma Binti Ebi Bekr është e ëma, kurse Hz. Aisheja, tezja e tij. Veçanërisht 
afërsia me Hz. Aishenë i pati krijuar mundësi për të rrëfyer shumë hadithe prej 
saj. 




Urva ibnu’z-Zubejr u bë i njohur sa në fushë të hadithit, aq edhe në fushë të 
fikhut, prandaj dhe u quajt si njëri prej shtatë juristëve. Urva ibnu’z-Zubejr ka 
vdekur në vitin 93/712. 



4. Nafi Mevla ibni Omer 

Nafi Ebu Abdillah i njohur si Mevla Abdullah b. Omer ibni Hattab (skllavi i 
Abdullah b. Omer ibni Hattabit), megjithëse skllav, fitoi popullaritet të madh në 
fushën e hadithit. Pjesa më e madhe e haditheve të Abdullah b. Omerit prej tij 
janë rrëfyer. Gjithashtu, Nafi Mevla ibni Omer u shqua mes specialistëve të 
hadithit për besueshmëri, prandaj rivajeti i Nafi Mevla ibni Omerit prej 
Abdullah b. Omerit dhe i imam Malikut prej Nafi Mevla ibni Omerit është 
pranuar si rivajeti më i vërtetë (sahih) dhe kjo autorësi (isnad), si autorësia më e 
vërtetë. 

Nafiu u dërgua në Egjipt nga kalifi Omer b. Abdilaziz për të dhënë atje 
mësim sunnetin e Profetit. Ka vdekur në Medine në vitin 117/735. 

5. Ubejdullah b. Abdillah b. Utbe 

Zotërues i një dijeje të gjerë në fushat e hadithit dhe të drejtës Islame (fikh), 
Ubejdullah b. Abdillah b. Utbe është njohur mes specialistëve të hadithit si 
dijetar (alim), jurist (fakih), i besueshëm (thika) dhe njohës i shumë haditheve. 
Gjithashtu, si rrjedhojë e njohurive të tij të gjera në fushën e të drejtës Islame, 
është radhitur mes shtatë juristëve. 

Sipas një mendimi, Ubejdullah b. Abdillah b. Utbe ka vdekur në vitin 
98/717. 

6. Ibrahim en-Nehai 

Eshtë një dijetar i shquar tabiin dhe një prej juristëve të njohur të Kufes. 
Megjithëse është takuar dhe ka biseduar me disa sahabe, nuk ka rrëfyer hadith 
nga asnjëri prej tyre. Kurse hadithet që ka rrëfyer vetë, i ka marrë prej tabiinëve 
të mëdhenj dhe tabiinët bashkëkohës të vet. Ka vdekur në vitin 96/715. 


C. SHTATË JURISTËT (FUKAHAHU’S-SEBA) 

Janë shtatë juristë (fakih) të shquar për njohje dhe kompetencë në fushën e 
së drejtës Islame mes shtresës së parë të brezit të tabiinëve të përgatitur në 
Medine, të cilët janë mbiquajtur Shtatë Juristët (Fukahahu’s-Seba). Këta janë: 
Said b. ibnul Musejjib, el-Kasem b. Muhammed b. Ebi Bekr, Urva ibnu’z-Zubejr, 
Harixhe b. Zejd b. Sabit, Ebu Seleme b. Abdirrahman b. Avf, Ubejdullah b. Utbe 
b. Mes’ud, Sulejman b. Jesar. 





D. TABIINËT MUHADRAME 


Si fjalë, mudraham do të thotë i metë, i cunguar, i çalë. Si term, mudrahamë 
quhen një grup i vogël myslimanësh që futen mes tabiinëve dhe trajtohen si 
tabiinë. Këta kanë jetuar edhe periudhën paralslamike të injorancës, edhe në 
periudhën e Islamit, janë takuar me shumë sahabe, por nuk kanë pasur mundësi 
ta shohin Profetin dhe të bisedojnë me të. Meqë nuk e kanë parë Profetin, nuk 
quhen sahabe por, meqë janë takuar dhe kanë biseduar me sahabet, janë 
përmendur mes tabiinëve. 

Më të njohurit e mudrahamëve janë Ebu Amr esh-Shejbani, Suvejd b. 
Gafele, Amr b. Mejmun, Ebu Osman en-Nehdi, Ebu Muslim el-Hajlani, el-Ahnef 
b. Kajs. 


E. HADITHI NE PERIUDHEN E TABIINEVE 

Si burimi i dytë i Islamit pas Kur’anit, Hadithi (ose Sunneti) është mësuar 
dhe diskutuar nga sahabet qysh në të gjallë të Profetit. 

Kjo vlerë e Hadithit e njohur mes sahabeve është kuptuar, pa dyshim, edhe 
nga tabiinët të cilët, siç u bë e qartë gjer këtu, janë takuar dhe kanë ndenjur së 
bashku me sahabet, kanë patur marrëdhënie shumë të ngushta me ta. Nisur nga 
kjo, edhe tabiinët, hadithet e dëgjuara nga sahabet i kanë mësuar përmendsh 
dhe ruajtur krejt si sahabet, madje edhe i kanë shkruar. 

Megjithëkëtë, në dëgjimin dhe mësimin e haditheve nga sahabet si burim 
hadithi, tabiinët janë përballur me disa vështirësi. Meqë në të gjallë të Profetit 

nuk kishte asnjë vështirësi, sahabet mund t’i mësonin shumë lehtë nga njëri- 
tjetri hadithet që s’i kishin dëgjuar nga vetë Profeti. Kurse për tabiinët që u 
duhej t’i merrnin hadithet nga sahabet, gjendja ndryshoi sepse edhe sahabet u 
shpërndanë në vende të largëta, edhe mes myslimanëve u shfaqën kontradikta 
dhe luftëra të brendshme. Për të dëgjuar një hadith, tabiinëve u duhej të 
ndërmerrnin udhëtime të gjata, të lodhshme e të rrezikshme. 


F. SHERBIMIITABIINEVE PER SHKENCEN E HADITHIT 


Specialistët e hadithit, të cilët në periudhën e tabiinëve filluan veprimtarinë 
e mbledhjes së haditheve të Profetit, u përballën me shumë vështirësi që i 
përshkruam më lart. Por asnjë lloj vështirësie nuk i pengoi ata për të mbledhur 
hadithe ose nuk i bëri që të hiqnin dorë nga kjo punë. Në këtë veprimtari, 
tabiinët, nga njëra anë u bënë vizitë një nga një të gjithë sahabeve të shpërndarë 
në të katër anët, i takuan dhe mblodhën prej tyre hadithet, nga ana tjetër 
studiuan rrëfyesit e haditheve, përcaktuan ata që mund t’u pranoheshin hadithet 
dhe filluan krijimin e koleksioneve të haditheve të vërteta. 


Kjo mënyrë veprimi e tabiinëve ndihmoi edhe për formimin e një sistemi të 
ri. Ky është sistemi i përkatësisë apo autorësisë (isnad) që siguron arritjen gjer 
në burimin e lajmit apo informacionit të përcjellë, me të cilin u hodh themeli i 
shkencës së hadithit. 

PËRMBLEDHJE 


1. 

2 . 


Shpjegoni kuptimet leksikore dhe terminologjike të fjalës "tabiin". 
Cilat janë qendrat e para shkencore të Islamit dhe si janë krijuar 


ato? 


3. 


4. 


5. 

6 . 


Thoni emrat e disa tabiinëve të njohur të përgatitur në qendrat 
shkencore të ndryshme. 

Shpjegoni kuptimin leksikor dhe terminologjik të fjalës 
"muhadram". 

Kush janë shtatë juristët? 

Cili është shkaku i shpërndarjes së specialistëve të hadithit në të 
gjitha anët e vendeve Islame dhe rezultati i kësaj? 


■p jp^pjglBSBSK^r 








HADITHE MBI HALLALLIN DHE HARAMIN 



Sipas rrëfimit të Ebu Salebe el-Husheni Xhursum b. Nashir (r.a.), i Dërguari 
i Allahut (a.s.) ka thënë kështu: 

"Allahu i Lartë disa gjëra i bëri farz, mos i lini pa i kryer ato! Për të mos 
iu afruar disa gjynaheve, vuri kufij, mos i prekni ato! Disa gjëra i bëri haram, 
mos i shkelni ato. Kurse disa gjëra të tjera s’i përmendi jo se i harroi, por nga 
mëshira për ju, pra mos u merrni shumë me to!" 59 

Shpjegime 

Në këtë hadith, urdhrat dhe ndalimet e Zotit për robtë e vet janë 
përmbledhur në katër grupe. Të parat janë farzet. Farzi është një lloj adhurimi 
në lidhje me të cilin, personi që e kryen fiton mirësi (thevab), kurse personi që 
s’e kryen, meriton ndëshkim. 

Të dytat janë çështjet e përcaktuara duke vënë disa kufij, prekja ose 
kapërcimi i të cilëve është i ndaluar. Këtë mund ta shpjegojmë kështu: Në 
Kur’an, pasi përcaktohet se personi që kërkon të agjërojë, mund të hajë e të pijë 
gjer në kohën e imsakut dhe se pas asaj kohe e gjer në iftar nuk mundet të hajë, 
të pijë, të bëjë marrëdhënie seksuale me të shoqen, urdhërohet: "Këta janë 
kufinj që ka vënë Allahu; kujdes, mos i prekni ata!" 60 Në mënyrë të veçantë, 
bëhet e qartë edhe se ata që i kapërcejnë kufijtë e vënë nga Allahu, janë të 
padrejtë, mizorë! 61 

Të tretat janë haramet. Krimi i vrasjes, ngrënia e mishit të kafshëve të 
ngordhura, pirja e gjakut janë veprime të ndaluara në mënyrë kategorike nga 
Allahu, janë harame. 


59 Darekutni, es-Sunen, IV, 184. Veçanërisht shih Hakim, el-Mustedrek, IV, 115. 

60 Kur’ani, Bakara: 187. 

61 Kur’ani, Bakara: 229. 





Të katërtat janë ato çështje që Allahu nuk i ka përmendur jo se ka harruar, 
por se e dinte se, po t’i përmendte duke i ndarë në farz, hallall, haram, etj. robtë 
e tij do të viheshin para vështirësive. Profeti ynë nuk e ka parë me vend kërkimin 
mbi këto as për kohën e vet as dhe për periudhat e ardhshme. 


Çfarë mësojmë nga ky hadith? 

1. Çdo mysliman është i detyruar të kryejë farzet e të ruhet nga haramet. 

2. Allahu ka përcaktuar disa parime e ka përvijuar disa kufij që duhen 
respektuar. 

3. Si rrjedhojë e mëshirës së vet, Allahu i ka lënë disa çështje pa i 
përcaktuar si hallall, haram, etj. Ngacmimi i këtyre çështjeve që mund 
t’u themi "boshllëk i vetëdijshëm" ose "fushë e mëshirës", nuk është 
me vend. 

dill j : Jli aill Jd ^j-de^Jl 2 

.(jjXojJl oljJ .((Jjdjjj S/U ^\ Jiijjj U )) 

Hasan ibni Ali (r.a.) tregon: 

"Kam dëgjuar nga vetë ai dhe e kam mbajtur përmendsh se i Dërguari i 
Allahut ka thënë kështu: 

"Lëre gjënë që të jep dyshim, shih nga ajo që s’jep dyshim!" 62 




Shpjegime 

Një ditë myslimanët e pyetën Abdullah ibni Mes’udin për shumë çështje. 
Ibni Mes’udi u tha: 

Personi që përballet me ndonjë ngjarje, të kërkojë zgjidhje për të nën dritën 
e ajeteve të Kur’anit. 

Po s’gjeti zgjidhje në ajete, të përpiqet ta zgjidhë çështjen duke parë te 
konkluzionet e dhëna nga i Dërguari i Allahut. 

Personi që nuk gjen zgjidhje në ajetet dhe në konkluzionet e Profetit, t’i 
kërkojë zgjidhje çështjes duke parë fetvatë që kanë dhënë dijetarët. 

Nëse përgjigjja për atë çështje nuk është as në Kur’an, as në konkluzionet e 
Profetit, as në fetvatë e dijetarëve, të japë opinion (ixhtihad) duke përdorur 
arsyen e vet. Kurrsesi të mos thotë se ka frikë të japë opinion! Sepse hallalli është 

Tirmidhi, Kijamet, 60. 






i qartë, harami, i qartë! Por mes hallallit dhe haramit ka çështje të dyshimta e të 
mbyllura. Atëherë, le ta lërë atë gjë që i shkakton dyshim e ta marrë atë gjë që 
nuk i lë dyshim! 

Kjo do të thotë se, për ta zgjidhur një çështje, duhet ndjekur kjo radhë. 
Meqë hallallet dhe haramet janë të përcaktuara qartë dhe nëse personi i njeh 
mirë ato e rri larg çështjeve të dyshimta të mbetura jashtë këtyre, mund të jetojë 
i qetë pa e vënë fenë në rrezik! 



Çfarë mësojmë nga ky hadith? 

1. Duhet ndenjur larg nga çështjet që nuk dihet saktë në janë hallall a 
haram. 

2. Ata që rinë larg çështjeve të dyshimta, e mbrojnë veten edhe nga rënia 
në gjynah, edhe nga rënia në gojën e njerëzve. 

!(Jjjjj 5jji§ <d)l (JJ-~“J : Jli Lk^J_P 4Ul ^v^J j (jLkjijJl JjP .3 

lyt ^lj>Jl olj JtAUJI ol )) 

• 4ulp (jioJ .((j4iJl 

Numan ibni Beshir (r.a.) thotë se e ka dëgjuar të Dërguarin e Allahut (a.s.) 
të thotë kështu: 

"Gjërat hallall janë të qarta, gjërat haram, të qarta. Mes këtyre janë disa 
çështje të dyshimta që shumica e popullit nuk e dinë nëse janë hallall apo 
haram. 

Ata që ruhen prej çështjeve të dyshimta, e mbrojnë fenë dhe nderin e vet. 
Kurse ata që nuk ruhen prej çështjeve të dyshimta, zhyten dalëngadalë në 
haram, krejt si çobani që e kullot tufën përreth një are që është pronë e 
tjetërkujt duke rrezikuar që bagëtitë t’i hyjnë atje. 

Kujdes! Çdo mbret ka një arë ku është e ndaluar të hyhet. Dhe mos 
harroni që ara e ndaluar e Allahut janë gjërat që Ai i ka bërë haram! 




Dhe dijeni mirë se në trupin e njeriut ka një copë të vogël mishi. Po të 
jetë mirë ajo, gjithë trupi është mirë. Po u çrregullua ajo, gjithë trupi 
çrregullohet. Ajo copë mishi është zemra!" 63 

Shpjegime 

Në këtë hadith, çështjet që u dalin para myslimanëve, Profeti ynë i mbledh 
në tre grupe: 

Grupi i parë, punët hallall, si ngrënia, pirja, ecja, biseda, martesa, etj. 

Grupi i dytë, punët dhe sjelljet haram, si pirja e pijeve alkoolike, 
prostitucioni, shpifja, etj. 

Grupi i tretë, çështjet e dyshimta. Në pamje të parë, nuk mund të dihet nëse 
çështjet e dyshimta hyjnë në grupin e punëve hallall apo punëve haram, sepse 
këtu feja nuk ka dhënë ndonjë konkluzion. Prandaj Profeti ka thënë se shumica 
e popullit nuk mund t’i dijë shumicën e tyre. Dijetarët Islamë u kanë dhënë 
zgjidhje këtyre lloj çështjeve me opinion (ixhtihad) duke bërë analogji mes tyre 
dhe çështjeve të njohura të ngjashme. 

Ata që kanë guxim t’u afrohen çështjeve të dyshimta, duke harruar se ato 
janë "zonë e ndaluar", shkojnë gjer te vijat kufitare të tyre dhe, më në fund, veç 
kur e shohin veten brenda zonës së ndaluar. Pikërisht atëherë këta shkatërrohen 
nga dy anë. Në fillim humbin vlerën e tyre mes myslimanëve, merren nëpër gojë 
nga populli dhe turpërohen, e humbin nderin dhe dinjitetin. E dyta, e mërzisin 
Allahun dhe e humbin pëlqimin e Tij. Këtë ka parasysh Profeti kur thotë se "ata 
që ruhen prej çështjeve të dyshimta, e mbrojnë fenë dhe nderin e vet". 

Profeti që kërkon t’ua shpjegojë çështjet e dyshimta sahabeve me një 
shembull që ata e njohin shumë mirë, u kujton atyre korijet e sundimtarëve. 
Sundimtarët arabë nuk lejonin të hynte kush në korijet ku kullotnin tufat e veta 
dhe atyre që guxonin e hynin, u vinin gjoba të rënda. Pas kësaj, ai thotë se edhe 
Allahu ka një pjesë toke ku është e ndaluar hyrja dhe që përbëhet nga gjërat 
haram. Kush hyn atje, quhet se e ka kundërshtuar Allahun. 

Profeti (a.s.), i cili bën të ditur se është zemra ajo që i tregon njeriut se cilat 
janë këto tri zona të ndryshme, zonat ku hyrja është hallall, e dyshimtë dhe 
haram, thotë se mbrojtja e shëndetit të zemrës ka rëndësi të madhe. Një lidhje e 
tillë ekziston mes fillimit dhe fundit të këtij hadithi. Profeti kërkon të thotë se, 
për ta ruajtur shëndetin e zemrës, ajo duhet ushqyer me ushqim hallall. Nga kjo 
varet aftësia e zemrës për t’i dalluar, pastaj, të mirën nga e keqja, të lejueshmen 
nga e ndaluara. Zemra që ushqehet me ushqim haram, me kohë e humb 


63 Buhari, Iman, 39, Buju, 2; Muslim, Musakat, 107, 108. 




kthjelltësinë dhe turbullohet, madje, vjen një kohë e nxihet. Kjo gjendje tregon 
se zemra është e sëmurë dhe se e ka humbur cilësinë e diferencimit. 


Një radhë, Profeti tregoi se si sëmuret zemra. Ai tha se çdo mëkat lë mbi 
zemër një pikë të zezë. Kur këto pika shumohen, e gjithë zemra merr ngjyrë të 
zezë dhe e humb aftësinë për t’i dalluar gjërat nga njëra-tjetra. 

Atë që duhet bërë për ta mbrojtur shëndetin e zemrës ose për ta shëruar 
zemrën e sëmurë, e ka treguar Ai që e ka krijuar zemrën, i cili ka thënë: "Mos 
harroni se zemrat qetësohen vetëm duke e kujtuar Allahun!" 64 Çdo adhurim 
që na kërkon Allahu ta bëjmë, na e kërkon për ta mbrojtur shëndetin e zemrës. 

Çfarë mësojmë nga ky hadith? 

1. Duhet të hamë gjëra hallall, duhet të ruhemi nga harami. 

2. Duhet të shmangemi nga çështjet e dyshimta që e afrojnë njeriun pa u 
kuptuar te harami. 

3. Duhet mbrojtur shëndeti i zemrës, e cila është në gjendja ta dallojë të 
mirën nga e keqja. 

4. Ata që nuk ruhen nga çështjet e dyshimta e bien në llumin e haramit, e 


humbin vlerën edhe para Allahut, edhe para njerëzve. 

: Jli . I ^ .4 




Sipas rrëfimit të Nevvas ibni Sem’an-it (r.a.), i Dërguari i Allahut (a.s.) ka 
thënë: 

"E mira është morali i bukur, kurse mëkati është gjëja që, kur na e 
pushton zemrën, s’duam të na e dijë tjetërkush!" 65 

Shpjegime 

E mira dhe e keqja janë terma të vështirë për t’u shtjelluar. Profeti ynë që 
na thotë këtu se e mira është morali i bukur, në hadithe të tjera thotë se është t’u 
vësh gjoksin mundimeve, të mos nxehesh shumë, të jesh gjuhë ëmbël e 
fytyrëqeshur. 


64 Kur’ani, Rad: 28. 

65 Muslim, Birr, 14, 15. 



Në këtë hadith, Profeti ynë na sjell një kriter me anë të të cilit mund t’i 
dallojmë lehtë të mirën nga e keqja. Ai na thotë: 

Nëse një veprim na shkakton shqetësim në zemër dhe ne nuk duam që 
dikush tjetër ta marrë vesh se e kemi kryer apo po e kryejmë atë veprim, ai 
veprim është, pa dyshim, i keq, i shëmtuar, mëkat dhe i ndaluar nga Allahu i 
Lartë. 

Në përgjithësi, shumica e njerëzve kanë dëshirë që t’u dëgjohet e mira që 
kanë bërë apo po bëjnë, që të tjerët t’i shohin, për këtë, me habi e zili. Por nuk 
ndodh kështu kur kanë bërë ose po bëjnë një gjë të keqe. Ky është një kriter që 
s’të gënjen e që secili mund ta përdorë me lehtësi. Edhe dyshimi, madje, për një 
veprim që po bëjmë është një shkak i mjaftueshëm për ta lënë atë. 

Zemrat që ende s’janë nxirë krejt prej ndyrësisë së mëkatit, e tregojnë si 
pasqyrë të mirën e të keqen. Prandaj, kur njeriu kërkon të bëjë diçka, në fillim 
duhet të shohë zemrën e vet sikur të donte të shihte në pasqyrë. Nëse ndjen në 
zemër shqetësim ose zemrën ia bren dyshimi për punën që ka për të bërë ose po 
e bën, menjëherë duhet të heqë dorë prej saj, sepse ndërgjegjja e shëndoshë i 
tregon njeriut rrugën e drejtë! 


Çfarë mësojmë nga ky hadith? 

1. Sipas fesë sonë, synimi që duhet të arrijë njeriu, është morali i bukur. 

2. Të mirën nga e keqja njeriu mund t’i ndajë në sajë të një zemre të pastër. 

3. Nëse një punë e bërë ose duke u bërë e shqetëson njeriun dhe ai s’do që 
t’ia marrin vesh të tjerët, ajo punë është mëkat. 

: Jli iHi rfAll <Jj-*kj <jl L<L^_Xp j jJkP Çr! 

Sipas rrëfimit të Abdullah ibni Omerit (r.a.), i Dërguari i Allahut (a.s.) ka 
thënë kështu: 

"Myslimani e ka myslimanin vëlla, nuk i bën padrejtësi, nuk i bën të 
keqe, nuk ia dorëzon armikut. Atij që ia plotëson një nevojë vëllait mysliman, 
edhe Allahu ia plotëson nevojat. Atij që i heq një shqetësim vëllait mysliman, 
edhe Allahu ia heq një shqetësim ditën e kiametit. Atij që ia mbulon një të 





metë ose gabim vëllait mysliman, edhe Allahu ia mbulon të metën e 
gabimin!" 66 

Shpjegime 

Kur’ani urdhëron: "Pa dyshim, myslimanët janë vëllezër me njëri- 
tjetrin!" 67 Vëllazëria e myslimanëve është fetare. Vëllazëria fetare është parësore 
ndaj vëllazërisë së gjakut. Kjo vëllazëri përfshin të gjithë njerëzit, qofshin të lirë 
a skllevër që kanë zhvillim mendor normal dhe janë në gjendje të bëjnë 
diferencim. Eshtë për këtë arsye që edhe skllevërit quhen vëllezër me të zot e 
tyre. Kjo vëllazëri kërkon që mëshira dhe dhembshuria mes myslimanëve të 
forcohet e të zhvillohet çdo çast e vazhdimisht. 

Të mos i bësh të keqe e padrejtësi një vëllai mysliman nuk është kërkesë a 
lutje, por urdhër. Sepse dhuna dhe padrejtësia janë haram. Çdo lloj padrejtësie 
është një dhunë. Edhe anëtarët e feve dhe besimeve të ndryshme që jetojnë si 
nënshtetas të një shteti mysliman, madje, i nënshtrohen këtij rregulli. Në fakt, 
feja Islame e quan të palejueshme çdo lloj padrejtësie e dhune dhe ndaj kujtdo 
që të bëhet. Ndërkaq, masat e marra dhe ndëshkimet e dhëna kundër atyre që 
bëjnë padrejtësi dhe ushtrojnë dhunë ndaj të tjerëve, nuk mund të cilësohen si 
padrejtësi dhe dhunë. Politeizmi (shirk) dhe mohimi (kufr) janë padrejtësi dhe 
dhunë. Feja Islame nuk tregon mirëkuptim dhe nuk lejon që njerëzit të mbeten 
në politeizëm dhe mohim, që t’i tregojnë politeizmin dhe mohimin si legjitimë 
ose që të bëjnë përhapjen e tyre. Ndaj atyre që sillen e veprojnë kështu, feja 
Islame vepron brenda kritereve të urdhëruara nga Allahu e të organizuara sipas 
parimeve të përcaktuara nga Allahu. Duke e bërë këtë, në të njëjtën kohë, feja 
Islame nuk del jashtë rregullave të drejtësisë. 

Myslimani nuk ia dorëzon vëllanë armikut, nuk e braktis atë, nuk e hedh në 
rrezik. Kritiku i hadithit, Ibni Battall, thotë se ndihma për viktimën (e 
padrejtësisë dhe dhunës) është farz kifaje për çdo mysliman, kurse për kryetarin 
e shtetit, farz absolut, pa përjashtim. Myslimani është njeriu që jep siguri dhe te 
i cili ndihet siguri. Nuk lejohet (nuk është xhaiz) që vëllai i fesë të flijohet për 
interesa personale ose për dëshira dhe kërkesa subjektive, që të bëhen veprime 
që do të ishin në dëm të tij, sepse "myslimani ështëpersoni, nga gjuha dhe dora e 
të cilit myslimanëve të tjerë nuk u vjen ndonjë e keqe" 68 si dhe "ai që nuk dëshiron 
edhe për vëllanë mysliman atë që dëshiron për vete, nuk mund të jetë besimtar i 
vërtetë" 69 . 

66 Buhari, Mezalim, 3; Muslim, Birr, 58. 

67 Kur’ani, Huxhurat: 10. 

68 Buhari, Iman, 4-5. 

69 Buhari, Iman, 7. 



Mbulimi i një të mete ose gabimi të një myslimani, mbulimi i turpit të tij, 
domethënë veshja nëse është nevojtar e i zhveshur, konsiderohen mirësi të 
mëdha te Allahu. T’ia mbulosh të metën, gabimin ose fajin një myslimani nuk 
do të thotë që të mos ia vësh në dukje atij, të mos e këshillosh dhe paralajmërosh 
atë në një mënyrë të përshtatshme dhe mundësisht fshehur. Ndërkaq, ky 
konkluzion është i vlefshëm për ata që bëjnë gabime apo faje jo hapur e jo mes 
të të gjithëve. Ata që bëjnë faj ose mëkat hapur, fajtorët e ndërgjegjshëm, 
mëkatarët e të zvetënuarit janë jashtë këtij konkluzioni dhe deklarimi i fajit ose 
mëkatit të këtyre lloj njerëzve nuk konsiderohet përfolje e cila është haram. 
Imam Neveviu thotë se njerëzit që u duhen mbuluar të metat e gabimet janë 
njerëz të mirë që nuk njihen nga të tjerët me cilësi negative. Kurse informimi te 
organet e shtetit për mëkatarët e njohur dhe të zvetënuarit nëse nuk kihet frikë 
nga e keqja e tyre, thotë se është i pëlqyeshëm (mustehab). Mbulimi i fajeve u 
jep guxim atyre dhe bëhet shkak për shtimin e të keqes së tyre. Këto konkluzione 
nuk janë për një faj të kryer. Ndërhyrja, nëse është e mundur, për ta penguar një 
faj në kryerje e sipër, është vaxhib (domosdoshmëri). 

Çfarë mësojmë nga ky hadith? 

1. Myslimanët janë vëllezër feje për njëri-tjetrin. 

2. Çdo lloj padrejtësie e dhune është haram. 

3. Myslimani është i ngarkuar me përgjegjësinë për të mos e lënë vëllain 
mysliman në dorë armikut, për të mos e hedhur atë në rrezik. 

4. Ndihma e myslimanëve për njëri-tjetrin, lehtësimi i shqetësimeve, 


plotësimi i nevojave dhe mbulimi i të metave dhe gabimeve të njëri- 
tjetrit, janë detyrë vëllazërore. Ata që veprojnë kështu, shpërblehen te 
Allahu. 





S S / 0 ' S } y Q Ç, 

Ebu Musa (r.a.) thotë: 

"E pyeta të Dërguarin e Allahut: 

- O i Dërguari i Allahut! Cili mysliman është më i lartë? 

- Myslimani, nga gjuha dhe dora e të cilit myslimanët e tjerë kanë siguri! 


- M’u përgjigj ai." 70 


70 Buhari, Iman, 4, 5. rikak, 26; Muslim, Iman, 64, 65. 




Shpjegime 

Edhe kur nuk mund të bësh një të mirë, të paktën të mos bësh të keqe, të 
mos shkaktosh dëm, të mos i bësh myslimanët e tjerë të dyshojnë për ty, të jesh 
një njeri i padëmshëm, të gjitha këto janë një virtyt. Në të vërtetë, ky hadith 
kërkon të thotë se edhe sikur të bëjë ndonjë të mirë herë pas here, nëse 
myslimanët nuk janë të sigurtë se nga gjuha ose dora e atij myslimani nuk do t’u 
vijë dëm, ai nuk mund të jetë një mysliman i pjekur e i virtytshëm. 

Të jesh një njeri që krijon besim dhe siguri te myslimanët e tjerë, do të 
thotë se je mysliman i pjekur, se nuk u shkakton dëm atyre as me gojë, as me 
dorë. Të tërheq vëmendjen se në hadith gjuha përmendet e para. Kjo, sepse jo 
çdokush dhe jo gjithmonë mund të shkaktojë dëm me dorë, kurse dëmi me gojë 
është edhe më i lehtë, edhe më i përhapur. 


Çfarë mësojmë nga ky hadith? 

1. Myslimani i mirë është ai, te gjuha dhe dora e të cilit myslimanët e tjerë 
kanë siguri. 

2. Mirësia dhe virtyti maten me sa nuk u bëhet keq të tjerëve. 

3. Besimi dhe siguria mes myslimanëve është kusht themelor për një jetë 
shoqërore të qetë. 

PJESA VI 



HADITHI NË PERIUDHËN E ETBAU 


i 

TABIINËVE 

fl 



ÇËSHTJET 


A. PËRKUFIZIMII ETBAU TABIINËVE 

B. SHËRBIMET E ETBAU TABIINËVE PËR SHKENCËN E 
HADITHIT 

C. DIJETARËT E SHQUAR TË HADITHIT MES ETBAU 
TABIINËVE 

D. DIJETARËT E SHQUAR TË PERIUDHES PAS ETBAU 
TABIINËVE 


PUNË PËRGATITORE 


1. Mësoni se ç’do të thotë "etbau tabiin" dhe cibn brez shënon 
ky emërtim. 

2. Cilët janë titujt e disa librave të rëndësishëm të hadithit të 
shkruar në periudhën e etbau tabiinëve? 

3. Mësoni titujt dhe autorët e gjashtë librave të hadithit të 
emërtuar së bashku "Kutubi Sitte". 




































A. PËRKUFIZIMII ETBAU TABIINËVE 


Emërtimi etbau tabiin që do të thotë tabiinët e tabiinëve, pasuesit e 
tabiinëve, ndjekësit e drejtpërdrejtë të tabiinëve, në shkencën e hadithit emërton 
brezin e tretë të ardhur pas tabiinëve dhe sahabeve. Sipas kësaj, ashtu siç janë 
tabiinët, brezi që u lind dhe u rrit sa qenë gjallë sahabet, që jetoi mes tyre e që 
mësoi prej tyre shkencat e hadithit dhe fikhut, ashtu dhe etbau tabiinët janë 
brezi, që u lind dhe u rrit sa qenë gjallë tabiinët, që jetoi mes tyre e që mori 
mësim prej tyre. Kështu, nëse mund t’i quanim tabiinët fëmijë të sahabeve, 
etbau tabiinët do të mund t’i quanim nipër të sahabeve, të këtij brezi që Profeti e 
pati quajtur si brezi më i dobishëm. 

1. Rëndësia e periudhës së etbau tabiinëve për shkencën e hadithit 

Periudha e etbau tabiinëve njihet si periudha kur metodat dhe rregullat mbi 
pranueshmërinë dhe rrëfimin e hadithit u saktësuan dhe morën formën më të 
përkryer. Në këtë periudhë ndoshta nuk qe shkruar dhe paraqitur ndonjë libër 
metode që të përmblidhte metodat dhe rregullat mbi pranueshmërinë dhe 
rrëfimin e hadithit si dhe të bënte përshkrimin ose përkufizimin e tyre; 
megjithëkëtë, specialistët e hadithit e dinin se në përshtatje me ç’metoda dhe 
rregulla duhej marrë hadithi, si duhej rrëfyer hadithi i marrë, i njihnin kushtet 
dhe llojet e rrëfimit, kushtet dhe gjendjet e rrëfyesve, klasifikimin e haditheve të 
rrëfyera, shkurt, e njihnin metodën e hadithit ose çdo çështje që përbënte 
tematikën e metodës ose shkencës së hadithit. E shprehur ndryshe, këto çështje 
qenë bërë, më në fund, të njohura mes specialistëve të hadithit. Prandaj mund të 
thuhet pa lëkundje se në periudhën e etbau tabiinëve, shkenca e hadithit 
kishte marrë formë të plotë me metodat dhe rregullat e saj. 

Krahas formimit të shkencës së hadithit, periudha e etbau tabiinëve bart një 
rëndësi të veçantë edhe për klasifikimin e haditheve të mbledhura në periudhën 
e tabiinëve sipas fikhut. Në periudhën e tabiinëve specialistët e fikhut patën 
ndërmarrë një veprimtari të gjerë për mbledhjen e hadithit dhe, duke marrë 
parasysh udhëtime të gjata dhe të vështira, disa herë patën shëtitur disa vende 
vetëm për një hadith. Kurse në periudhën e etbau tabiinëve këto hadithe qenë 
klasifikuar sipas tematikës me qëllim për të përfituar më lehtë prej tyre dhe, 
kështu, qenë krijuar vepra klasifikuese e sistematizuese. 

2. Parimet e rivajetit të hadithit në periudhën e etbau tabiinëve 

Në periudhën e tabiinëve, shkenca e hadithit qe formuar së bashku me 
metodat dhe rregullat e saj, por në atë periudhë ende nuk pati dalë një libër që 
të përmblidhte në vetvete metodat dhe rregullat në fjalë. Metodat dhe rregullat 


që duhet të përmbaheshin në një libër të tillë, kalonin gojë më gojë mes 
specialistëve të hadithit të etbau tabiinëve dhe formësonin tematikën e librave të 
metodës së hadithit që do të dilnin më vonë. Për shembull, Shube ibnul 
Haxhxhaxh (vd. 160/777), një prej specialistëve të shquar të hadithit të etbau 
tabiinëve, pyetjes se "hadithi i kujt nuk rrëfehet (nuk bëhet rivajet), i është 
përgjigjur kështu: "Ndër rrëfyesit e njohur, nuk merret hadith nga ai që rrëfen 
shumë hadithe të panjohura nga specialistët e njohur të hadithit. Nuk merret 
hadith nga personi i akuzuar për sajim hadithesh, nga personi që bën shumë 
gabime." 

B. SHËRBIMET E ETBAU TABIINËVE PER 
SHKENCËN E HADITHIT 

Siç e sqaruam më lart, periudha e etbau tabiinëve njihet si periudha kur 
shkenca e hadithit u formua me tërë metodat dhe rregullat e saj. Po kështu, edhe 
kufizimi i rrëfimit (rivajetit) të hadithit me një sërë parimesh i takon kësaj 
periudhe. Kështu, kuptohet lehtë se, me vënien dhe zbatimin e metodave dhe 
rregullave që bënë të mundur formimin e shkencës së hadithit, etbau tabiinët 
kanë bërë shërbime të mëdha. Në të njëjtën mënyrë, nuk mund të harrohen as 
shërbimet e etbau tabiinëve për kufizimin e rrëfimit të hadithit me një sërë 
parimesh dhe për përcaktimin dhe zbatimin e këtyre parimeve. 

Një tjetër prej shërbimeve të mëdha të etbau tabiinëve është, pa dyshim, 
edhe klasifikimi i haditheve sipas tematikës. Në kohën e tabiinëve, një mbledhës 
i hadithit, hadithet e mbledhura nga sahabe të ndryshëm ose nga tabiinët e tjerë 
bashkëkohës, i shkruante pa ndjekur asnjë lloj ndarjeje dhe kështu mbusheshin 
defterët apo librat. Por kur duhej gjetur një hadith mbi një çështje të caktuar, 
këta libra dhe defterë kërkoheshin nga kreu në fund dhe hadithi që kërkohej 
gjendej me shumë mundim. Ja, pra, për ta mënjanuar këtë vështirësi e ngarkesë, 
në periudhën e etbau tabiinëve, hadithet u ndanë sipas tematikës dhe, për 
shembull, hadithet mbi namazin u shkruan në pjesën mbi namazin, hadithet 
mbi zeqatin, në pjesën mbi zeqatin, etj. Kështu u bë e mundur që, kur kërkohej 
një hadith, mjaftonte të kërkohej vetëm pjesa përkatëse. Prandaj, krijimin e 
librave të hadithit të klasifikuara, të quajtura "musannaf', historia e hadithit ua 
ka borxh zellit dhe përpjekjeve të etbau tabiinëve. 

Librat e hadithit të shkruara në periudhën 

e etbau tabiinëve dhe veçoritë e tyre 

Në periudhën e etbau tabiinëve vihet re se, pas fillimit të klasifikimit të 
haditheve, kanë dalë në shesh shumë libra hadithi. Edhe pse një pjesë e madhe e 
këtyre librave nuk kanë arritur gjer në ditët tona, burimet e tyre na tregojnë ne 
librat e shkruar në këtë periudhë me titujt dhe autorët e tyre. 



Librat e klasifikuar të hadithit të fundit të periudhës së tabiinëve dhe të 
periudhës së etbau tabiinëve mund të grupohen në pesë grupe. Le t’i përmendim 
këtu veçoritë e çdo grupi dhe disa prej librave të hadithit për çdo grup. 

a) Librat biografikë (sijer dhe magazi - karaktere dhe luftëra). Hadithet 
mbi moralin dhe personalitetin e Profetit, mbi jetën e tij në Mekë dhe Medine si 
dhe mbi luftërat e bëra me politeistët, specialistët e hadithit i kanë veçuar prej 
haditheve mbi çështjet e së drejtës Islame dhe i kanë mbledhur në libra me 
karakter historik. Nga këto, librat mbi moralin, sjelljet dhe veprimet e Profetit, 
janë quajtur "siret" (shum. sijer), kurse librat mbi luftërat e Profetit janë quajtur 
"magazi" (nga gazve: luftë fitimtare). 

Në periudhën e etbau tabiinëve, Musa b. Ukbe (vd. 141/758), Muhammed 
b. Is’hak (vd. 150/707) dhe Mamer b. Rashid (vd. 153/770) kanë shkruar një 
Magazi. Kurse Muhammed b. Is’hak ka edhe një Kitabu Sire. 

b) Sunnetet (Sunen). Librat ku janë përmbledhur hadithet juridike të 
klasifikuara sipas tematikës së fikhut, janë quajtur Sunen (sunnetet e Profetit). 
Në këto libra përgjithësisht janë futur hadithe të quajtura "merfu" që kanë të 
bëjnë me fjalët, aktet dhe miratimet në heshtje të Profetit. Për këtë shkak, në 
këto libra nuk hasen thëniet mevkuf dhe maktu të sahabeve dhe tabiinëve. 

Një libër Sunen ndahet në pjesë me karakter juridik, si Taharet, Salat, Zekat, 
etj. dhe çdo pjese i vihet emërtimi "libër", si Kitabu’s-Salat, Kitabu’z-Zekat, etj. 
secili nga këta "kitabe" (libra) ndahet në "babe" (kapituj) të ndryshëm. 

Disa dijetarë dhe specialistë të hadithit nga etbau tabiinët kanë klasifikuar 
dhe sistematizuar nga një Sunen. Personat e mëposhtëm, emrat e të cilëve i kemi 
përmendur edhe më parë mes klasifikuesve (musannif) të parë, kanë nga një 
Sunen: Ibn Xhurejxh (vd. 150/767), Said b. Ebi Arube (vd. 156/773), Ibn Ebi Zib 
(vd. 159/776), Ibrahim b. Tahman (vd. 163/780), Hammad b. Seleme (vd. 
167/783) dhe Hushejm b. Beshir (vd. 183/799). 

c) Përmbledhjet (Xham’). Janë libra hadithi të klasifikuar sipas tematikës 
së fikhut ashtu si dhe Sunenet, vetëm se përmbajnë më shumë pjesë (libra) se 
Sunenet. Për shembull, në Sunenet nuk përmbahen pjesët (librat), si iman, zuhd, 
edeb, menakib, fiten, sijer, xhihad dhe tefsir. Pikërisht pse përmbajnë më shumë 
pjesë (libra) se Sunenet, këto vepra janë quajtur Xhami, përmbledhje. 

Klasifikuesi i parë i Xhamive të krijuara në periudhën e etbau tabiinëve 
është Mamer b. Rashid (vd. 153/770). Sufjan es-Sevri (vd. 161/778) ka klasifikuar 
dy Xhami: el-Xhamiul-Kebir dhe el-Xhamius-Sagir. Një Xhami ka edhe Sufjan 
b. Ujejne (vd. 198/814). 

d) Klasifikuesit (Musannaf). Disa libra të hadithit të krijuara në periudhën 
e etbau tabiinëve, të klasifikuara sipas tematikës së fikhut, janë titulluar 
Musannaf (klasifikues). Nuk është kuptuar qartë se përse këta libra janë quajtur 






musannaf që si kuptim leksikor do të thotë i klasifikuar. Këta nuk përmbajnë 
hadithe të të gjitha çështjeve ashtu si Xhamitë dhe, këtu, u përngjajnë Suneneve, 
por janë pak më të vëllimshëm se këto. Klasifikuesit (musannaf) janë quajtur 
kështu ndoshta edhe pse janë pak më të vëllimshëm se Sunenet dhe më pak 
përmbledhës se Xhamitë. 

e) Librat kushtuar një çështjeje të caktuar (veprat e specializuara). Një pjesë 
tjetër e librave të hadithit të krijuar në periudhën e etbau tabiinëve janë librat 
me vëllim të vogël, të kushtuar vetëm një çështjeje të caktuar, të cilët 
njëkohësisht janë pjesë përbërëse e Përmbledhjeve (xhami). Të tillë janë 
Kitabu’t-Tefsir e Sufjan es-Sevrit (vd. 161/778), Kitabul-Menakib e Ibrahim b. 
Tahmit (vd. 163/780). 






PËRMBLEDHJE 


1. Shpjegoni kuptimet leksikore dhe terminologjike të fjalës "etbau 
tabiin". 

2. Tregoni shërbimet që i kanë bërë etbau tabiinët shkencës së 
hadithit. 

3. Tregoni dallimin mes veprave të hadithit të quajtura Sunen dhe 
atyre të quajtura Xhami. 

4. Kush janë dijetarët më të njohur të hadithit të periudhës së etbau 
tabiinëve? 

5. Kush është Buhariu dhe ç’shërbime i ka bërë shkencës së hadithit? 

6. Flisni për Muslimin dhe veprat e tij. 

7. Flisni për Nesaiun dhe veçoritë e veprave të tij. 

8. Flisni për Ebu Davudin dhe veprat e tij. 

9. Kush është Tirmidhiu dhe çshërbime i ka bërë shkencës së hadithit? 

10. Thoni ç’dini mbi Ibni Maxhen dhe Sunen -in e tij. 











HADITHE MBI LUTJEN 

.(_^Aojx!lj SjlS ^jI oljj .((o^l^*JI jjk c-LpjJI)) 

Sipas rrëfimit të Numan ibni Beshirit (r.a.), i Dërguari i Allahut (a.s.) ka 
thënë kështu: 

"Lutja është adhurim." 71 

Shpjegime 

Çfarë është lutja? Eshtë një pozicionim i posaçëm i robit para Zotit, i cili, 
duke e njohur Zotin e vet, pohon dobësinë dhe paaftësinë e vet përballë lartësisë 
sublime dhe fuqisë së pakufishme e të pafundme të Tij si dhe i kërkon ndihmë 
përmes një dashurie dhe respekti të veçantë për Të! Pohimi i njësisë së Allahut 
dhe përmendja e Tij me lavdërim janë edhe zikr, edhe lutje. Edhe kërkesat 
shpirtërore si lutja ndaj Allahut për falje dhe përgjërimi për mëshirë si dhe lutjet 
për nevojat materiale të kësaj bote quhen lutje. Fundja, zikri me lutjen, 
falënderimi dhe lavdërimi me lutjen, pendimi dhe pendesa me lutjen as që mund 
të ndahen nga njëra-tjetra. Edhe pohimi nga njeriu i devotshmërisë dhe 
besnikërisë ndaj Zotit është lutje, pranimi i faktit se nuk mund të bëjë pa Të, se 
nuk mund të bëjë asgjë pa ndihmën e Tij është lutje. 

Lutja është konsideruar nga Profeti si thelbi i adhurimit sepse e tregon në 
mënyrën më të mirë besnikërinë e robit ndaj Zotit. Ajeti kur’anor, "Nëse s’luteni, 
Zoti pse t’ju japë vlerë?" 72 , e parashtron në mënyrë shumë të hapur rëndësinë që i 
jep Zoti lutjes. Allahu i Lartë kërkon nga ne t’i lutemi, domethënë t’ia parashtrojmë 
besnikërinë tonë dhe ta pohojmë dobësinë dhe varfërinë tonë ekzistenciale ndaj 
madhështisë dhe shkëlqimit të sundimit të Tij. Ai na urdhëron ta falënderojmë që 
e ka krijuar këtë gjithësi, këtë botë, mrekullinë e jetës në këtë botë dhe që na ka 
krijuar ne brenda kësaj jete. Kurse besimtarët duhet t’i luten Allahut dhe ta 
falënderojnë Atë që, veç dhe përtej gjithë këtyre, i ka orientuar në rrugë të drejtë 
ndërsa shumë e shumë njerëz vërtiten në vorbuUën e mosbesimit! 

Allahu i Lartë ka premtuar se edhe Ai do ta kujtojë robin që e kujton, se do t’i 
përgjigjet lutësit dhe se do t’i pranojë lutjet. Njeriu kurrë nuk duhet ta harrojë këtë dhe 
nuk duhet të mendojë se është lutur por nuk i është pranuar. Profeti ynë ka bërë të 


71 Ebu Davud, Vitr, 23; Tirmidhi, Tefsiru’l-Kur’an, 3, 41, Davaat, 1. 

72 Kur’ani, Furkan: 77. 

ditur se gjëja që kërkon lutësi ose do t’i jepet menjëherë në këtë botë, ose do t’i ruhet 
për në ahiret, ose Allahu do të largojë prej tij një të keqe sa e mira që ka kërkuar lutësi. 73 
Prandaj, duke bërë lutje, njeriu duhet t’i përkushtohet lutjes, duhet ta bëjë atë me 
qartësi mendimi dhe vetëdijeje të plotë dhe me besimin absolut se do të marrë 
përgjigje. 


Sipas disa rivajeteve të këtij hadithi, pasi ka thënë se "lutja është adhurim", 
Profeti, si të deshte t’i sillte argument kësaj thënieje të tij, ka përmendur ajetet 
kur’anore, "Zoti juaj urdhëroi: "Lutmuni mua t’jua pranoj lutjen!" 74 , si dhe, 
"Ata që duke e parë adhurimin me mendjemadhësi, kthejnë kryet mënjanë, 
do të hyjnë në xhehennem të poshtëruar." 75 , me anë të të cilave ka dashur të 
theksojë se lutja përbën një pjesë të rëndësishme të adhurimit. 


Adhurimi i atij që s’lutet, që nuk beson në rëndësinë e lutjes, është i mangët. 
Kështu duhet kuptuar hadithi, "lutja është thelbi (palca) i adhurimit". Ashtu siç 
nuk mund të qëndrojë në këmbë pa palcë njeriu, edhe adhurimi pa lutje nuk ka 
shumë vlerë! 


Çfarë mësojmë nga ky hadith? 

1. Edhe lutja është një adhurim. 


2. Njeriu duhet ta kryejë këtë adhurim të rëndësishëm sa herë të gjejë 
rast. 

Hz. Aisheja (r.anha) ka thënë: 


"I Dërguari i Allahut i pëlqente lutjet e shkurtra por me përmbajtje të 
thellë; ai s’bënte lutje të përcipta!" 76 


Shpjegime 

Profeti ynë ishte i aftë për t’u shprehur në formë lakonike, për të thënë 
shumë gjëra me pak fjalë. Ai thoshte se kjo cilësi i ish dhënë nga Allahu. 77 
Prandaj edhe lutjet e tij ishin me përmbajtje të thellë. 


73 Ahmed b. Hanbel, Musned, III, 18. 

74 Kur’ani, Gafir: 60. 

75 Kur’ani, Mumin: 60. 

76 Ebu Davud, Vitr, 23. 

77 Buhari, Xhihad, 122; Muslim, Mesaxhid, 5-8. 

Duke ia parashtruar Allahut gjendjen dhe nevojën e vet, njeriu duhet të 
zgjedhë fjalë të shkurtra e me përmbajtje. Duke iu lutur Atij, njeriu duhet të 
mendojë se ndodhet para Zotit, duhet t’i kushtojë kujdes fjalës që nxjerr prej 
goje, duhet të mos flasë kodra pas bregu sikur të ishte para ndonjë njeriu 
çfarëdo. Meqë lutja është parashtrimi i kërkesave Zotit, prej Tij duhen kërkuar 
gjëra të dobishme për këtë botë dhe për jetën e pasme (ahiret). 

Eshtë me të vërtetë për të ardhur keq gjendja e atyre, që, duke bërë sikur 
nuk e dinë ajetin "... lutjuni Zotit tuaj me përgjërim dhe me zë të ulët se Ai nuk i 
do ata që e kalojnë masën...", luten me zë të lartë e duke bërtitur e pothuaj sikur 
po japin urdhër e jo po luten, që i përsërisin të njëjtat mendime duke ua 
ndërruar vetëm fjalët! Zoti ynë që na ka urdhëruar t’i lutemi, që na ka premtuar 
se, po t’i lutemi, nuk do të na kthejë prapë, na e ka përshkruar posaçërisht se si 
duhet të lutemi, gjë që Profeti ynë e ka treguar me shembuj të panumërt. Robit i 
ka hije të mos harrojë se ndodhet para Zotit dhe të lutet me një pamje 
përgjëruese, me një zë mjaft të matur dhe me shprehje të shkurtra e me 
përmbajtje. 

Çfarë mësojmë nga ky hadith? 

1. Lutjet duhen bërë me fjalë të shkurtra e me përmbajtje të thellë. 

2. Lutjet më të bukura janë lutjet e Profetit. 

Enesi (r.a.) ka thënë kështu: 

"I Dërguari i Allahut (a.s.) shpesh lutej kështu: 

"Allahu im! Na jep të mira edhe në këtë botë, na jep të mira edhe në 
ahiret dhe na mbro nga ndëshkimi i xhehennemit!" 78 

Shpjegime 

Eshtë një ngjarje e këndshme që është bërë shkak për këtë hadith. Profeti i 
kishte shkuar për vizitë një sahabeje të sëmurë. Ai ishte tretur e zvogëluar aq 
shumë sa, siç thotë Enesi, rrëfyesi i hadithit, kishte mbetur sa një zog. Profeti e 
pyeti: 

- Apo i lutesh Allahutpër ndonjë gjë, apo kërkon ndonjë gjëprej Tij? 


78 Buhari, Tefsir, 38, Davaat, 55; Muslim, Zikr, 23, 26, 27. 



Sahabeja i tretur i tha: 

- Po: Allahu im, ç’dënim ke për të më dhënë në ahiret, ma jep në këtë botë! 



Profeti u habit: 


- Allah! Allah! Po ti s’kefuqi për ta përballuar këtë! 


Dhe e këshilloi të bënte lutjen që tregohet në këtë hadith. Pastaj Profeti u 
lut për shëndetin e të sëmurit dhe, pa kaluar shumë, ai u shërua. 


Kjo lutje është marrë nga ajeti 201 i sures Bakara. Lutja e këtij ajeti fillon 
me fjalët e njohura nga të gjithë myslimanët, Rabbena atina fi’d-dunja dhe 
vazhdon si më sipër te teksti i hadithit. I Dërguari i Allahut e bënte shpesh këtë 
lutje edhe pse ishte marrë nga Kur’ani, edhe pse kishte një kuptim të gjerë. Kur 
Enesi (r.a.) që njihej si sahabeja që i ngjante më shumë Profetit si në adhurim, 
ashtu dhe në sjellje e qëndrime, donte të bënte një lutje të shkurtër, përdorte 
vetëm këtë lutje, kurse kur donte të lutej gjatë, këtë e këndonte mes lutjes ose 
lutjeve të gjata. 


Në këtë lutje kërkohen tri gjëra. E para, e mira në këtë botë. E mira në këtë 
botë është një shprehje me përmbajtje të gjerë që përfshin shëndetin, fitimin 
hallall, fëmijën e bekuar, bashkëshorten e mirë, diturinë e dobishme, adhurimet 
dhe punët e pëlqyeshme e të pranueshme, shkurt, çdo gjë që mund të quhet 
dhunti. Kurse e mira në ahiret shpreh faljen e Allahut, çdo të mirë të përgatitur 
nga Allahu për robtë e Tij të mirë duke filluar me xhennetin, mbrojtjen nga 
situatat e frikshme të kiametit, llogaridhënien e lehtë dhe, veçanërisht, shikimin 
e Allahut. 


Çfarë mësojmë nga ky hadith? 

1. Ta bëjmë, si Profeti, shpesh këtë lutje me kuptim shumë të gjerë. 

2. Këtë lutje ta fusim patjetër edhe mes lutjeve të tjera. 


3. Nuk duhet harruar se sahabet përpiqeshin në mënyrë të veçantë të 
bënin ato gjëra që bënte Profeti. 

Sipas rrëfimit të Ebu Derda-së (r.a.), i Dërguari i Allahut (a.s.) ka thënë 
kështu: 






"Lutja e bërë nga një mysliman për një vëlla mysliman në mungesë 
pranohet. Kur një njeri lutet për të mirë për vëllain e tij të fesë, një engjëll i 
ngarkuar me detyrë që i ndodhet pranë, lutet për të: "T’u pranoftë lutja! Zoti 
ta shpërbleftë me të njëjtat të mira!" 79 

Shpjegime 

Dashuria e besimtarëve për njëri-tjetrin, dëshira e së mirës dhe lumturisë së 
njëri-tjetrit dhe lutja për njëri-tjetrin për këtë e kënaq pa masë Zotin. Dhe, për 
t’i shpërblyer robtë e tillë me një zemër kaq të gjerë që mendon për tjetrin, 
vepron siç tregohet në hadith. Lutja për një mysliman, i cili nuk ndodhet aty e 
nuk e di që dikush po lutet për të, është lutja më e pëlqyeshme dhe e pranueshme 
për Allahun sepse është krejtësisht e sinqertë, e pastër nga çdo lloj hipokrizie e 
qëllimi për t’u dukur. 

Kur Omer ibni Hattabi i pati kërkuar leje Profetit për të bërë umre, ai e pati 
porositur: "Vëlla i dashur, na hëj pjesëtarë të lutjes tënde edhe ne!” Prandaj, edhe të 
lutemi vetë për vëllezërit myslimanë, edhe të kërkojmë prej tyre të luten për ne! 

Pa dyshim, më e rëndësishme se lutja vetë është goja e pastër dhe e pamëkat 
që të thotë për lutjen, "amin, ashtu qoftë!" 

Çfarë mësojmë nga ky hadith? 

1. Myslimanët duhet të luten për njëri-tjetrin. 

2. Përreth kemi engjëj që bëjnë amin për lutjet tona për njëri-tjetrin dhe 


që luten që edhe neve të na jepet po aq e mirë sa ç’lusim për tjetrin. 





Siç rrëfen Ebu Hurejre (r.a.), i Dërguari i Allahut ka thënë kështu: 


79 Muslim, Zikr, 87, 88. 



"Kur ndonjëri prej jush nuk nxitohet, lutja i pranohet. Kurse robi thotë: 
"Kaq herë iu luta Zotit e nuk ma pranoi lutjen!" 80 

Rivajeti tjetër i Muslimit është kështu: 

"Nëse një rob nuk lutet për diçka që është gjynah ose që çon në 
zemërimin me një të afërm të vet, lutja i pranohet!" 

E pyetën Profetin: 

"O i Dërguari i Allahut, ç’do të thotë të nxitohesh?" 

Profeti u përgjigj: 

"Robi thotë: "Sa e sa herë u luta e nuk pashë që Zoti të ma pranojë 
lutjen!" Meqë lutja nuk i pranohet menjëherë, mërzitet dhe nuk lutet më!" 81 


Shpjegime 

Dy rivajetet, rrëfimet e mësipërme të këtij hadithi na mësojnë një etikë të 
rëndësishme të lutjes. Ato na mësojnë se nuk duhet ngutur në pritjen e 
përfundimit të lutjes, se nuk duhet hequr dorë nga lutja me mendimin se nuk 
është pranuar. 

Lutjet mund të mos pranohen menjëherë. Mund të kalojnë muaj e vite e 
shenjat e pranimit të lutjes të mos duken. Përballë një situate të tillë, ashtu siç na 
ka porositur Profeti, nuk duhet shqetësuar duke menduar se lutja s’është 
pranuar. Meqë Zoti ka premtuar se "i pranon lutjet" 82 , duhet të dihet pa dyshim 
se premtimi i tij do të realizohet patjetër një ditë. Si domosdoshmëri e 
paracaktimit hyjnor, çdo gjë ka kohën e vet. Trëndafili nuk çel pa i ardhur koha! 
Zekeria (a.s.) i qe lutur Zotit t’i jepte një fëmijë duke iu përgjëruar: "Zoti im! 
Mos më lër vetëm!" 83 Dhe lutja e tij i qe plotësuar vetëm pas dyzet vjetësh me të 
birin Jahja (a.s.)! Ky shembull nuk duhet harruar! 

Shprehja e Profetit, "nëse një rob nuk lutet për diçka që është gjynah ose që 
çon në zemërimin me një të afërm të vet, lutja i pranohet", parashtron parimet që 
duhet të mbajmë parasysh në lutje: të mos kërkojmë një gjë që është mëkat, një 
gjë që do të çonte në prerjen e marrëdhënieve tona me të afërmit si dhe të mos 
ngutemi. Ngutja fillon që me mënyrën e lutjes. Lutja duhet filluar me 
falënderimin për Allahun dhe me lutjen për paqe për Profetin. Për një person që 
nuk e pati filluar lutjen kështu, Profeti pati thënë se "ai njeri është ngutur". 
Prandaj lutja duhet filluar me shprehjet e njohura, "el-hamdu lil’lahi Rabbi’l- 

80 Buhari, Davaat, 22; Muslim, Zikr, 90, 91. 

81 Muslim, Zikr, 92. 

82 Kur’ani, Bakara: 186. 

83 Kur’ani, Enbija: 89. 




alemin ve’s-salatu ve’s-selamu ala sejjidina Muhammedin ve alihi ve sahbihi 
exhmain", ose me një shprehje të ngjashme me këtë. 


Çfarë mësojmë nga ky hadith? 

1. Njeriu nuk duhet të tregohet i ngutur në lutje. Ai duhet ta dijë se lutja e 
tij nuk do të mbetet pa përgjigje. 

2. Nuk duhet lënë lutja duke menduar se nuk është pranuar. 

3. Në lutje nuk duhet kërkuar një gjë që është haram ose mëkat, sidomos 
nuk duhet kërkuar ndërprerja e marrëdhënieve me të afërmit. 

- * ' l , 4 > 

Ebu Humame (r.a.) tregon: 

"E pyetën të Dërguarin e Allahut (a.s.): 

"Cila lutje pranohet më shumë?" 

"Lutja e bërë në orët e vona të natës dhe pas namazeve farz!" - U përgjigj ai. 84 


Shpjegime 

Fakti që rrëfyesi i këtij hadithi, Ebu Humame, ka pasur dëshirë të madhe 
për të mësuar se cilat janë kohët kur adhurimi dhe lutja janë më të pëlqyeshme e 
të pranueshme, kuptohet dhe nga hadithi i rrëfyer prej sahabes Amr ibni Abese 
(r.a.), që thotë: "Koha kur Allahu i lartë është më pranë robit të vet, janë orët e 
vona të natës. Po munde, bëhu ndër ata që e përmendin Allahun në ato orë!" 85 
Nga të gjitha këto kuptojmë se orët e vona të natës ose, më saktë, një e treta e 
fundit e natës pranë zbardhjes është koha më e përshtatshme për të fituar 
pëlqimin e Allahut sepse është koha kur ndërrohen engjëjt e natës e të ditës dhe 
sepse për atë kohë Zoti ka thënë: "A s’po më lutet kush që t’ia pranoj lutjen, a 
s’po më kërkon kush ndonjëgjë që t’ia plotësoj kërkesën?" 86 

Një kohë tjetër kur lutjet pranohen më shumë është mbarimi i namazeve 
farz, sepse adhurimet më me vlerë janë farzet, veçanërisht, namazet farz. Me 
kijamin, rukunë dhe sexhden, namazi është situata kur robi ndodhet më pranë 
Zotit të vet dhe kur ia shfaq Atij në mënyrën më të mirë besnikërinë dhe 


84 Tirmidhi, Davaat, 79. 

85 Tirmidhi, Davaat, 118; Nesai, Mevakit, 35. 

86 Buhari, Tehexhxhud, 14; Muslim, Musaflrin, 168-170. 




adhurimin e vet. Dhe lutjet e parashtruara në kohën kur njeriu është duke kryer 
detyrën më të rëndësishme ndaj Zotit, për rrjedhojë, kur afërsia ndaj Zotit është 
më e madhe se kurrë, pranohen më shumë! 


Çfarë mësojmë nga ky hadith? 

1. Janë disa kohë kur lutjet pranohen më shumë. Njeriu duhet t’i vlerësojë 
këto kohë. 

2. Dy nga këto kohë janë orët e fundit të natës dhe mbarimi i namazeve 
farz. 

Sipas rrëfimit të Ebu Hurejres (r.a.), i Dërguari i Allahut (a.s.) ka thënë 
kështu: 




"Allahu i Lartë është i pastër. Ai i pranon vetëm ata që janë të pastër. 
Çfarë të ketë kërkuar prej profetëve, ka kërkuar edhe prej besimtarëve. Allahu 
i Lartë i ka urdhëruar profetët: 

"O ju të dërguar! Hani nga gjërat e pastra dhe hallall, bëni punë të mira 
e të dobishme!" 

Edhe besimtarët i ka urdhëruar kështu: 

"O ju që keni besuar! Nga gjërat me të cilat ju kemi furnizuar, hani ato 
që janë të pastra!" 

Pastaj Profeti ka shtuar: 

"Një njeri bën udhëtime të gjata në rrugë të Allahut. I fëlliqur e i 
shkatërruar, ai ngre duart lart dhe lutet: "O Zot!" Mirëpo ai ka ngrënë e ka 
pirë ushqime që janë haram! E si mund të pranohet lutja e një njeriu si ky?" 87 

Shpjegime 

Profeti na tregon se Zoti u jep vlerë njerëzve të pastër në pamje e në shpirt 
kurse njeriu me pamje të ndotur e të shkatërruar si dhe që ka ngrënë e ka veshur 
gjëra haram, nuk ka vlerë para Tij. Për ta parashtruar këtë të vërtetë, Profeti e 
fillon fjalën duke treguar se Zoti është i pastër dhe se nuk pranon asgjë që s’është 
e pastër. I pastër prej çdo lloj mangësie e të mete, Zoti kërkon që robi i vet të 
pastrohet prej çdo shëmtie e imoraliteti dhe dëshiron që fitimi i tij të jetë fitim i 
arritur me rrugë të lejueshme e të bekuara. Njeriut i ka hije të bëjë shumë punë 
të mira dhe ta shpenzojë pasurinë në rrugë të para si të përshtatshme nga feja. 
Por pasuria e përdorur si pretekst për punë të mira duhet të jetë fituar në rrugë 
hallall, të lejuara e të bekuara. Edhe sikur një pasuri e fituar me rrugë tregtare 
haram të shpenzohet e gjitha në rrugën e Allahut, s’ka asnjë vlerë, sepse Allahu i 
Lart ëpranon vetëm gjërat e pastra! 

Në plotësimin e këtij kushti nuk bëhet asnjë dallim mes njerëzve dhe 
profetëve. Profetët, të dërguarit dhe përfaqësuesit e vet, Allahu i Lartë i ka 
urdhëruar kështu: "O ju të dërguar! Hani gjëra të pastra dhe hallall dhe bëni 
punë të mira!" Edhe besimtarët i ka urdhëruar: "O ju që keni besuar! Hani nga 
gjërat e pastra me të cilat ju kemi furnizuar!" Siç shpjegohet në hadith, edhe 
sikur njeriu t’ia kushtojë jetën luftës në rrugën e Allahut e të bëjë udhëtime të 
gjata i grisur, i copëtuar e i ndotur me dhë për t’i shërbyer fesë, sakrificave të tij 
nuk u mbetet asnjë vlerë nëse është ushqyer me gjëra haram. As adhurimi e as 
lutja e njeriut në stomakun e të cilit ka ushqim haram, nuk pranohet. Nuk duhet 
harruar se lutja ka dy krahë: ushqimin hallall dhe fjalën e drejtë! 


87 Muslim, Zekat, 65. 






Çfarë mësojmë nga ky hadith? 

1. Fitimi i myslimanit duhet të jetë i pastër. Atëherë, edhe vetë, edhe 
pjesëtarët e familjes së tij do të ushqehen me ushqim hallall. 

2. Edhe paraja që do të shpenzojë ai në rrugën e Allahut duhet të jetë e 
fituar në mënyrë të lejuar e të bekuar. Paraja e fituar në rrugë të 
palejuara e të pabekuara nuk sjell dobi. 

3. Për pranimin e lutjes është kusht që njeriu të ushqehet me hallall. Atij 
që ushqehet me haram, lutja nuk i pranohet. 

4. Në përgjegjësitë fetare, mes profetëve dhe njerëzve nuk ka dallime. 

A. SHKRIMI ARABISHT NË LINDJEN EISLAMIT 


B. TEKSTET E PARA TE SHKRUARA 


Në një periudhë kur sapo kishte filluar të zhvillohej shkrimi dhe kur numri 
i atyre që dinin të shkruanin, ishte ende shumë i pakët, edhe tekstet e shkruara 
ishin të rralla. Ndërkaq, në sajë të politikës arsimore të Profetit dhe të nevojave 
që u shfaqën pas themelimit të qytetit-shtet të Medines, nga njëra anë u shtua 
numri i atyre që dinin shkrim e këndim, nga ana tjetër filluan të dalin në shesh 



Kur bëhet fjalë për mbledhjen dhe shkrimin e haditheve, që në çastin e parë 
të shkon mendja te shkrimi i arabishtes. Sepse pa u njohur shkrimi, as mund të 
shkruhet diçka, as mund të ruhet me shkrim diçka për të mos humbur. Prandaj 
më parë duhet të dimë, qoftë edhe shkurtimisht, si qëndronte puna me shkrimin 
e arabishtes dhe me ata që dinin shkrim e këndim në lindjen e Islamit. 

Siç mësohet nga disa burime historike, shkrimi i arabishtes ka filluar të 
përhapet në Gadishullin Arabik vetëm në fillimet e shekullit VI e.r. Prandaj në 
fillimet e shek. VII, domethënë kur po lindte Islami, nuk mund të thuhet se 
shkrimi atje ishte përhapur plotësisht. Po kështu, sipas të dhënave të burimeve 
historike, në lindjen e Islamit, nga kurejshët vetëm 17 vetë dinin shkrim e 
këndim. Edhe për këta nuk mund të thuhet se e zotëronin plotësisht shkrimin 
dhe këndimin e arabishtes. 


Në fillimet e Islamit, numri i atyre që dinin shkrim e këndim ishte shumë i 
pakët, por në saje të politikës arsimore të Profetit, ky numër u shtua me shpejtësi 
dhe arti i shkrimit mori zhvillim të madh. 


Puna e parë që bëri Profeti pasi emigroi në Medine, qe të ndërtonte një 
faltore dhe, ngjitur me të, një strehë të mbuluar të quajtur Suffe (sofat) që u bë 
vendi ku myslimanët mësuan, krahas Kur’anit dhe akaidit, edhe shkrim dhe 
këndim. Me urdhër të Profetit, Abdullah b. Said ibni As bënte këtu punën e 
mësuesit. 


Siç dihet, lufta e Bedrit është konflikti i parë i armatosur dhe ndër luftërat 
më të rëndësishme mes myslimanëve dhe politeistëve mekas. Në këtë luftë, në 
duart e myslimanëve ranë shumë robër nga politeistët. Atyre që dinin shkrim e 
këndim mes këtyre robërve, Profeti u pati propozuar t’i lironte me kusht që t’u 
mësonin nga dhjetë fëmijëve myslimanë shkrim e këndim. Ky do të ishte 
shpërblimi që do të paguanin ata për t’u liruar. Si një akt unikal në historinë e 
feve e të njerëzimit në lidhje me trajtimin e robërve të luftës, ky akt është një 
shembull i bukur i politikës arsimore të zbatuar prej Profetit dhe tregon 
rëndësinë e madhe që i jep Islami arsimit. 


Mm 

tekste të shkruara mbi çështje të ndryshme. Këto tekste mund t’i përmbledhim 
kështu: 

1. Kushtetuta e parë 

Veprimtaria e parë politike e Profetit pas emigrimit të Medine qe themelimi 
i një shteti, sepse numri i myslimanëve shtohej pa pushim dhe, paralel me këtë, 
edhe nevojat e tyre. Të gjitha këto zhvillime duheshin realizuar me një rregull të 
caktuar dhe çdo gjë duhej kushtëzuar me kritere të caktuara. Sigurisht që asgjë 
s’mund t’i lihej spontaneitetit. Po për këtë duhej një sistem administrativ. 

Profeti mblodhi gjithë fiset që jetonin në Medine dhe, pasi u këshillua me 
ta, hartoi një marrëveshje politike që ishte jo vetëm kushtetuta e shtetit të ri që 
po ngrihej, por edhe traktati i parë politik i shkruar në historinë e njerëzimit! 

2. Regjistrimi i popullsisë 

Pas emigrimit në Medine dhe ngritjes së shtetit, Profeti kreu regjistrimin e 
popullsisë në dokumente të shkruara. 

3. Letrat ftuese për në fe 

Pas emigrimit në Medine, Profeti u dërgoi letra sundimtarëve të Bizantit, 
Persisë, Egjiptit, Etiopisë, etj. me të cilat i ftonte të pranonin dhe përqafonin 
fenë Islame. Disa prej këtyre letrave janë ruajtur gjer në ditët tona. Pa dyshim, 
këto letra bartin një rëndësi të madhe si dokumente të shkruara. 

4. Korrespondenca me hebrenjtë 

Burimet historike tregojnë se herë pas here Profeti ka shkëmbyer letra me 
hebrenjtë. Madje Zejd b. Thabit, që kryente detyrën e shkruesit të zbulesës pranë 
Profetit, me urdhër të tij ka mësuar të shkruajë hebraisht. 

5. Tarifat fiskale dhe konkluzionet mbi to 

Siç thonë burimet, Profeti ka shkruar një letër ku përmbahej sunneti dhe e 
ka dërguar atë në Jemen me anë të Amr b. Hazmit, i cili ia ka lexuar letrën 
popullsisë së atjeshme. Në letër ka pasur konkluzione dhe urdhra mbi tarifat 
fiskale të trajtuara në kuadrin e legjislacionit fetar përkatës. 

6. Licencat dhe fletëgarancitë 

Ka prova që tregojnë se Profeti ka filluar të japë dokumente zyrtare, 
marrëveshje dhe autorizime qysh para hixhretit. Për shembull, pas daljes së 
Profetit bashkë me Hz. Ebu Bekrin nga shpella e Thevrit për të shkuar në 
Medine, në rrugë e sipër u pati dalë para Thuraka b. Malik dhe i pati sulmuar, 



por pa sukses sepse kali i qe penguar dhe qe rrëzuar. I dorëzuar, ai i pati kërkuar 
falje Profetit, i cili e pati falur. Më pas, nga frika, ai i pati kërkuar Profetit edhe 
një dokument paprekshmërie me shkrim dhe Profeti ia pati dhënë edhe atë. 



7. Fletët me hadithe 


Shembujt që dhamë më sipër janë vetëm disa shembuj se si ka përfituar nga 
shkrimi një shtet i vogël menjëherë pas formimit të vet dhe se si e ku janë 
përdorur dokumentet e shkruara në jetën e përditshme. Ndërkaq, edhe tekstet e 
para të Kur’anit e të haditheve të shkruara nga disa sahabe në të gjallë të Profetit 
duhen trajtuar mes teksteve dhe dokumenteve të para të shkruara. 


C. MBLEDHJA E HADITHEVE 


Në historinë e hadithit, veprimtaria e mbledhjes së hadithit është quajtur 
tedvinu’l-hadith. Tedvin do të thotë mbledhje, grumbullim. Ndërkaq, shkrimi 
në një fletë i një hadithi të dëgjuar nga Profeti nga sahabet si një veprim 
individual i tyre nuk futet në këtë lloj veprimtarie ose, e thënë ndryshe, shkrimi 
individual i sahabeve nuk quhet tedvin. 


1. Provat e para të mbledhjes së haditheve në periudhën e sahabeve 


Siç informojnë burimet, kalifi Hz. Ebu Bekr dhe Omer ibnul Hattab patën 
marrë iniciativë të shkruajnë hadithe mbi sunnetin e Profetit, madje Ebu Bekri 
pati mbledhur rreth 500 hadithe në një libër të cilin, më pas, siç thotë e bija, 
Aisheja, bashkëshortja e Profetit, e pati asgjësuar. 


Shkaku për të cilin Ebu Bekri e pati asgjësuar librin e tij me hadithe, pati 
qenë frika se mos pas tij hadithet përcilleshin jo në përputhje me origjinalin. 
Edhe Omer ibnul Hattabi që u bë kalif pas Ebu Bekrit, pati ndjerë nevojën e 
mbledhjes së haditheve, qe këshilluar për këtë me sahabet, shumica e të cilëve e 
patën pritur mirë mendimin e tij. Megjithëkëtë, pasi qe menduar edhe një muaj 
tjetër, Omeri pati hequr dorë nga kjo punë dhe u pati bërë këtë shpjegim 
sahabeve: 


"Ju pata folur për një libër të sunneteve. Pastaj u mendova dhe kujtova se 
adhuruesit e Librit (ehli kitap) para jush patën shkruar libra të tjerë veç Librit të 
Allahut dhe, duke u dhënë tërësisht pas tyre, e patën harruar Librin e Allahut. 
Betohem se unë nuk e zëvendësoj Librin e Allahut me asgjë tjetër!" 


2. Shkaqet dhe fillimi i mbledhjes së haditheve 

Edhe pse në periudhën e sahabeve disa sahabe i patën shkruar hadithet në 
fletë të veçanta duke e sjellë në gjendjen e fletëve të shkruara, askush prej tyre 
nuk i pati hyrë një veprimtarie të mirëfilltë mbledhjeje dhe sistemimi të 

haditheve. Mbledhja dhe shkrimi i haditheve në mënyrë sistematike filloi në një 
kohë kur vendin e sahabeve, numri i të cilëve qe pakësuar shumë, e zuri brezi i 
tabiinëve. Janë disa faktorë që i shtynë tabiinët të mblidhnin hadithet. Këta 
faktorë janë: 

a) Shpërndarja dhe rrallimi i sahabeve. 

b) Krijimi artificial i haditheve. Shfaqja e haditheve të sajuara dhe 
shndërrimi i tyre në një gjendje që përbënte rrezik për hadithet e vërteta. 

c) Urdhri zyrtar për mbledhjen e haditheve. Duke menduar se hadithet e 
vërteta mund të ruheshin vetëm duke i mbledhur në një libër, kalifi Omer b. 
Abdulaziz (99-101/ 717-719) i pati dërguar këtë urdhër valiut të Medines, Ebu 
Bekr b. Hazm-it: 

"Kërkoji hadithet dhe sunnetet e Profetit si dhe hadithet e rrëfyera nga 
Amra bint Abdirrahmani dhe shkruaji se mua më tremb vdekja e dijetarëve dhe 
humbja e diturisë!" 

Siç shihet, urdhri i kalifit Omer b. Abdulaziz mbi mbledhjen e haditheve 
nuk i është dërguar vetëm Ebu Bekr b. Hazmit, por ndoshta çdo njeriu që merrej 
me hadithet ose çdo njeriu që në atë kohë njihej si specialist hadithi. Me këtë 
urdhër, në të njëjtën kohë, edhe veprimtaria e mbledhjes së haditheve pati marrë 
formë zyrtare. 


D. KLASIFIKIMII PARE I HADITHEVE DHE 
VEPRAT E PARA TË SHKRUARA 

Në librat e parë të hadithit të formuar prej specialistëve të hadithit kishte të 
meta, më e rëndësishmja prej të cilave ishte se hadithet ishin shkruar pa ndonjë 
sistem, kështu që në to ishte e pamundur të gjeje hadithin që kërkoje dhe libri 
bëhej i papërdorshëm. 

Pas klasifikimit të haditheve sipas tematikës, dolën forma të tjera klasifikimi, 
që u emërtuan, si: xhami, sunen, musannaf, musned. 




PERMBLEDHJE 


Flisni për masat që mori Profeti për t’u mësuar myslimanëve të parë 
shkrim e këndim. 


2. Tregoni ç’ishin tekstet e para të shkruara në periudhën e Profetit. 

3. Çfarë do të thotë "tedvin"? 

4. Cilët janë faktorët që e bënë të domosdoshme mbledhjen e haditheve? 












HADITHE MBI TREGTINË 

Sipas rrëfimit të Ebu Halid ibni Hizam-it (r.a.), i Dërguari i Allahut (a.s.) ka 
thënë kështu: 

"Shitësi dhe blerësi janë të lirë ta prishin shitblerjen pasi ta kenë 
përfunduar pazarllëkun por pa u ndarë ende nga njëri-tjetri. Nëse secili prej 
tyre flasin në mënyrë të dyanshme drejt (bëjnë vlerësime të drejta të cilësisë 
së mallit dhe çmimit), marrëdhënia e tyre bëhet e begatë. Por po ta fshehin të 
vërtetën e të thonë gënjeshtra, asaj marrëdhënieje s’i mbetet bereqet !" 88 

Shpjegime 

Në marrëdhëniet tregtare është parim që të bëhen deklarata të drejta mbi 
cilësinë e mallit dhe çmimin, që të metat e mallit, në pastë, të mos fshihen. Në të 
kundërt, në marrëdhënien e shitblerjes nuk mbetet mbarësi. Ndikimi i drejtësisë 
dhe ndershmërisë në këtë drejtim mbi ekonominë është një gjë që nuk mund të 
mohohet. 

Ky hadith u sjell koncepteve fitim dhe përfitim përmasa moralo-etike e 
shpirtërore. Kjo do të thotë se fitimi nuk është një çështje që mund të shprehet 
vetëm me shifra. Ai ka edhe anën e vet të "begatisë dhe dobisë" që është ana e 
legjitimitetit të saj, gjë që sigurohet me anë të drejtësisë dhe ndershmërisë. Edhe 
nëse është e mundur të fitohen para duke gënjyer ose duke fshehur të metat e 
mallit, më drejt, duke e gënjyer dhe mashtruar palën tjetër, ky lloj qëndrimi dhe 
fitimi nuk është mysliman. Në një hadith tjetër, Profeti ka thënë: "Ai që na 
gënjen ne, nuk është i yni !" 89 Atëherë themi se fitimi i vërtetë i myslimanit 
mund të arrihet me një qëndrim mysliman (të drejtë e të ndershëm) në të gjitha 
rastet. Fjala e drejtë bart një rëndësi shumë më të madhe në çështjet që kanë të 
bëjnë me të drejtat e personit. 

Koncepte të tilla si "fitim i padrejtë", "fitim i pamerituar", "para e zezë" bien 
në kundërshtim me drejtësinë dhe ndershmërinë myslimane. Myslimanit i ka 
hije drejtësia dhe ndershmëria edhe sikur të fitojë pak. Sepse mbarësia dhe 


88 Buhari, Buju, 19, 22, 44, 46; Muslim, Buju, 47. 

89 Muslim, Iman, 164. 





begatia janë te drejtësia dhe ndershmëria. Dhe fitimi që i jep mbarësi Allahu, 
nuk është i pakët! 


Çfarë mësojmë nga ky hadith? 

1. Në marrëdhënien tregtare, në shitblerje, është kusht që të deklarohen të 
metat e mallit e të pagesës. Fshehja është haram. Zbulimi më pas i të 
metave është shkak për prishjen e marrëveshjes së shitblerjes 
(pazarllëkut). 

2. Gënjeshtra i bëhet pengesë mbarësisë. 

3. Tregtari i drejtë e i ndershëm ia sheh mbarësinë fitimit edhe sikur të 
jetë i pakët. 

Sipas rrëfimit të Xhabirit (r.a.), i Dërguari i Allahut (a.s.) ka thënë kështu: 

"Allahu e mëshiroftë atë që krijon lehtësi në shitje, blerje dhe kërkesën e 
borxhit !" 90 


Shpjegime 

Parimi i lehtësisë në kuptim të përgjithshëm është parim themelor i fesë 
sonë. Si Kur’ani, si porositë e Sunnetit në këtë drejtim dhe zbatimet praktike të 
Profetit që kanë cilësinë t’i bëjnë dritë çdo epoke, përbëjnë për ne një truall 
ideor dhe shembull praktik të rëndësishëm. 

Në ajete të ndryshme të Kur’anit dhe në hadithet e Profetit tonë është bërë 
e qartë hapur se feja jonë është fe e lehtësive. Qëllimi është që të zbatojmë 
rregullat e fesë pa i vështirësuar ato. Kështu që në marrëdhëniet me njerëzit, 
myslimanët duhet t’i japin përparësi parimit të lehtësisë. Ky parim bart një 
rëndësi edhe më të madhe veçanërisht në shitblerje dhe kërkesën e borxhit, 
sepse në shoqëri pothuajse askush nuk mbetet jashtë dhënie-marrjes sepse të 
gjithë i plotësojnë nevojat e tyre duke dhënë e marrë me njëri-tjetrin. Lehtësia e 
treguar në këtë drejtim do t’i ndihmojë ata për të siguruar nevojat e 
domosdoshme të tyre. Veçanërisht, lehtësia i jep mundësi lindjes së vëllazërisë 
dhe miqësisë mes myslimanëve. Ndërkaq, në ditët tona, vendet ku shumica e 
madhe e njerëzve janë aq të varfër sa të mos i plotësojnë dot edhe nevojat më të 
domosdoshme të jetesës, janë vendet, popullsia e përgjithshme e të cilave përbën 


90 Buhari, Buju, 16. 






shumicën e popullsisë së botës. Prandaj, sjellja me mirëkuptim ndaj njerëzve në 
shitblerje dhe krijimi i lehtësive janë puna më e mirë dhe e dobishme. Profeti 
ynë lutet për ata që sillen dhe veprojnë në këtë mënyrë dhe çdo mysliman e 
beson me zemër se kjo lutje nuk ka për t’u hedhur poshtë. Në një nga hadithet 
lidhur me këtë çështje, Profeti ynë ka thënë: "Allahu efali një person nga popujt 
parajush, sepse ai, kur shiste e blinte bënte lehtësi dhe, kur e kërkonte t’ia kthenin 
borxhin, i bënte lehtësira borxhliut!" 91 

Çfarë mësojmë nga ky hadith? 

1. Meqë feja Islame ka në themel lehtësinë, në marrëdhëniet me njerëzit 
duhet t’i jepet përparësi këtij parimi. 

2. Meqë dhënie-marrja dhe huaja janë marrëdhënie që u interesojnë të 
gjithë njerëzve të një shoqërie, është me vlerë që në këtë fushë të 
zgjidhet rruga e lehtësimit. 



Sipas rrëfimit të Ebu Katades (r.a.), i Dërguari i Allahut (a.s.) ka thënë 
kështu: 

"Ruhuni të mos bëni shumë betim në tregti. Betimi i jep rrugë mallit, 
por pastaj e shkatërron !" 92 

Shpjegime 

Një nga mënyrat që përdor tregtari apo, në përgjithësi, shitësi, për ta shitur 
mallin ose për të provuar se malli i vet është më me vlerë, është betimi. Sipas 
fesë sonë, të betohesh është mekruh edhe nëse betimi i bërë është i drejtë. Kurse 
nuk ka njeri që të mos e dijë se betimi në gënjeshtër është gjynah, mëkat. Betimi 
i shitësit mbi cilësinë e mallit të vet është gjëja më bindëse për blerësin. Për 
rrjedhojë, personi që e shet mallin dhe e shton qarkullimin e tij duke u betuar 
në gënjeshtër, e ka mashtruar personin përballë. Mashtrimi i njerëzve është ndër 
mëkatet e mëdha dhe veprimet e quajtura haram. Shmangia nga betimi i 
shpeshtë nuk do të thotë se betimi i rrallë është i lejueshëm (xhaiz), ashtu siç 
urdhri kur’anor për t’u ruajtur nga ngrënia e shumëfishtë e fajdes nuk do të 
thotë se ngrënia e pakët e fajdes është xhaiz. 




91 Tirmidhi, Buju, 74; Nesai, Buju, 104; Ibni Maxhe, Tixharet, 28. 

92 Muslim, Musakat, 132. 




Betimi mbi gënjeshtër mund të bëhet shkak që malli të shitet e të kërkohet, 
por jo vetëm që ky lloj fitimi nuk është i bekuar e i mbarë, por s’është as 
afatgjatë. Dobia afatgjate duhet menduar edhe në lidhje me këtë botë, edhe në 
lidhje me botën tjetër. Njeriut të drejtë e të ndershëm i ka hije ta shesë mallin në 
rrugë legjitime e hallall, të mos gënjejë dhe mashtrojë askënd, të mos përziejë në 
fitimin e vet haram dhe të mos mbetet pa mirësi (thevab) për në ahiret. 


Çfarë mësojmë nga ky hadith? 

1. Në marrëdhëniet me njerëzit, veçanërisht në shitblerje, nuk duhet të 
bëjmë be edhe po të kemi të drejtë. 

2. Betimet në gënjeshtër janë bërë haram sepse kanë për synim t’i gënjejnë 
dhe mashtrojnë njerëzit. 

3. Edhe nëse betimi në shitblerje e shton qarkullimin e mallit, mbarësinë 
ia pakëson, kurse njeriut as i siguron dobi në këtë botë, as i përfton 
mirësi (thevab) në ahiret! 


Alip jii-i o! U-flp J -4 


Sipas rrëfimit të Ibni Omerit (r.a.), "Profeti (a.s.) e ka ndaluar nxitjen 
artificiale të kërkesës së tregut ." 93 


Shpjegime 

Edhe ky hadith trajton një mënyrë të mashtrimit të tregut siç është nxitja 
artificiale e kërkesës së tregut. Në atë kohë kjo bëhej kështu. Kur kërkesa e tregut 
për një ose disa mallra ishte e ulët ose mungonte, shitësit organizonin disa 
persona që siUeshin si blerës që paraqisnin kërkesë të madhe dhe jepnin çmim të 
lartë për mallrat në fjalë duke nxitur në mënyrë artificiale kërkesën e tregut duke 
mashtruar opinionin e tregut dhe duke u shkaktuar dëm blerësve. Këtë sjellje 
dhe veprim Profeti e ka ndaluar. 

Në hadith tregohet se Profeti ka ndaluar për myslimanët çdo lloj sjellje, 
veprim e reklamë që, si përfundim, i hap rrugë mashtrimit të blerësit. 


Çfarë mësojmë nga ky hadith? 

1. Profeti ynë kërkon që myslimanët të mos mashtrohen vetë dhe të mos 
bëhen mjet për të mashtruar të tjerët. 


93 Buhari, Buju, 60, Shurut, 11, Hijel, 6; Muslim, Buju, 13. 



2 . 


Në çfarëdo forme që të paraqitet, nxitja artificiale e kërkesës së tregut 
është e ndaluar. 

Nxitja artificiale e kërkesës së tregut është falsitet dhe mashtrim. 


3. 

Ibni Omeri (r.a.) tregon: 

"Një burrë erdhi te Profeti e i tha se sa herë që të bëjë tregti, mashtrohet. 
Profeti (a.s.) i tha kështu: 

"Me këdo që të bësh tregti, thuaji se në fenë Islame nuk ka mashtrim !" 94 

Shpjegime 

Në këtë hadith shohim se një person, i cili, sipas të gjitha gjasave, është 
Habban ibni Munkiz, shkon te Profeti për t’iu ankuar se në çdo shitblerje që 
bën, vazhdimisht sheh dhe pëson mashtrim dhe se Profeti e porosit që çdo 
personi me të cilin bën tregti, t’i thotë se në Islam nuk ka gënjeshtër e mashtrim, 
domethënë se në Islam, gënjeshtra dhe mashtrimi në tregti janë të ndaluara. 

Shprehja e Profetit, "Në Islam nuk ka gënjeshtër dhe mashtrim", është një 
rregull dhe ndalim i formës së prerë. Përmendja e këtij rregulli gjatë çdo 
marrëdhënieje tregtare do të thotë deklarim i faktit se përgjegjësia e shkeljes së 
tij do të bjerë mbi personin që e shkel. 

Duhet pranuar se çdo blerës nuk mund të ketë të dhënat e mjaftueshme 
teknike mbi mallin që blen a ka për të blerë. Prandaj përpjekja e shitësit për të 
përfituar nga kjo situatë e blerësit nuk është aspak e drejtë. Shitësi është i 
ngarkuar të sillet me drejtësi dhe ndershmëri ashtu siç ia thotë besimi i vet, të 
bëjë fitim të bekuar (hallall) pa gënjyer e mashtruar askënd. Përmendja e kësaj 
shitësit siguron, të paktën, qetësimin psikologjik të blerësit që dyshon se po 
mashtrohet. Gjithashtu, është një përkujtesë dhe paralajmërim për shitësin. 

Edhe nëse kjo lloj përkujtese nuk ushtron ndonjë ndikim mbi ata që u janë 
veshur sytë nga ambicja për të fituar dhe veprojnë sipas mendësisë "vetëm fito 
por s’ka rëndësi se si fiton", patjetër që do të ndikojë mbi ata që nuk e kanë 
humbur ende respektin ndaj Allahut dhe ndjenjën e drejtësisë. 


Çfarë mësojmë nga ky hadith? 

94 Buhari, Buju, 48, Istikraz, 19, Husumat, 3, Hijel, 7; Muslim, Buju, 48. 






1. 


Të gjitha llojet e gënjeshtrës dhe mashtrimit, pavarësisht se ku përdoren, 
janë ndaluar. Përjashtohen dredhitë dhe mashtrimet e mbështetura 
mbi një shkak legjitim siç është lufta. 


2 . 


3. 

4. 


Personat që kanë ankesë se janë gënjyer ose mashtruar në një akt 
shitblerjeje, mund ta paralajmërojnë personin me të cilin kanë dhënë e 
marrë, se "në Islam ndalohen gënjeshtra dhe mashtrimi". 

Gënjeshtra dhe mashtrimi janë tradhti. 

Mashtrimi i një myslimani është punë e jomyslimanëve. 

Siç rrëfen Ebu Hurejre (r.a.), Profeti (a.s.) ka thënë se Allahu i Lartë ka 
urdhëruar kështu: 


"Në ditën e kiametit, Unë jam armik i këtyre tre njerëzve (tre grupe 
njerëzish): 


I njeriut, i cili, pasi është betuar, e shkel fjalën; 

I njeriut, i cili shet një njeri tjetër për skllav dhe ia ha paratë; 


-1 njeriut, i cili, pasi ka zënë një punëtor me pagesë që ia mbaron punën 
siç janë marrë vesh, pas mbarimit të punës nuk ia jep pagesën e premtuar!" 95 


Shpjegime 


Ky është një hadith kuds’ (i shenjtë, hyjnor). Allahu i Lartë bën të ditur se 
në ditën e kiametit do të jetë armik me tre lloj njerëzish. Grupin e parë të këtyre 
lloj njerëzve e përbëjnë ata që japin fjalën në emër të Allahut dhe nuk e mbajnë. 
A mund të përfytyrohet një fatkeqësi më e madhe se armiqësia e Allahut në 
ditën e kiametit? Çfarë fatkeqësi e madhe dhe e pashpresë! Na mbro, o Zot, prej 
një fatkeqësie të tillë! 


Dy grupet e tjera përbëhen nga njerëz që nuk tregojnë respekt për lirinë dhe 
punën e njeriut, që e shesin një njeri të lirë për skllav dhe ia hanë paratë, që 
pajtojnë një punëtor me mëditje me të cilin meren vesh që më parë për punën 
dhe shpërblimin dhe, pastaj, nuk ia japin hakun. Këta të fundit bëjnë dy 
padrejtësi menjëherë: edhe e shkelin marrëveshjen, edhe nuk e paguajnë hakun. 





95 Buhari, Buju, 106, Ixhare, 10. 




Ata që i skllavërojnë njerëzit ose kombet me forcë ose me anë të asimilimit 
kulturor dhe pastaj ua rrëmbejnë pasuritë natyrore si dhe, duke i vënë të 
punojnë sa për bukën e gojës, shfrytëzojnë krahun e punës dhe vlerat e tyre 
ekonomike, janë njerëzit e grupit të dytë e të tretë për të cilët flitet në hadith. 

Çfarë mësojmë nga ky hadith? 

1. Personat, që japin fjalën në emër të Allahut dhe pastaj nuk i qëndrojnë 
besnikë fjalës dhe betimit, Allahu i ka shpallur armiq të vet. 

2. Myslimanit i ka hije të jetë njeri i fjalës. Myslimani i del për zot fjalës që 
nxjerr prej goje, besimit dhe bindjeve të veta si dhe nënshkrimit që ka 
hedhur. 

3. Mosrealizimi i premtimeve dhe garancive është haram. 

